অবিশ্ৰান্ত / AVISHRANTA - an Assamese Blog : September 2013\nভিনি, কৰিছিলো ফোন ৷ অফ কৰি থৈছে আপুনি ৷ পুজাত জিৰোত লগ পাম দিয়ক\nহ’ল আজিৰ পৰা ২/৩ বছৰ মান আগৰ কথা ৷ ফেছবুক কি বস্তু ভালকৈ বুজি উঠা নাই ৷\nমই সেই সময়ত ফেছবুক মানে পুৰণি বন্ধু বিচাৰি পোৱাৰ এক উপায় তথা চিনাকি মানুহৰ ফটো চোৱাৰ উপায় বুলিয়ে ধৰি লৈছিলো ৷\nএজন দুজনকৈ বন্ধু/চিনাকি লোক বন্ধুৰ তালিকাত গোট খাইছে ৷\nঅচিনাকি দুই এজনৰ সৈতেও চিনাকি আৰম্ভ হৈছে ৷\nমোৰেই এজন ফেছবুক ষ্পেছিয়েলিষ্ট বন্ধুৱে মোক বুজালে, ‘‘যদি তই দেখিছে যে কোনোবা এজনৰ সৈতে তোৰ বহু উমৈহতীয়া বন্ধু (mutual friend) আছে তেনে হ’লে তই চকু মুদি তেখেতৰ সৈতে বন্ধু হৈ যাব পাৰিবি ৷’’\nএবাৰ চকুত পৰিল এজন মোৰ অপৰিচিত লোকৰ ফেছবুক প্ৰফাইলত ৷ ভালকৈ চাই দেখো তেখেত আৰু মোৰ প্ৰায় ২০০কৈ আধিক উমৈহতীয়া বন্ধু ৷ ভালকৈ চাই দেখো চৰকাৰী চাকৰি কৰে, বয়সত মোতকৈ ডাঙৰ হ’ব ৷ কিবা এটা মই তেখেতলৈ বন্ধুত্বৰ প্ৰস্তাব আগবঢ়ালো ৷ তেখেতে মোৰ প্ৰস্তাব গ্ৰহণ কৰিলে ৷ এদিন মোক অনলাইন পাই মোৰ ফোন নম্বৰটো খুজিলে ৷\nমই মোৰ নম্বৰটো দি দিলো ৷\nদুদিনমান পাছত ৰাতি ফোন আহিল ৷\nঅচিনাকি নম্বৰ দেখি লাহে কৈ ক’লো - হেল্ল’ !\nসিফালৰ পৰা জনালে কোনে কৈছে ৷ মোৰ সেই ২০০তকৈ অধিক উমৈহতীয়া বন্ধু থকা ফেছবুকৰ বন্ধুজন ৷\nফেছবুক বন্ধু - অই কি কৰি আছ ?\nমই (থতমত্ খাই) - আছো এনেই !\nফে. ব. - এনেই আছ যদি আদি যা !\nমই ( আগতকৈও বেছি থতমত্ খাই) - ক’লৈ যাম দাদা ?\nফে. ব. (খং কৰাৰ দৰে ) - ক’লৈ যাম মানে ? মোৰ ঘৰলৈ আহি যা ৷ আৰু কি দাদা দাদা লগাই আছ এইবোৰ ?\nমই ( থতমত্ খাবলৈ বাদ দি) - আপুনি মোতকৈ বয়সত ডাঙৰ ৷ সেয়ে দাদা বুলি মাতিলো ৷\nফে. ব. (সঁচাকৈ খং কৰি ) - আৰে মই ভিনিহিয়ে কৈছো ! ভিনিহি !!!\nমই চিন্তাত পৰি গ’লো ৷ কোন ভিনিহি ? ক’ৰ ভিনিহি ? মোৰ কোনজনী বাইদেউৰ লগত তেখেতৰ বিয়া হৈছিল ?\nমই (ভয়ে ভয়ে ) - কিন্তু ভিনদেউ মই আপোনাক চিনি পোৱা নাই দেখোন !\nভিনদেউ - কি ???? তই মোক গনেশগুৰিত লগ পোৱা নাই নেকি ?\nমই খুব খৰকৈ চিন্তা কৰিবলৈ ধৰিলো ৷ গনেশগুৰিত কোনজন ভিনদেউ থাকে ৷ নাই মনত নপৰে ৷ মই মনে মনে থকা দেখি ভিনিহিয়ে প্ৰায় হতাশ হৈ ক’লে - ফোন থওঁ দে !\nমই ৰক্ষা পালো ৷\nফেছবুকত ‘লগ ইন’ কৰি ভিনিহিৰ প্ৰফাইলটো ভাল দৰে চালো ৷ ওহোঁ মই চিনি পাৱা নাই ৷ বাইদেউজনীক চালো ৷ নাম অনামিকা ৷ নাই মোৰ মনত পৰা নাই কোন বাইদেউ এইজনী ৷\nসেই ভিনদেউৰ সৈতে মোৰ সেয়ে শেষ যোগাযোগ ৷\nমাজে মাজে কথাটো মনত পৰে ৷ মনতে ভাবো ২০০তকৈ বেছি !!!!!!!!!!\nকোন হয় বাৰু ?? কাকো কেতিয়াও সোধা হোৱা নাই ৷ এইবাৰ উমৰাংছু যাওঁতে অভিজিতৰ মুখত কিবা প্ৰসংগত ভিনিহিৰ নামটো শুনিলো ৷ লগে লগে তাক সুধিলো - অ’ অভিজিৎ কোন নো তেখেত ?\nঅভিজিৎ - কিয় ? তেখেত ব্ৰহ্মানন্দ ভিনি আকৌ !\nমই - তোমাৰো ভিনিহি ? কোন বাইদেউৰ সৈতে বিয়া হৈছে ?\nঅভিজিৎ - কিয় বিদ্যুতৰ বায়েকৰ সৈতে আকৌ !\nমই - বিদ্যুৎ মানে পাংগিং ?\nঅভিজিৎ - কিয় আপুনি নাজানে নেকি ? এতিয়া মানাহত আছে ভিনিহি !\nমই গুৱাহাটীলৈ আহিয়ে তেখেতৰ সৈতে কথা হ’ম বুলি ভাবি আছিলো ৷\nফোনত তেখেতে ঠিকেই গালি পাৰিছিল তেখেতে মোক ৷\nআজি মোৰ ৱালত তেখেতক দেখা পোৱাৰ পাছতহে মোৰ মনত পৰিল তেখেতলৈ ফোন কৰিবলৈ আছিল বুলি ৷\n‘‘ভিনি, কৰিছিলো ফোন ৷ অফ কৰি থৈছে আপুনি ৷ পুজাত জিৰোত লগ পাম দিয়ক ৷’’\nPosted by প্ৰতিভু / Pratibhu at 03:21 No comments:\nউমাৰংছুৰ ষ্টেট বেংকৰ ওচৰৰ অদৃশ্য গেষ্ট হাউছ\nউমৰাংছুলৈ বুলি যাবলৈ সাজু হৈছো ৷\nএওঁৰ ফোনত প্ৰাঞ্জনাৰ মাকৰ ফোন আহিল ৷\nদুয়ো কথা পাতি আছে ৷ এওঁ জনালে, ‘‘কাইলৈ আমি উমৰাংছুলৈ যাম ৷ এওঁ বন্ধু এজনে নেপক’ত কাম কৰে ৷ তাতেই থাকিম ৷’’ সিফালৰ পৰা কি উত্তৰ দিলে বুজি নাপালো যদিও এওঁ বেছ উৎফুল্লিত হৈ উঠিল ৷ ফোন থোৱাৰ পাছত গম পালো প্ৰাঞ্জনাহঁতো উমৰাংছুলৈ যাব আৰু গেষ্ট হাউছতে থাকিব ৷ এওঁ লগে লগেই কথাটো প্ৰাপ্তিক জনালে ৷ তায়ো ফুৰ্তিত ক’ব নোৱাৰা হ’ল ৷\nপ্ৰাপ্তি স্কুললৈ যোৱাৰ দিনাখনেই প্ৰাঞ্জনা শইকীয়াৰ সৈতে চিনাকি ৷ যোৱা চাৰি বছৰে প্ৰাপ্তি আৰু প্ৰাঞ্জনা অভিন্ন হৃদয় ৷ প্ৰাঞ্জনাৰ সৈতে চিনাকি মানে তাইৰ মাক-দেউতাকৰ সৈতেও চিনাকি আৰম্ভ হ’ল ৷ তাইৰ দেউতাক শ্ৰীগৌতম শইকীয়া মোৰ প্ৰায় সম বয়সীয়া ৷ মাজে মাজে দেখা সাক্ষাৎ হয় ৷ মই বৰকৈ ফোন নকৰো যদিও প্ৰাঞ্জনাৰ মাকৰ সৈতে এওঁ ফোনৰে প্ৰায়ে যোগাযোগ কৰি থাকে ৷ উমৰাংছুত লগ পাম বুলি গম পাই ময়ো মনতে ভাল পালো ৷ অন্ততঃ ভাল দৰে কথা পাতিব পাৰিম ৷ পৰিবাৰক ক’লো, ‘‘দুয়ো ইমান খা-খবৰ ৰাখি থাকে ৷ মোৰহে একেবাৰেই খবৰ কৰা নহয় ৷ এইবাৰ হেপাহ পলুৱাই কথা পাতিম ৷’’\nউমৰাংছু পালো গৈ ৷ পল্লবীৰ ঘৰ পায়ে সকলো ক’ব নোৱাৰা হ’ল ৷ ময়ে মাত লগালো, ‘‘ব’লাহে গেষ্ট হাউছলৈ গৈ প্ৰাঞ্জনাহঁতক মাত এষাৰ দি আহো ৷’’ দল পাতি সকলো ওলালো ৷ একেবাৰে আগত পল্লবী, ইৰাণী আৰু এওঁ ৷ তাৰ পাছত তনয়, জিয়া আৰু প্ৰাপ্তি ৷ একেবাৰে শেষত অগ্নি আৰু মই ৷ একা-বেকা বাটেৰে খোজ কাঢ়ি গৈ আছো নেপক’ৰ অতিথিশালালৈ বুলি ৷ বাটত বিভিন্ন কথা পাতি গৈ আছো ৷ পালো গৈ অতিথিশালা ৷\nখা-খবৰ কৰি গম পালো শ্ৰীশইকীয়াৰ পৰিয়াল নালাগে সেই দিনা তাত কোনো অতিথিয়েই উঠা গৈ নাই ৷\nএওঁ লগে লগে প্ৰতিবাদ কৰিছে, ‘‘হ’বই নোৱাৰে ৷ মোক নিজেই কৈছে আহিছে বুলি ৷ মই অকনমান আগতে কথা পাতিছে ৷ গেষ্ট হাউছতে আছে হেনো ৷’’\nমই এওঁক বুজালো, ‘‘আকৌ এবাৰ ফোন কৰা ৷ কোৱা যে আমি গেষ্ট হাউছতে আছো ৷’’\nএওঁ আকৌ ফোন কৰিলে প্ৰাঞ্জনাৰ মাকলৈ ৷ ফোনত কথা বতৰা হৈ থকা সময়ত আমি ব্যস্ত হ’লো ফটো উঠাত ৷\nঅকনমান সময় পাছত ফোনটো থৈ এওঁ ক’লে, ‘‘প্ৰাঞ্জনাহঁত মেইন গেষ্ট হাউছত নাই ৷ ষ্টেট বেংকৰ ওচৰত থকা দুমহলীয়া গেষ্ট হাউছত আছে ৷’’\nআমি আটায়ে পল্লবীৰ মুখলৈ চালো কাৰণ তাইহে জানিব ষ্টেট বেংকৰ ওচৰত থকা দুমহলীয়া গেষ্ট হাউছলৈ কেনেকৈ যাব পাৰি ৷ পল্লবীয়ে আকৌ চালে নেপক’ৰ অতিথিশালাৰ কলিতা নামৰ তদাৰককৰ্তাজনলৈ ৷ কলিতাই আচৰিতহৈ জনালে উমৰাংছুত তেখেতে তদাৰক কৰা অতিথিশালৰ বাহিৰে আন কোনো অতিথিশালা নাই ৷\nকলিতাৰ কথা শুনি এওঁখন বেকা কৰি দিলে ৷ মই বুজি পালো এওঁ বুজাইছে, ‘‘বেছি জানে !! প্ৰাঞ্জনাৰ মাকে নিজেই কৈছে তেওঁলোক ষ্টেট বেংকৰ ওচৰত থকা দুমহলীয়া গেষ্ট হাউছত আছে ৷ কলিতাই আকৌ বেছি জানে !’’\nমই বুজালো, ‘‘অভিজিত (নেপক’ত কৰ্মৰত মোৰ বন্ধু তথা উমৰাংছুত আমাৰ গৃহস্থ) আহিলে বিচাৰি যাম দিয়া ৷ এতিয়া পল্লবীৰ হাতৰ গৰম লুছি খাওঁ গৈ ব’লা ৷’’\nআমি ঘুৰি গৈ অভিজিৎ-পল্লবীৰ ঘৰ পালো গৈ ৷ হাঁহি ফুৰ্তিত সময় পাৰ গৈছে ৷ মোৰ পাছে প্ৰাঞ্জনালৈ মনত পৰি থাকিল ৷ ক’ত বা আছে সেই ‘ষ্টেট বেংকৰ ওচৰত থকা দুমহলীয়া গেষ্ট হাউছ’তো ! কামৰ পৰা উভটি এটা সময়ত অভিজিৎ আহি ঘৰ সোমাল ৷ মই তাক প্ৰথম প্ৰশ্ন কৰিলো, ‘‘হেৰা এই ষ্টেট বেংকৰ ওচৰত কি দুমহলীয়া গেষ্ট হাউছ আছে হে ?’’ মোৰ প্ৰশ্নত অভিজিৎ আচৰিত হ’ল ৷ তাক কথাখিনি বুজাই ক’লো ৷ অকনমান সময় চিন্তা কৰি অভিজিতে ক’লে, ‘‘জানো কি এইটো ষ্টেট বেংকৰ ওচৰৰ দুমহলীয়া গেষ্ট হাউছ ৷ ওলাই যাম নহয় তেতিয়া চাম দিয়ক ৷’’\nনিশা আঠমান বজাত মই, অভিজিৎ আৰু অগ্নি উমৰাংছু বজাৰৰ ফালে ওলাই আহিলো ৷ বজাৰলৈ ওলাই অহাৰ আমাৰ মূল উদ্দেশ্য যদিও বেলেগ কিবা এটাই আছিল তথাপিও তাৰ লগতে ষ্টেট বেংকৰ ওচৰৰ দুমহলীয়া গেষ্ট হাউছটো বিচাৰিটো কম গুৰুত্বপূৰ্ণ নাছিল ৷ অভিজিতে গাড়ীখন নি ষ্টেট বেংকৰ সন্মুখত ৰখালে ৷ অভিজিৎ সোমাল এ.টি.এম.ত ৷ মই আৰু অগ্নি ব্যস্ত হ’লো ষ্টেট বেংকৰ ওচৰৰ দুমহলীয়া গেষ্ট হাউছটোৰ সন্ধানত ৷\nনেপক’ৰ আবাসিক এলেকাৰ পৰা ওলায়ে বাওঁহাতে আছে ষ্টেট বেংকটো আৰু তাৰ কাষত আছে এটা গুদাম ঘৰ ৷ মই অগ্নিক সুধিলো, ‘‘গেষ্ট হাউছটো ক’ত আছে বুলি কৈছিল ? বেংকৰ কাষত নে সন্মুখত ?’’\nঅগ্নিয়ে উত্তৰ দিলে, ‘‘মোৰ যিমান দূৰ মনত আছে বেংকৰ সন্মুখত বুলি কোৱা শুনিছিলো ৷ পাছে ইয়াত দেখোন বেংকৰ সন্মুখত ওখ পাহাৰ এটাহে আছে ৷’’\nমই পাহাৰটোৰ ওপৰলৈ চালো ৷ পাহাৰৰ ওপৰত যে কিবা অতিথিশালা আছে মোৰ ধাৰণা নহ’ল ৷ ওপৰলৈ বগাবলৈ বাটেই নাই ৷ কেনেবাকৈ তাত কিবা অতিথিশালা থাকিলে টেনজিং নৰ্গে বা চাৰ এডমান্ড হিলাৰীহে থাকিবগৈ পাৰিব ৷ শ্ৰীগৌতম শইকীয়া যে তাত নাই মই নিশ্চিত হ’ল ৷ মই মাত দিলো, ‘‘বুজিছা অগ্নি, এটা বেলেগ বেংক আছে নেকি কেনেবাকৈ !’’\nঅগ্নি জাঙুৰ খাই উঠিল, ‘‘দাদা বাজে কথা নক’ব ! উমৰাংছু হেন ঠাইত একেটা বেংকৰে দুটা ব্ৰাঞ্চ !!’’\nইতিমধ্যে অভিজিৎ উভটি আহিল ৷ অভিজিতকে সুধিলো, ‘‘কিবা খবৰ পালা নেকি ?’’\nসি অন্য মনস্কহৈ উত্তৰ দিলে, ‘‘হু! কি ? নাই নাই ৷ ইয়াত কোনো গেষ্ট হাউছ নাই !’’\nমই আৰু অগ্নিয়ে আচৰিতহৈ পৰস্পৰৰ ফালে চালো ৷ অভিজিতে ভয় খোৱাৰ নিচিনা কিয় লাগিছে বাৰু ??\nঅভিজিতে প্ৰশ্ন কৰিলে, ‘‘তেওঁলোক আহিছে জানো ?’’\nমই অকনমান চিন্তা কৰি ক’লো, ‘‘মই নিজেই কথা পতা নাই ৷ কিন্তু আহিছে যে ১০০% খাটাং ৷ এওঁ কথা পাতিছে ৷ গেষ্ট হাউছত আছো বুলি কৈছে ৷ শইকীয়া হেনো আমাক বিচাৰি দুতলাৰ পৰা তললৈ নামি আহিছে ৷ গতিকে কিয় নাহিব আকৌ ৷’’\nগাড়ী গৈ ইতিমধ্যে উমৰাংছু বজাৰৰ মাজ পালে গৈ ৷ অভিজিতে কিবা কিনিবলৈ বুলি এখন দোকানত সোমাল ৷ মই আৰু অগ্নি পানদোকান এখনত সোমালো ৷ ইতিমধ্যে কাৰেন্ট গ’ল ৷ ঢিমিক-ঢামাক লেমৰ পোহৰত পান দোকানীৰ মুখখন কোনোমতেহে দেখা পালো ৷ নিজাববীয়াকৈ অনুসন্ধান কৰো বুলি পান দোকানীজনকে সুধিলো, ‘‘দাজু ! ইয়াত বেংকৰ ওচৰত এটা গেষ্ট হাউছ আছে নেকি ?’’ মোৰ প্ৰশ্ন শুনি পান দোকানী উচপ খাই উঠিল যেন লাগিল ৷ অগ্নিয়ে মোৰ হাতত টান মাৰি ক’লে, ‘‘আপুনি নিজেই দেখি আহিছে তাত একো নাই ৷ আকৌ কি যাতা প্ৰশ্ন কৰি আছে ৷ পান কি খাব কওক আৰু ইয়াৰ পৰা যাব লাগে ৷’’ মই তাক ক’লো, ‘‘নহয় হে পৰিয়ালটো ক’ত আছে জানিব মন গৈছে !’’ অগ্নিয়ে মোৰ ফালে চাই সুধিলে, ‘‘আহিছে জানো তেওঁলোক ?’’ একেটা প্ৰশ্নকে বাৰে বাৰে শুনি মোক খং উঠিল, ‘‘আৰে কিয় নাহিব ? আনকি ঋত্তিককো লগ কৰাৰ কথা হেনো ৷’’ অগ্নিৰ শৰীৰত যেন ছাৰ্লক হোমছৰ আত্মাহে সোমাল, ‘‘আপুনি ইমান ডাঙৰ ক্লু এটা লুকুৱাই ৰাখিছিল কিয় ? পাই যাম এতিয়া তেনেহ’লে ৷’’ মই আগ্ৰহেৰে সুধিলো, ‘‘কেনেকৈ পাম ?’’ অগ্নিয়ে হাঁহি এটা মাৰি ক’লে, ‘‘আগতে কওঁক ঋত্তিকনো কোন ৷’’ মই বুজালো ঋত্তিক আমাৰ লগৰে এজন ৷ যোৰহাটৰ পৰা ইঞ্জিনিয়াৰীং পাছ কৰিছে আৰু বৰ্তমান নেপক’ৰে চাকৰীয়াল ৷ অগ্নিৰ প্ৰশ্ন, ‘‘সেইবোৰ বুজিলো ৷ কিন্তু তেখেতৰ কথা ওলাল ক’ৰ পৰা ?’’ আকৌ বুজালো তাক যে ঋত্তিক প্ৰাঞ্জনাৰ মাকৰ আত্মীয় আৰু মোৰ পৰিবাৰৰ সৰু কালৰ বন্ধু ৷ গতিকে কিবা কথা প্ৰসংগত ওলাইছিল ছাগে ঋত্তিকৰ কথা ৷ কথাখিনি শুনি অগ্নিয়ে মাথো ক’লে, ‘‘হমমমমম ! বুজিলো ৷ এতিয়া এই ঋত্তিক, ষ্টেট বেংক, গেষ্ট হাউছ আদি বাদ দিয়ক ৷ কাইলৈ কিবা এটা কৰিম ৷ আমি ঘৰলৈ গৈ আমাৰ কাম কৰো গৈ ব’লক ৷’’\nঘুৰি গৈ ঘৰ পালো ৷ প্ৰাঞ্জনাহঁতৰ কথা তল পৰিল ৷ নিশা এঘাৰমান বজাত অভিজিৎ খাংদং পাৱাৰ হাউছলৈ যাবলৈ ওলাল ৷ দুই নম্বৰ টাৰ্বাইনৰ ছাট-ডাউন লোৱা আছে ৷ সকলো দ্বায়িত্ব অভিজিতৰ ওপৰত ৷ অভিজিতৰ সৈতে মই আৰু অগ্নিও ওলালো ৷ পাৱাৰ হাউছ গৈয়ে অভিজিৎ ব্যস্ত হৈ পৰিল নিজৰ কামত ৷ মই আৰু অগ্নিয়ে আতৰৰ পৰা কামৰ আলেখ-লেখ চাবলৈ ধৰিলো ৷ কেইজনমানে কেনেদৰে মাজনিশাও প্ৰতিকুল পৰিস্থিতিত দেহৰ ঘাম মাটিত পেলাই কাম কৰি আছে আমাৰ ঘৰৰ লাইটবোৰ জ্বলাই ৰাখিবলৈ নেদেখিলে বুজা নাযায় ৷ তাত থাকোতেই এপাকত অগ্নিয়ে মাত দিলে, ‘‘আজিৰ পৰা লাইট নাথাকিলে মই অন্ততঃ নেপক’ক গালি নাপালো ৷’’\nইমানৰ মাজতো কিন্তু মোৰ মনত ষ্টেট বেংকৰ ওচৰত থকা দুমহলীয়া গেষ্ট হাউছৰ ৰহস্যই আমনি কৰি আছে ৷ মাজে মাজে অভিজিতে আহি আমাক লগ দিয়ে, পাৱাৰ হাউছৰ ভিতৰত থকা ইটো-সিটো দেখুৱাই বুজাবলৈ যত্ন কৰে ৷ এবাৰ অভিজিতে দেখুৱালে পাৱাৰ হাউছৰ ভিতৰত থকা অগ্নি নিৰ্বাপন ব্যৱস্থা ৷ কাৰ্বন-ডাই-অক্সাইডৰ চিলিন্ডাৰবোৰ চাই থাকোতে চকুত পৰিল চিলিন্ডাৰবোৰত লগাই থোৱা ষ্টিকাৰবোৰ – Pranjana & Co ! মই প্ৰায় চিঞৰি উঠাৰ দৰে ক’লো, ‘‘চোৱা চোৱা এইবোৰ প্ৰাঞ্জনাৰ দেউতাকেই চাপ্লাই কৰা ৷ তেখেতৰ কোম্পানীটো কামেই হৈছে ফায়াৰ ফাইটিং ৷’’ অভিজিতে তেতিয়া মাত দিলে, ‘‘অ !! গৌতম শইকীয়াৰ কথা কৈ আছে ৷ চিনি পাওঁ নহয় তেখেতক ৷ কাইলৈ বিচাৰি পাই যাম দিয়ক ৷’’\nঅগ্নিৰ মুখতো হাঁহি ওলাল, ‘‘কাৰ্বন-ডাই-অক্সাইডৰ চিলিন্ডাৰবোৰ বিচাৰি পালো যেতিয়া শইকীয়াকো বিচাৰি পাম ৷’’\nখাংদঙৰ পৰা উভটি ঘৰ পাওঁতে নিশা একমান বাজিল ৷ তাৰ পাছত বহিল জলছা ৷ পল্লবীয়ে আৰম্ভ কৰিলে প্ৰতীমা পান্ডেৰ গীত ৷ অগ্নিৰ আকৌ প্ৰায়ত প্ৰতীমা পান্ডেৰ সৈতে ঘৰুৱা সম্বন্ধ ৷ পল্লবীৰ গোৱালপৰীয়া গীত শুনি শেষত অগ্নি ঠিয় হৈ গ’ল, ‘‘বৌ মানি গ’লো আপোনাক !!! মই প্ৰতীমা পান্ডেক পেহী বুলি মাতিছিলো ৷ সৰুৰে পৰা তেওঁৰ গান শুনি আহিছো ৷ গানৰ কথা বৰ বেছি নাজানো ৷ কিন্তু আজি দিলখুছ হৈ গ’ল !’’\nসেই জলছা শেষ হওঁতে হওঁতে ৰাতিপুৱাই গ’ল ৷\nকেতিয়া শুবলৈ গ’লো মনত নাই ৷ কিন্তু চকু মেলিবলৈ লৈ গম পালো চকুৱে মেল খাবলৈ অস্বীকাৰ কৰিছে ৷ এপাক কোনো মনতে উঠি বহিলো ৷ আকৌ দিনটো আৰম্ভ হ’ল ৷\nহঠাত মনত পৰিল প্ৰাঞ্জনাৰ কথা ৷ এওঁক ক’লো পাৱাৰ হাউছত দেখি অহা Pranjana & Coৰ কাৰ্বন-ডাই-অক্সাইডৰ চিলিন্ডাৰবোৰ কথা ৷ ওচৰতে চকু মুদি বাগৰ দি থকা অভিজিতে এওঁক ক’লে, ‘‘বৌ আপুনি শইকীয়ালৈ ফোন লগাওক ৷ এইবাৰ মই কথা পাতিম ৷’’\nমই মুখখন ফুলাই দিলে, ‘‘এহ্ মোৰ লাজহে লাগিছে আৰু ৷ গেষ্ট হাউছটো ক’ত আছে সেই কথাটো সুধি সুধিয়ে কালিৰে পৰা মই ৭ নে ৮ বাৰ ফোন কৰিলো ৷ আকৌ নকৰো দেই !’’\nঅগ্নিয়ে বৌয়েক বুজালে, ‘‘বৌ, একেবাৰে নোৱাৰিলে এশবাৰে কৰা নে কিবা এটা পঢ়িছিল নহয় মনত নাই ? আপুনি নকৰে যদি মোক দিয়ক ৷ আজি গেষ্ট হাউছৰ ৰহস্য ফাদিল কৰিহে এৰিম বাপ্পেকে !’’\nএওঁ আকৌ এবাৰ ফোন কৰিলে ৷ মই আকাৰে ইংগিতে বুজালো, ‘ফোনত শইকীয়াক বিচাৰিবা, ফোনত শইকীয়াক বিচাৰিবা ৷’\nমোৰ কথামতেই এওঁ প্ৰাঞ্জনাৰ মাকক ক’লে, ‘‘হেৰি মানে প্ৰাঞ্জনাৰ দেউতাকক দিয়কচোন ৷ অভিজিতে আপোনালোকৰ গেষ্ট হাউছটোৰ ঠিকনা বুজি ল’ব ৷’’\nএইখিনি কৈয়ে শ্ৰীমতীয়ে ফোনটো অভিজিতৰ হাতত দিলে ৷\n‘‘শইকীয়া ! ভাল নে ? মই অভিজিৎ কলিতাই কৈছো ৷’’\n‘‘অ’ অ’ ! ভালেই ভালেই !’’\n‘‘হয় হয় বহু দিন লগ পোৱা নাই ৷ আজি পাম দিয়ক ৷ হেৰি নহয় আপোনালোক ক’ৰ গেষ্ট হাউছত আছে ?’’\n‘‘কি ???????????? শিলং প’লো ফিল্ডত থকা ষ্টেট বেংকৰ ওচৰৰ নেপক’ গেষ্ট হাউছ !!!!!!!!’’\nমই আৰু অগ্নি হাঁহি হাঁহি বাগৰি পৰিলো ৷\nএওঁ মুখখন গহীন কৰি মোৰ ফালে চাই মাথো ক’লে, ‘‘মই কি জানো ? এনেও সকলো ভুল তোমাৰেই ৷ তুমি জানাই মোৰ ঠিকনা-চিকনা অলপ ভুল হৈ যায় ৷ তুমি নিজেই কথাবোৰ বুজি ল’ব লাগে !’’\nPosted by প্ৰতিভু / Pratibhu at 04:232comments:\nভিনি, কৰিছিলো ফোন ৷ অফ কৰি থৈছে আপুনি ৷ পুজাত জিৰো...


একুৰি এটা গল্প/ক্ষতিপূৰণ - ৱিকিউৎস\nএকুৰি এটা গল্প/ক্ষতিপূৰণ\n47531একুৰি এটা গল্প — ক্ষতিপূৰণপ্ৰণামিকা অধিকাৰী২০১০\nকেউপিনে চিঞৰ-বাখৰ, দৌৰা-দৌৰি। ডাক্তৰ-নাৰ্ছৰ ব্যস্ততাপূৰ্ণ খট্ খট্ খোজৰ শব্দ। ষ্ট্ৰে’চ্চৰ ঠেলি দৌৰা-দৌৰি কৰি থকা ৱাৰ্ডবয়বোৰৰ ভৰিৰ আৰু ষ্ট্ৰে'চ্চৰৰ চকাৰ শব্দ, আহতসকলৰ আৰ্ত চিৎকাৰ আৰু আহক-নিহতসকলৰ পৰিয়াল-আত্মীয়ৰ কান্দোন-কাটোন, পুলিচ-মিলিটাৰীৰ হুইচেলৰ শব্দ,এম্বুলেন্সৰ ছাইৰেণ..। এক যন্ত্ৰণাময় পৰিৱেশ। ক'ত কোন আছে, কোনে কাক মাতিছে— ফটকৈ ধৰিবই নোৱাৰি। তাৰ মাজতে হাস্পতালৰ এচুকৰ বেঞ্চ এখনত কুচি-মুচি বহি আছে ৰতন। ৰতন মণ্ডল। বৰপেটাৰোডৰ পৰা ৰাজধানীলৈ আহিছিল চাকৰিৰ বাবে ‘খোচামতি’ কৰিবলৈ। যোৱা কেইবছৰমান ধৰি তাঁত-বাটি কঢ়িয়েই আছে। জনতা ভৱনত সোমাবলৈ বুলি ৰাস্তা পাৰ হৈ যাব খোজোতে ৰিক্সা এখনত খুন্দা খাই পৰি আহত হৈছে। আঁঠু আৰু হাতত দুখ পোৱাৰ উপৰি গালৰো এবখলা গৈছে। যথেষ্ট বিষ আছিল। ডাক্তৰণীগৰাকীয়ে টেবলেট এটা আৰু ইন্‌জেকশ্যন এটা দি দুই বা আঢ়ৈ ঘণ্টামান ৰ'বলৈ কৈছিল। পাছত আকৌ এবাৰ চাব হেনো। বগী, লাহী দেহৰ ডাক্তৰণীগৰাকী বৰ সাদৰী। সাক্ষাৎ লখিমী। দেহি! তাৰ দৰে কেলেহুৱা এটাকো যে ইমানখিনি পৰিচৰ্যা কৰিছে। বেছিকৈ ইন্‌জেকশ্যন, দৰব লিখি থাকোতে সি হঠাতে কৈ উঠিছিল— বাইদেউ, ইমান অকণমান দুখ পাওঁতেই ইমানবোৰ দৰব খাব লাগিবনে?\n— অকণমান দুখ? চছ্‌মাৰ ওপৰেৰে তালৈ চাই ডাক্তৰণী বাইদেৱে কলে— ‘দেখাত অকণমান, পিছে সাৱধান নহলে চেপ্টিক হৈ যাব পাৰে। দৰবখিনি ল'বই লাগিব। ’\n— কিন্তু ইমানবোৰ দৰবৰ বাবে মোৰ হাতত ইমান পইচা নাই। চাকৰি বিচাৰি ৰাজধানী-ঘৰ, ৰাজধানী-ঘৰ কৰি থাকোতেই আয়ে তাঁত বৈ পোৱা টকাকেইটা শেষেই হয়...।\n— ডাক্তৰণী গহীন হ’ল— হ’ব, দুখ পাই মোৰ ওচৰলৈ আহিছে যেতিয়া দিবলগীয়া দৰবখিনি লিখি দিয়াটো মোৰ দায়িত্ব। এইখিনি ন্যূনতম দৰব-ইন্‌জেকশ্যন আপুনি ল'বই লাগিব। দৰবখিনি আপুনি কিনিব নালাগে। মই শ্লিপ এখন দিওঁ, আপুনি গৈ ৬ নং কাউণ্টাৰত দিলেই আপোনাক দৰবখিনি দিব। যদি নিদিয়ে, মোক দেখা কৰিবহি। — ৰতন ওলাই আহিল। ৬ নং কাউন্টাৰত দৰব দি থকা ছোৱালীজনীলৈ শ্লিপখন আগবঢ়াই দি সি সেমেনা-সেমেনি কৰি ৰ'ল। ছোৱালীজনীয়ে এবাৰ তালৈ [ ৭৬ ] চাই কিবা কিবি ভাবি ফোনটো উঠাই লৈ কাৰোবাৰ লগত কথা পাতিলে। অলপপৰ বাধ্য ছাত্ৰীৰ দৰে কথা কৈ ফোনটো থৈ প্ৰেচক্ৰিপ্‌শ্যন মতে তাক দৰবখিনি দি কেনেকৈ খাব লাগে বুজাই দিলে। কথাখিনি তাক ডাক্তৰণীয়েও কৈছিল। সেয়ে সি দৰব খাই বেঞ্চখনতে কুচি-মুচি বহি আছিল। ঘৰৰ পৰা ৰাজধানীলৈ অহা-যোৱা কৰা পইচাকেইটা আজি তাৰ এনেয়ে গ’ল। ক’ত আৰু এতিয়া সি জনতা ভৱন পাবগৈ! গ'লেও জানো মানুহজনক লগ পাব! মানুহবোৰ অফিচবোৰত মৰীচিকা। আহিবৰ পৰত মাকে গণি গণি এটা এটাকৈ জাপ খুলি তাক দিয়া ৮ খন দহটকীয়া নোটৰ ইতিমধ্যে চাৰে তিনিখন শেষ হৈছে। তাৰ হাতত এতিয়া আছে মাত্ৰ চাৰিখন দহটকীয়া আৰু এখন পাঁচটকীয়া নোট, অৰ্থাৎ পঞ্চলিশ টকা।\nতাৰ মনটো উৰি গ'ল বৰপেটাৰোডৰ তাৰ নিজ ঘৰখনলৈ। য’লৈ সি উভতি গ’লেই কিবা আশাব্যঞ্জক খবৰ কঢ়িয়াই নিব বুলি বাট চাই থাকে চাৰিহাল চকুৱে। বিধৱা মাকজনীৰ কষ্ট, গাভৰু ভনীয়েক দুজনীৰ একোখন ঘৰ হোৱাৰ আশা, সৰু ভায়েকটোক পূৰ্ণ শিক্ষিত কৰাৰ তাৰ হেঁপাহ— এই সকলোবোৰেই ৰৈ থাকে সি উভতি যোৱালৈ। তাৰ মুখৰ এটা আশাভৰা বাক্যই যেন সলনি কৰি দিব সিহঁতৰ কপালৰ লিখন। ক্ষণিকতে উজলি উঠে সিহঁতকেউটাৰে মুখবোৰ — যেতিয়া সি হাঁহিমুখে ঘৰলৈ ওভতে। কিন্তু অলপপৰ পাছতে মুখবোৰৰ উজ্জ্বলতা নোহোৱা হৈ যায় আৰু অ’ত ত’ত জুপুকা মাৰি বহি বহি সিহঁতে ভাবিবলৈ ধৰে সিহঁতৰ অন্ধকাৰ ভৱিষ্যতৰ কথা। কেতিয়াবা সি নিজকে এক অপদাৰ্থ বুলি ভাবিবলৈ লয়। হয়েইতো! বাপেক সিপুৰীলৈ যোৱাৰ সময়ত সি আছিল হাইস্কুলৰ তলৰ শ্ৰেণীত। মাকে হাঁহ-ছাগলী পোহাৰ উপৰি ঘৰতে তাঁত বৈ আৰু কেতিয়াবা লোকৰ হৈ ধান ৰুই-কাটি যি আঁজুৰি আনিছিল তাৰে তাৰ পঢ়াৰ খৰচটো ওলাইছিল আৰু কেউটাই কোনোমতে খাই-বৈ থাকিব পাৰিছিল। বাকী ল’ৰা-ছোৱালীকেইটাৰ পঢ়া-শুনাৰ প্ৰতি মাকৰো বিশেষ গুৰুত্ব নাছিল। তেওঁ ভাবিছিল—ৰতনৰ পঢ়া-শুনা হব— সি চাকৰি পাব— চাকৰি হ'লেই ছোৱালী দুজনী একোঘৰলৈ গতাব। সেয়ে ছোৱালী দুজনী হাইস্কুলৰ ডেওনাখনৰ আধালৈকে গৈ ঘৰতে থাকিল। আৰ্থিক দীনতাই সিহঁতক কুৰিতে বুঢ়ী কৰিবলৈ ধৰিছে। উপচি পৰা যৌৱন ঢাকিবলৈ যেতিয়া পৰ্যাপ্ত কাপোৰো নাথাকে, তেতিয়া বাৰু কোন যৌৱনমতীৰ মনত জীৱন সম্বন্ধে বিতৃষ্ণা নাহিব? এইসকলোবোৰৰ বাবে মাকে তেওঁলোকৰ ভাগ্য আৰু ৰতনে তাক নিজকে দোষী বুলি ভাবে। বেংকৰ ‘লোন’লৈ ব্যৱসায় কৰো বুলি মন মেলিছিল— কিন্তু দেখিলে তাতো বোকা। ‘লোন’ এপ্লাই কৰিবলৈ উপযুক্ত পৰিমাণৰ মাটিবাৰী দেখুৱাব লাগিব, মাৰ্জিন মানী’ ৰাখিব [ ৭৭ ] লাগিব, তদুপৰি ‘লোন’ দিওঁতাসকলকো দিব লগা হয় ‘পাৰ্চেন্টেজ’। সি নোৱাৰিলে। মাজতে ৰিক্সা চলাওঁ বুলি ৰিক্সা এখন লৈছিল— তিনিদিন চলাই তাৰ গাৰ বিষ আৰু জ্বৰ হ’ল। বিধৱা, দুখীয়া হলেও মাকে তাক নয়নৰ মণিৰ দৰে আলফুলে ডাঙৰ-দীঘল কৰিছিল। ৰিক্সা টনাৰ দৰে কঠোৰ কাম তাৰ দেহাই নসহে। মাক আৰু ভনীয়েক দুজনীৰ কাতৰ মিনতিত সি সেইটো বাদ দিলে। মাকে তাক চাকৰিয়ালৰ ৰূপত চাবলৈ বিচাৰে। মাকৰ অনুৰোধ মৰ্মেই সি যোৱা চাৰিটা বছৰত বহুতো ‘ইণ্টাৰভিউ’ দি জনতা ভৱনলৈ আৰু সচিবালয়লৈ মন্ত্ৰী-বিধায়ক আৰু আমোলা-বিষয়াক লগ কৰিবলৈ তাঁতবাটি কাঢ়ি আছে। তাৰ অহা-যোৱাৰ বাবে মাকে গোটাই দিয়া টকাকেইটা খৰচ কৰাৰ পৰত বাৰে বাৰে তাৰ বুকুৰ তেজ গোট মৰা যেন হয়। তথাপি সি আহি আছে— মাকৰ আশা, ভনীয়েক দুজনীৰ সপোন আৰু ভায়েকৰ উজ্জ্বল ভৱিষ্যৎ গঢ়িবলৈ সি মন্ত্ৰী-বিষয়াৰ ককৰ্থনা শুনিছে আৰু গৈছে, শুনিছে আৰু গৈছে।\nৰতন পোন হৈ বহিল। বেলি কৰিলে ঘৰ গৈ পাওঁতে দেৰি হ'ব। তাতে বাটে-পথে কিমান যে ‘চেকিং’! উগ্ৰবাদী বিচৰাৰ নামত নিৰীহ মানুহৰ হয় হাৰাশাস্তি, ইফালে উগ্ৰবাদীয়ে কৰিবলগা কাম নিৰ্বিচাৰে কৰিয়েই থাকে। সি ডাক্তৰণীক লগ ধৰি ঘৰমুৱা হোৱাৰ কথা ভাবিলে। তেনেতে হঠাতেই হুলস্থূল লাগি পৰিল। শান্ত-নিমাওমাও হৈ থকা হাস্পতালখনত যেন দানৱৰহে কিৰিলি! কান্দোন-কাটোন, চিঞৰ-বাখৰ, দৌৰা-দৌৰি! কি হল? কি হ’ল?\nৰতনে গম পালে— অলপ আগতে, বোধহয় সি দৰব লৈ থকাৰ সময়তে জনতা ভৱনৰ সন্মুখত বোমা ফুটিছে। এটা নহয়, একেলগে তিনিটা। বহু মানুহ মৰিছে, বহুতো আহত হৈছে। বহু ঘৰ–বাৰী জ্বলিছে। চৌদিশে মুহূৰ্ততে হাঁহাঁকাৰ। মানুহবোৰৰ হায়ে-বিয়ৈ দেখি সি আঁঠু, হাত আৰু গালত পোৱা দুখ আৰু পঞ্চল্লিশ টকাৰ হিচাপ পাহৰি গ'ল। এখোজ-দুখোজকৈ অগা-পিছা কৰি সিও মানুহবোৰৰ মাজত মিলি গ'ল। সাধ্যানুসাৰে সি ক'ব নোৱৰাকৈয়ে মানুহবোৰক সাহায্য দিবলৈ ধৰিলে। টেলিভিছনৰ সাংবাদিকৰ কেমেৰা আৰু লাইটে তাকো সাঙুৰি ল'লে।\nকোনোবা এজনে তাক সুধিলে— আপুনি ক'ৰ পৰা আহিছে?\n— বৰপেটাৰোডৰ পৰা। – সি উত্তৰ দিলে।\n— ক’লৈ আৰু কি কামত আহিছিল?\n— জনতা ভৱনলৈ। চাকৰিৰ আশাত। আজি তিনি-চাৰিবছৰ ধৰি আহিয়েই আছো।\n— ক’ত দুখ পাইছে?\n[ ৭৮ ] — আঁঠুত, হাতত আৰু এয়া গালত।\n— নাম কি আপোনাৰ?\n— ৰতন মণ্ডল।\nএখেতৰ নামটো লিখক। ৰতন মণ্ডল। মজলীয়া আঘাত। আঁঠু, হাত আৰু মুখত। আপোনাৰ হৈছে নহয়? যাওক, দৌৰা-দৌৰি নকৰিব। বহি থাকক। আমি আছো নহয়! আপুনি বহকগৈ...।\nকি হ'ল? একো নভবাকৈ, একো ক’বই নোৱৰাকৈ কি হ’ল? ৰতন দুৰ্বল মানুহ এজনৰ দৰে আহি বেঞ্চখনত বহি পৰিল। সেই যে বহি পৰিল, বহিয়েই থাকিল। বেলি লহিয়াই আন্ধাৰ হ’ল। এটা এটাকৈ গোটেই হাস্পতালৰ লাইটবোৰ জ্বলি উঠিল। মানুহৰ লৰা-ঢপৰা কমিছে, ভিৰো কমিছে, তথাপি যেন এটা চেপা উত্তেজনা! ৰতনে বেঞ্চতে বহি থাকি ভাবি গল— পুৱাৰ পৰা কি কি হল— ঘৰৰ পৰা আহিল জনতা ভৱনৰ সন্মুখত ৰিক্সাত খুন্দা খাই আহত হ'ল— তাৰ পাছত চিকিৎসাৰ বাবে চৰকাৰী হাস্পতাললৈ আহিল—ৰিক্সাৱালাটোৱেই থৈ গৈছিল। ফ্ৰী চেক আপ, ফ্ৰী দৰব। তাৰ পাছতে বোমা ফুটি দুৰ্ঘটনাগ্ৰস্ত বহু লোকৰ হাস্পতাললৈ আগমন আৰু তাৰ মাজতে তাৰ নামটো লিষ্টে হৈ গ'ল— জনতা ভৱনৰ সন্মুখত বোমা বিস্ফোৰণত আহতসকলৰ মাজৰ এজন হিচাপে। বোমা বিস্ফোৰণত ক্ষতিগ্ৰস্ত লোক সি— সকলোৱে ধৰি ল'লে। কিন্তু সি মিছা মাতিলে কিয়? নাই, ক’ত মিছা মাতিছে? সি মিছা কোৱা নাই! যি সুধিছিল তাৰ যথাযথ উত্তৰ দিছে মাত্ৰ। তাকতো কোনেও বোমা বিস্ফোৰণত আহত হৈছে নেকি বুলি সোধা নাই!\n— শুনিছো বিস্ফোৰণত আহত আৰু নিহতসকলক চৰকাৰী সাহায্য দিব। সোনকালেই দিব। এজনে সি বহি থকা বেঞ্চখনৰ মূৰত বহি লৈ ক'লে। ওচৰতে ৰৈ থকা এজনে সামান্য উত্তেজিত সুৰত উত্তৰ দিলে— দিবতো! দিবই লাগিব। নহ'লে কি চৰকাৰ থাকিব? চৰকাৰৰ হেমাহিৰ বাবেই এই ঘটনা ঘটিবলৈ পালে। চাওকচোন কিমান নিৰীহ মানুহৰ বিপৰ্যয় হ’ল! এই এখেতলৈকে চাওক— ৰতনলৈ আঙুলিয়াই মানুহজনে ক'লে— বেকাৰ ল’ৰা। চাকৰিৰ আশাত জনতা ভৱনলৈ ঢাপলিয়াই আহিছিল। এতিয়া এই অৱস্থাত ইয়াতে অলপ কোমল মাত উলিয়াই তাৰ ফালে দৃষ্টি থৈ সুধিলে— অলপ আৰাম পাইছেনে?\n— অঁ পাইছো। ৰতনৰ মাতটো ডিঙিৰে কোনোমতে সৰকি ওলাল।\nতাৰ গাটো গৰম গৰম লাগিছে। মানুহ দুজন আকৌ কথা পতাত লাগিল। ৰতনে মন দিলে সিহঁতে কোৱা কথাৰ সাৰমৰ্ম হ’ল— ‘বোমা বিস্ফোৰণত নিহত [ ৭৯ ] সংখ্যা বৰ্তমানলৈ এঘাৰজন। আহতৰ প্ৰকৃত সংখ্যা ওলোৱা নাই। নিহতসকলৰ প্ৰত্যেকৰে পৰিয়ালে ক্ষতিপূৰণ হিচাপে পাব মুখ্যমন্ত্ৰীৰ সাহায্য পুঁজিৰ পৰা দুই লাখকৈ টকা। আৰু...। কথা কৈ থকা মানুহজনক কোনোবা এজনে মতাত কথা আধাতে এৰি তেওঁ আঁতৰি গ'ল। বেঞ্চত বহি থকা মানুহজনে ভাবুক মানুহৰ দৰে দুই উৰুৰ মাজত হাত দুখন সুমুৱাই চেপি ধৰি আঁঠু দুটা নচুৱাই তললৈ চাই বহি থাকিল। ৰতনৰ অশান্তি লাগিল। নিহত, অৰ্থাৎ যিবোৰ মৰিল সিবোৰৰ পৰিয়ালে দুই লাখকৈ টকা পায়; তেন্তে আহতসকলেও নিশ্চয় কিবা পাব! কি বা পায়? কাক সুধিব? তাৰ মূৰত এটা নতুন অথচ উদ্ভট চিন্তাই পাক-ঘূৰণি খাবলৈ ধৰিলে। কিছুপৰ অন্তৰ্দ্বন্দ্বত ভুগি থাকি সি মনে মনে যেন এটা সিদ্ধান্ত লৈ পেলালে। সি কাষত বহি থকা মানুহজনক সুধিলে— হেৰি, কেই বাজিছে?\n— সাত বাজিছে।\n— হেৰি নহয়! দুখ পোৱা মানুহবোৰক বাৰু একো চৰকাৰী সাহায্য নিদিয়ে নেকি?\n—কিয় নিদিব? দিব। দিবই লাগিব। ঔষধ, চিকিৎসা সকলো ফ্ৰী— লগতে পঞ্চাশ হাজাৰ টকা।\nৰতনৰ মুখখন মেল খাইগ’ল। কোনোমতে ক'লে—প-পঞ্চাশ হাজাৰ টকা!\n— অঁ, পঞ্চাশ হাজাৰ। আপোনাৰ দৰব-পাতিততো পইচা লোৱা নাই! কবতো নোৱাৰি, এইমখা, এই ডাক্তৰ-নাৰ্ছসোপাও হ’বলা কম বদমাছ...! ৰতন ব্যস্ত হৈ উঠিল— নাই নাই নাই। এক পইচাও লোৱা নাই, সকলো ফ্ৰী। আৰু মোক নিৰ্দিষ্ট সময়ৰ অন্তৰে অন্তৰে চাই থাকিম বুলিও কৈছে।\n— অঁ, বাৰু। মানুহজনে শলাগিলে আৰু তাৰ পাছত নিমাতে ৰ’ল। আগতে কথা কৈ থাকি মাজতে কাৰোবাৰ আহ্বানত আঁতৰি যোৱা মানুহজন আকৌ ঘূৰি আহিল— দিব বুজিছে, কাইলৈৰ ভিতৰতে পইচা দিব। মুখ্যমন্ত্ৰীয়ে নিজেই দিবহি। অলপ আগতে আহত-নিহতসকলৰ এখন তালিকা খুজি পঠিয়াইছে। হাস্পতালত এন্ট্ৰি থকাসকলৰ নাম যাব...।\nৰতনৰ মনৰ ভিতৰখন ৰিংৰিঙাই গ'ল— আঃ! তাৰ নামটো গলনে নাই জানো! তাৰ নামটো সাংবাদিকেহে সুধিছিল! হাস্পতালত তাৰ নামটো এন্ট্ৰি কৰোতে বোমাটো ফুটাই নাছিল। তেনেস্থলত? কোনে নাম এন্ট্ৰি কৰিছে, কত কৰিছে সি একোৱেই নাজানে। কাক সুধিব? ওচৰত থকা মানুহ দুজনৰ লগত বেছি কথা পাতিবৰ তাৰ সাহস হোৱা নাই। মানুহ দুজন চাগৈ কোনোবা সংগঠনৰ [ ৮০ ] ‘লীডাৰ। ’ তাতে সি সৰু কালৰে পৰা এটা কথা জানি আহিছে আৰু পৰাপক্ষত মানিও আহিছে যে নিজক বচাই ৰাখিবৰ একমাত্ৰ সহজ উপায় হল— নিজৰ মুখ বন্ধ কৰি ৰখা। অপ্ৰয়োজনত ফটা মুখখন মেল খুওৱাটো নিৰ্বুদ্ধিতাহে হ'ব। ধাইজাতীয় বাই এজনীয়ে ৰতনক ৰঙা চাহ একাপ আৰু মেৰি বিস্কুট দুখনমান আগবঢ়াই দিলে। খোৱাবস্তুৰ ট্ৰে’খন দেখি তাৰ পেটৰ জুইকুৰা ভমককৈ জ্বলি উঠিল। সি ক'লে— বিস্কুট আৰু কেইখনমান দিবনে? বৰ ভোক...।\n— অঁ অঁ লাওক। আপোনাক যিমান লাগে সিমান লওক। সেই তেতিয়াৰে পৰা চাগৈ একো খোৱা নাই দেহি! মানুহগৰাকীৰ সহানুভূতি পাই ট্ৰে’ৰ পৰা ভালেকেইখন বিস্কুট উঠাই আনি ৰঙা চাহকাপৰ স’তে সি খাই ল'লে। অলপ পাছতে তাৰ তন্দ্ৰাৰ ভাব আহিল। হাস্পতালৰ কোনোবা এজনে এখন ৰঙা কম্বল আনি তাক দি ক'লে— বেঞ্চখন এৰি উঠি নাযাব। ক’তে অকণো ঠাই নাই। ৰাতিটো ইয়াতে পৰি থাকক। পুৱালৈ কি হয়?...।\nএৰা, পুৱালৈ বা কি হয়! যি হয় ৰাতিটোৰ ভিতৰতে হ’ব লাগিব। ৰঙা কম্বলখনেৰে গা-মূৰ ঢাকি সি বেঞ্চখনতে হাত-ভৰি কোঁচাই বহি থাকিল। ৰাতি ভালেখিনি হোৱা বাবে মানুহবোৰ আঁতৰিল। যি য’ত অলপ আছিল— সিবিলাকেও সুবিধাজনক ঠাই বিচাৰি মোটোকা মাৰি নিদ্ৰাৰ কোলাত। চকুলৈ তাৰহে নিদ্ৰাৰ ভাব সম্পূৰ্ণকৈ অহা নাই। ৰঙা কম্বলৰ বেষ্টনীৰ মাজেৰে সি এবাৰ দেখা পালে অথনি তাৰ চিকিৎসা কৰা ডাক্তৰণীগৰাকীয়ে ষ্টেট’স্কপডাল পকেটত সুমুৱাই খট্ খট্‌কৈ বাৰাণ্ডাৰ এমূৰলৈ গৈ আছে। তাৰ গাৰ পৰা চাহ আৰু ৰঙা কম্বলৰ উম লগা আমেজ নোহোৱা হ'ল। সি মূৰ তুলি পোন হৈ বহিল।\nৰাতিৰ ইমাৰ্জেন্সী ডিউটীত ড° নীহাৰিকাই এপাক মাৰি নিজৰ ৰেষ্ট ৰূমত সোমাল। গাৰ পৰা বগা কোটটো খুলি হেঙাৰ এডালত ওলোমাই থৈ চকীখন হেলনীয়া কৰি লৈ বহি পৰিল। দিনটোৰ অসম্ভৱ ব্যস্ততাই ভাগৰুৱা কৰা চকু দুটালৈ তন্দ্ৰা নমাই আনিব খুজিলেও পৰিস্থিতিৰ গুৰুত্বলৈ চাই তেওঁ সচেষ্ট হৈ বহি থাকিব খুজিলে, এখন আলোচনী টেবুলৰ পৰা আনি হাতত মেলি ল'লে।\nটক্ টক্‌কৈ দুৱাৰত টোকৰ মৰা শুনি ড° নীহাৰিকাই দৰ্জাৰ ফালে চালে। বাহিৰত কোনোবা এজন আছে— কোন?\n— বাইদেউ, সোমাব পাৰোনে?\nডাক্তৰণী ওলাই আহিল। পৰ্দা দাঙি বাহিৰলৈ চালে আৰে! আপুনি যোৱাই নাই! কিয়? গা বেছি বেয়া হ'ল নেকি? আহকচোন, সোমাই আহক। ড° [ ৮১ ] নীহাৰিকাই ৰতনক বৰ ব্যস্ততাৰে ভিতৰলৈ মাতি আনি এখন চকীত বহিবলৈ দিলে⸺কওকচোন...।\n— বাইদেউ, মানে মোৰ এটা কথা আছিল।\n— মানে বাইদেউ, মোৰ নামটো আহতসকলৰ ‘লীষ্টত সোমালনে নাই এবাৰ চাই দিব লাগিছিল।\n— আহতসকলৰ ‘লীষ্ট’ত! ডাক্তৰণীৰ মাতটো ডাঙৰ হৈ মুখখন মেল খাই গ'ল। আপুনিতো লীষ্টত নাম পঠিয়াবলগীয়া পেচেণ্ট নহয়!\n— জানো বাইদেউ, কিন্তু কোৱা শুনিছো, বোমা বিস্ফোৰণত আহতসকলক হেনো কাইলৈ মুখ্যমন্ত্ৰীৰ সাহায্য পুঁজিৰ পৰা পঞ্চাশ হাজাৰকৈ টকা দিব। মোৰ নামটোও যদি...।\nডাক্তৰ নীহাৰিকাৰ খং উঠিল। ইমান সময় পৰম নিষ্ঠাৰে সেৱা আগবঢ়াই অহা মানুহজনৰ প্ৰতি ক্ৰোধত ফাটি পৰিবলৈ লৈও তেওঁ যথাসম্ভৱ সংযত হৈ ক'লে—নহ’ব। মিছা কথাৰে মই আপোনাৰ নাম লীষ্টত ভৰাব নোৱাৰিম। আপুনি যাওক, মোৰ বৰ ভাগৰ লাগিছে।\nখপ্‌কৈ ৰতনে ডাক্তৰণীৰ ভৰিৰ ওচৰত বহি পৰি ক'লে — বাইদেউ, মোৰ নামটো আহতসকলৰ ‘লীষ্ট’ত গলে পঞ্চাশ হাজাৰ টকা যদি পাওঁ, মোৰ পৰিয়ালটোৰ প্ৰতি বৰ সহায় কৰা হয়। যোৱা চাৰি বছৰ ধৰি চাকৰিৰ আশাত ইণ্টাৰভিউ দিয়াৰে পৰা যিমানবাৰ জনতা ভৱনলৈ আহিলো আৰু ডাঙৰ ডাঙৰ অফিচাৰক লগ কৰাৰ বাবে পিয়ন-কেৰাণীৰ হাতত গুঁজি গুঁজি টকা দিলো— হিচাপ কৰিলে চাগৈ গোটেইবোৰ মিলি পঞ্চাশ হাজাৰৰ বেছি হ'ব! বাইদেউ, আপুনিয়েই মোক চিনিছে, বাকী সকলোৱেই মোক বোমা বিস্ফোৰণত আহত বুলিয়েই ধৰি লৈছে। সাংবাদিকে মোৰ ফটো আৰু নাম লৈ গৈছে। কেৱল হাস্পতালৰ লীষ্টত মোৰ নামটো ভৰাই মোক এইকণ দয়া কৰক। পঞ্চাশ হাজাৰ টকা আমাৰ আমোলা-বিষয়াসকলে এবছৰত ৰাজহুৱা ধনৰ পৰাই কেইবাবাৰো আত্মসাৎ কৰি ধনী হয়। সেইসকলৰ বাবে পঞ্চাশ হাজাৰ টকা একো নহ'লেও আমাৰ দৰে মানুহৰ বাবে আকাশ-কুসুম। বাইদেউ, মোক কিবা এটা উপায় কৰি দিয়ক....।\nসেই সময়ত ভৰিৰ ওচৰত বহি অনৰ্গল কথা কৈ যোৱা ৰতন নামৰ ত্ৰিশ-পইত্ৰিশ বছৰীয়া ল'ৰাটোৰ মুখলৈ চাই চাই নীহাৰিকা থৰ লাগিছিল। তেওঁৰ মুখত তেতিয়া ছাঁ-পোহৰে খেলা কৰি আছিল।\n"https://as.wikisource.org/w/index.php?title=একুৰি_এটা_গল্প/ক্ষতিপূৰণ&oldid=109186"ৰ পৰা অনা হৈছে\nএই পৃষ্ঠাটো শেষবাৰৰ কাৰণে ৩০ নৱেম্বৰ ২০২০ তাৰিখে ১৩:৩৭ বজাত সলনি কৰা হৈছিল।


দন্দুৱা দ্ৰোহ/ঊনচল্লিশ অধ্যায় - ৱিকিউৎস\nদন্দুৱা দ্ৰোহ/ঊনচল্লিশ অধ্যায়\n51150দন্দুৱা দ্ৰোহৰজনীকান্ত বৰদলৈ১৯২৮\nআজি শগুণঠুটিৰ বালি লোকে লোকাৰণ্য। বৰফুকন তাত নিজেই উপস্থিত। হৰদত্তক আহোম সেনাই ধৰি বান্ধি আনি হাজিৰ কৰিছে।\nবৰফুকনে কলে:—“হেৰ হৰদত্ত! উইৰ দৰে মৰিবৰ কালত তোৰ পাখি গজিছিল। আজি সাত বছৰে তই ৰাজদ্ৰোহ কৰিলি!\nহৰদত্ত।—শুনা বৰফুকন! মই ৰাজাৰ দ্ৰোহ কৰা [ ১৫৮ ] নাছিলো; কিন্তু তোমাৰ উপৰি জনাৰ, অৰ্থাৎ বদনৰ নিচিনা পাষণ্ড অত্যাচাৰী বৰফুকনৰ বিৰুদ্ধেহে মই অস্ত্ৰ ধৰিছিলো। সি থাকিব লাগিছিল, তেহে সি বুজিলে হেঁতেন কামৰূপীয়া ভীৰু কাপুৰুষ নহয়। সি বুজিছিলেই।\nকলীয়া ভোমোৰা বৰফুকন। —অবশ্যে মই বদনে কি কৰিছিল কব নোৱাৰো, কিন্তু তই আহোম সৈন্যৰে সৈতে ৰণ কৰাটোৱেই ৰাজদ্ৰোহ হইছিল। তই জাননে যে ৰজাৰ আজ্ঞাত মই তোক শূলত দিবলৈ বাধ্য হৈছো। তই যদি এতিয়াও শৰণাপন্ন হৱ, তেন্তে তোক সদ্যহতে পোতাশালত বন্দী কৰি থৈ মই ৰজালৈ জনাব পাৰো।\nহৰদত্ত। —মোৰ বীৰ ভ্ৰাতৃ গল। মৰমৰ পত্নী গল। মোৰ বাচিবৰ ইচ্ছা নাই; মই শৰণাপন্ন নহওঁ। তুমি মোক শূলত বা বৰশীত যিহতে ইচ্ছা হয় দিব পাৰা।\nকলীয়া ভোমোৰা। —তেন্তে মোৰ গাত পাপ আৰু দোষ নাই। চাওডাঙ! ইয়াক সৌ খিনিতে শূলত দে। ৰাইজে দেখক ৰাজদ্ৰোহীৰ কি পৰিণাম হয়।\nহৰদত। —দে মোক শূলত। কিন্তু বৰফুকন! মই মৰণ কালত তোমাক কেই আষাৰমান কথা কওঁ —ৰজালৈ জনাই পঠিয়াবা। প্ৰথমতঃ—সি বদন বৰফুকনে আমাৰ কামৰূপীয়াক ইমান দুখ দিলে, ইমান অত্যাচাৰ কৰিলে, সেই বৰ ফুকনৰ আওমৰণে মৰণ হব। সিয়েই তহঁতৰ অহোম ৰাজ্য খাব। দ্বিতীয়তঃ—ৰজাই কাৰ দোষ কাৰ [ ১৫৯ ] গুণ বিচাৰ নকৰিলে। মাত্ৰ বৰফুকনক ইয়াৰ পৰা লৈ গৈ তেওঁৰ ঠাইত তোমাক পঠালে। এনেকুৱা বিলাক অন্যায় অত্যাচাৰৰ ফলত এই আহোম ৰাজ্য অচিৰতে ধ্বংস পাব। মই মা ভগবতীৰ আদেশত কলো। ” হৰদতৰ এনেকুৱা তেজঃপূৰ্ণ অভিশাপ শুনি বৰফুকনে খঙতে একো নাইকিয়া হৈ কলে :—চাওডাঙহঁত! কি চাই আছ। ইয়াক লৈ যা। শূলত দে গৈ। ”\nবৰফুকনৰ এই আদেশত আঠোটা চাওডাঙে হৰদতক টানি লৈ গল। হৰদতে আৰু কেনো মাত নামাতি চকু মুদি ইষ্টদেবীৰ ধ্যানত মগ্ন হল। চাওডাঙে তেওঁক জীয়াই জীয়াই শূলৰ ওপৰত তুলি দি সেই শূল গুহ্যদ্বাৰৰ পৰা একেবাৰে মূৰলৈকে ফুটাই দিলে। হৰদতে কোনো চিঞৰ বাখৰ নকৰাকৈ অকাতৰে শূলত প্ৰাণত্যাগ কৰিলে।\nশূলত তেওঁৰ প্ৰাণত্যাগ হৈছে মাথোঁন, এনেতে সিফালৰ পৰা উন্মত্তা পদ্মকুমাৰী লৰি পালেহি। তেওঁ মুক্তকেশী, প্ৰায় বিবস্ত্ৰা, বৰণ সোণৰ। লৰি আহি শূলত বাপেকৰ মৃত শৱটোক সাবটি ধৰিলে। কেৱে এৰাব বা বাধা দিব নোৱাৰিলে। সমস্ত প্ৰজা স্ততি! আন কি, তেওঁৰ ৰূপ লাৱন্য আৰু অবস্থা দেখি বৰফুকনো স্তম্ভিত। এনেতে পিছতে কুমেদানে খেদি আহি চিঞৰি কলে:— “মা। মা! সেইটো কৰবাৰ মৰা মানুহ। এৰি দে” এই বুলি কুমেদানে তেওঁক ধৰিবলৈ আগুৱাই গল। কুমেদানক খেদি [ ১৬০ ] দেখি পদ্মকুমাৰীয়ে জলদ গম্ভীৰ স্বৰে কলে —“বঙাল! বিশ্বাসঘাতক! তই মোক নুছুবি। মোক ছুলেই তই এই খিনিতেই সবংশে নিধন হবি। পহ্মকুমাৰীৰ এই বাক্যত কুমেদান হঠাতে থামিল। এনেতে সিফালৰ পৰা মহীৰামে মুকলি তৰোৱালে সৈতে আহি কুমেদানৰ আগত পদুমীক পিচত ৰাখি থিয় হৈ ক’লে:—“কি বঙাল! নিমখ হাৰাম! তোৰ এক কালৰ প্ৰভুক যে টকাৰ লোভত ধৰাই দিলিয়েই, এতিয়া সেই প্ৰভু কন্যাকো তই ধৰিব যাৱ। খোল তোৰ তৰোৱাল পাষণ্ড! দে মোৰে সৈতে যুজ। এই বুলি কৈয়েই মহীৰামে তৰোৱাল তুলিলে। কুমেদানেও আত্ম- ৰক্ষাৰ্থে তৎক্ষণাৎ ফাকৰ পৰা তৰোৱাল খুলিলে। কুমেদানে কোনো কথা কবলৈ বা জবাব দিবলৈ নৌ পাওঁতেই মহীৰামে অস্ত্ৰ চলালে: শিক্ষিত কুমেদান সিঙে সেই ঘাত নিজৰ তৰোৱাল পাতি আগুৰিলে। উভয়ৰে তৰোৱালে তৰোৱালে যুঁজ হল। পদ্মকুমাৰীয়েও খন্তেক পৰ শৱটো এৰি গড়াৰ কাষলৈ পিছুৱাই পিছুৱাই গৈ সেই যুঁজ চাব ধৰিলে। ৰাইজেও আৰু বৰফুকনেও তধা লাগি চাই ৰল। কুমেদানো শিখ বীৰ— অস্ত্ৰ চলোৱাত, বিশেষ, তৰোৱালৰ যুদ্ধত অতি নিপুন। মহীৰাম যদিও কোমল বয়সীয়া কামৰূপীয়া কলিতাৰ লৰা, তথাপি তেওঁৰো অস্ত্ৰ শিক্ষা কম নাছিল। কুমেদান ধীৰ আৰু অটল, কিন্তু মহীৰাম দুখে শোকে এক প্ৰকাৰ উন্মত্ত আছিল। অলপ বেলিৰ মূৰতে [ ১৬১ ] কুমেদানৰ তৰোৱালৰ কোবত মহীৰাম আহত হৈ অৱশ হল। কুমেদানো মহীৰামৰ তৰোৱালৰ কোব এটা হাতত লাগি তৰোৱাল এৰি দি ধাচ কৰে পৰিল। কুমেদানৰ সোঁ হাত খান হাৰলৈকে কাটিলে। কিন্তু মহীৰামে কুমেদানৰ তৰোৱালৰ পৰা যি আঘাত পাইছিল সি সাঙ্ঘাতিক। এটা গলত, এটা কলিজাৰ ওপৰত। মহীৰাম মাটিত পৰি অৱশ হল। মহীৰামৰ মৃত্যু ওচৰ চাপিল। কাতৰ কণ্ঠে পদুমীলৈ চাই কলে—“পদুম মই আহিলো। জননী জন্মভূমি কামৰূপ! তোমাত বিদায় মাগিলো। হাঁ কামৰূপ সূৰ্য্য পিতৃ হৰদত্ত! তুমিও গ’লা। ” এই বুলি কৈয়েই মহীৰামে অনন্ত কাললৈ চকু মুদিলে।\nপদ্মকুমাৰীৰ সেই সময়ত সুন্দৰ জ্ঞান উপস্থিত হল। তেওঁ কলে—“মহীৰাম! তুমিও গ’লা। তোমাৰ অবিহনে পদ্ম ৰয় কেনেকৈ? বাৰু যোৱা এই বুলি কৈয়েই বৰফুকনৰ ফালে চাই কলে—“ঐ বৰফুকন! তহঁতৰ অত্যাচাৰতে মই আজি কামৰূপ এৰিলো, আন কি, মই অসম ৰজাকো এৰিলো। জাননে, আহোম ৰজাৰ বংশ আৰু কুৰি বছৰৰ মুৰতে ধ্বংস হব। আহোম ৰজাৰ নাম নুমাব। এই বুলি কৈয়েই পদ্মকুমাৰীয়ে সৰুকালৰ সেই অতি মৰমৰ গীতটো গালে “সইতে কৃষ্ণ দেৱ গোপিনীক নেৰিবা। ”\nতাৰ পিছতে কলে—“বাবা ব্ৰহ্মপুত্ৰ! তোৰ কোলাত মোক ঠাই দে। মাই ঔ! ৰবি, ময়ো যাব লাগিছো। [ ১৬২ ] পিছতে আকৌ “গালে—অক্ৰুৰে লৈয়া গল ৰথতে তুলি— গোপিনী কান্দে মোৰ হা কৃষ্ণ বুলি”। জেঠ মহীয়া অলপ অলপ পানীৰ বেগত গড়া খহিব ধৰিছিল। গীত গাই গাই পিছুৱাই পিছুৱাই গৈ পদ্মকুমাৰী গড়াৰ পাৰ পালে। এনেতে পানীৰ সোঁতত তেওঁ ঠিয় হোৱা গড়াটো হুৰুম কৰে খহি পৰিল। তেওঁ আৰু তেওঁৰ পিতাকৰ শৱও শূলে সমন্বিতে পানীত পৰিল। প্ৰজাই হাঁয়! হাঁয়! কৰিব ধৰিলে। পানীৰ সোঁতত গড়া, মানুহ, শূল, পদ্মকুমাৰী সোপায়ে ডুবিল। এবাৰ নৈৰ পাকত প্ৰায় দহ নলমান আতৰত পদ্মকুমাৰী পানীৰ তলৰ পৰা ওপঙি উঠিছিল তেতিয়াও তেওঁ গাইছিল:⸺\n“সইতে কৃষ্ণ দেৱ গোপিনীক নেৰিবা। ” আকৌ পদ্মকুমাৰী ডুবিল। এইবাৰ আৰু তেওঁৰ দেহ কলৈ গল কেৱে নেদেখিলে। আন কি, তেওঁৰ দেহ বা শৱ আৰু কেৱে দেখা নাছিল।\n"https://as.wikisource.org/w/index.php?title=দন্দুৱা_দ্ৰোহ/ঊনচল্লিশ_অধ্যায়&oldid=116293"ৰ পৰা অনা হৈছে\nএই পৃষ্ঠাটো শেষবাৰৰ কাৰণে ৪ এপ্ৰিল ২০২১ তাৰিখে ২৩:৩৯ বজাত সলনি কৰা হৈছিল।


ভেলেণ্টাইন ফুলকবি দেখিছেনে? যুৱ কৃষক ৰবীনে মাজুলীৰ কেঁচা মাটিত আঁকিছে হালধীয়া আৰু বেঙুনীয়া চিত্ৰ– News18 Assam\nভেলেণ্টাইন ফুলকবি দেখিছেনে? যুৱ কৃষক ৰবীনে মাজুলীৰ কেঁচা মাটিত আঁকিছে হালধীয়া আৰু বেঙুনীয়া চিত্ৰ\n»ভেলেণ্টাইন ফুলকবি দেখিছেনে? যুৱ কৃষক ৰবীনে মাজুলীৰ কেঁচা মাটিত আঁকিছে হালধীয়া আৰু বেঙুনীয়া চিত্ৰ\nUpdated:January 31, 2021, 5:29 PM IST\n'খাদ্য যিমানে ৰঙীণ হয় সিমানেই ভাল লাগে দেখিবলৈ ৷ মই মোৰ ডায়েটত ৰঙৰ সমাহাৰ কৰাৰ চেষ্টা কৰো ৷ যাৰ অৰ্থ শাক পাচলি অথবা ফলমূল ৷'\nLast Updated: January 31, 2021, 5:29 PM IST\n'খাদ্য যিমানে ৰঙীণ হয় সিমানেই ভাল লাগে দেখিবলৈ ৷ মই মোৰ ডায়েটত ৰঙৰ সমাহাৰ কৰাৰ চেষ্টা কৰো ৷ যাৰ অৰ্থ শাক পাচলি অথবা ফলমূল ৷'- যুৱ কৃষক ৰবীন ভূঞাই তেখেতৰ কৃষি ভূমি সমূহ ৰামধেনুৰ ৰঙৰ দৰে উজ্বলাই তুলিবলৈ কঠোৰ পৰিশ্ৰম কৰিছে ৷ অসম গৌৰৱ তথা বিশ্বৰ ভিতৰতে বৃহত্তম নদী দ্বীপ হিচাপে পৰিগণিত মাজুলীত এক নতুন বিপ্লৱ আনিবলৈ সক্ষম হৈছে ৰবীন ভূঞা।\nমাজুলীৰ জিলা সদৰ গড়মূৰৰ পৰা প্ৰায় ৬ কিলোমিটাৰ নিলগত ৰবীনে পৰীক্ষামূলকভাৱে সাৰুৱা কৃষিভূমিত আৰম্ভ কৰিছে ফল মূলৰ খেতি ৷ ল'ক ডাউনৰ সময়তে ৰবীনে মাজুলীৰ সেই অঞ্চলটোত সিদ্ধান্ত গ্ৰহণ কৰিছিল হালধীয়া আৰু বেঙুনীয়া ৰঙৰ ফুলকবিৰ খেতি কৰিবলৈ ৷ প্ৰথম অৱস্থাত ৰবীনে পাঁচ বিঘা মাটিত বগা ৰঙৰ ফুল কবিৰ খেতি কৰিছিল ৷\n'২০২০ চনৰ অক্টোবৰ মাহৰ শেষৰ ফালে মাজুলীৰ অতিৰিক্ত উপায়ুক্তই মোক লখিমপুৰৰ এখন শস্য উদ্যানৰ দোকানৰ সৈতে চিনাকী কৰাই দিছিল য'ত বেঙুনীয়া আৰু হালধীয়া ৰঙৰ ফুলকবি মই প্ৰথম দেখা পাইছিলো ৷ দোকানখনৰ স্বত্বাধিকাৰীজনে মাজুলীত প্ৰতিটো জাতৰ ১০ গ্ৰামকৈ বীজ বিতৰণ কৰিছিল পৰৱৰ্তী সময়ত ৷ আৰু মই প্ৰতিটো জাতৰ ২০০ গ্ৰাম বীজ মোৰ কৃষি ভূমিত সিচিঁছিলো যাৰ পৰা অক্টোবৰ পৰা নৱেম্বৰ মাহৰ শেষৰ ফাললৈ মোৰ ফাৰ্মত উৎপাদন আৰম্ভ হৈছিল ৷ এই জাতটো ভেলেণ্টাইন হিচাপে পৰিচিত আৰু মই জনাত মাজুলীত এতিয়ালৈকে কোনেও ইয়াৰ খেতি কৰা নাই ৷'- এইদৰে কয় যুৱ খেতিয়ক ৰবীন ভূঞাই ৷\nকলা শাখাৰ স্নাতক ডিগ্ৰী গ্ৰহণ কৰা ৩৫ বছৰীয়া ৰবীন ভূঞাই কৃষি কাৰ্যক পেছা হিচাপে গ্ৰহণ কৰিছিল আৰু পুৱা ৪ বজাতে শুৱাপাতি এৰি খেতি পথাৰত লাগি গৈছিল ৷ যুৱ কৃষক গৰাকীয়ে জৈৱিক পদ্ধতিৰে খেতি কৰাৰ লগতে নিজাববীয়াকৈ কেঁচুসাৰ তথা আম জৈৱিক সাৰ প্ৰয়োগেৰে ৰাসায়নিক সাৰ ব্যৱহাৰৰ পৰা বিৰত আছিল নিজৰ খেতি পথাৰত ৷ নিজৰ লগতে ৰবীন ভূঞাই আন ২৫ জন যুৱককো নিজৰ খেতি পথাৰত জড়িত কৰাৰ লগতে ৰবীন ভূঞাই শেহতীয়াকৈ ১৬০০ হাজাৰ পুলিৰে মাজুলীৰ বুকুত আৰম্ভ কৰিছে ষ্ট্ৰবেৰীৰ খেতি ৷\nবেঙুনীয়া ৰঙৰ ফুলকবি সমূহৰ মূৰটো মজলীয়াৰ পৰা ডাঙৰ আকাৰৰ হয়, যাৰ ব্যাস ১৫ ৰ পৰা ৩০ ছেণ্টিমিটাৰৰ হয় আৰু প্ৰায়ভাগ সতেজ পাতেৰে ঘনকৈ আৱৰি থাকে ফুলকবিতো ৷ বেঙুনীয়া ৰঙৰ ফুলকবি সমূহ সোৱাদযুক্ত হোৱাৰ লগতে সুগন্ধিযুক্ত আৰু আন সাধাৰণ ফুলকবি সমূহতকৈ কোমল আৰু মচমচীয়া সোৱাদৰ হয় ৷ এই ফুল কবি সমূহৰ ঠাৰিৰ পৰা পাত সকলো খোৱাৰ যোগ্য আৰু ৰান্ধিব পাৰি ৷ এইবিধ ফুলকবিৰ ওপৰভাগ অৰ্থাৎ মূল অংশটো কোমল হোৱাৰ সমান্তৰালকৈ ঘনত্ব যথেষ্ট হয় ফুলৰ ৷\nযুৱ খেতিয়ক গৰাকীৰ মতে, তেওঁ শাক পাচলি বিক্ৰী কৰিয়েই বছৰি ১৫ ৰ পৰা ২০ লাখ টকা উপাৰ্জন কৰে ৷ বৰ্তমান দ্বীপটোৰ স্থানীয় বজাৰসমূহত ব্যৱসায় কৰা ৰবীনে দুখ প্ৰকাশ কৰি কয় যে, বাহিৰৰ বজাৰ সমূহৰ সৈতে সম্পৰ্ক স্থাপন কৰাৰ ক্ষেত্ৰত প্ৰধান প্ৰতিবন্ধকতাই দেখা দিছে যোগাযোগৰ অসুবিধাই ৷\n২০১৬ চনত সেই সময়ৰ অসম বিধান সভাৰ নিৰ্বাচনৰ প্ৰতি লক্ষ্য ৰাখি কেন্দ্ৰীয় ঘাই পথ আৰু পথ পৰিবহণ মন্ত্ৰী নীতিন গাডকাৰীয়ে মাজুলীৰ সৈতে যোৰহাটক সংযোগ কৰিব পৰাকৈ এখন পকী দলঙৰ ডিপি আৰ প্ৰকল্পৰ আধাৰশিলা স্হাপন কৰিছিল ৷ পকী দলং খনৰ ডিপি আৰৰ কাম সেই বছৰৰে অক্টোবৰ মাহৰ ভিতৰত সম্পূৰ্ণ কৰাৰ কথা আছিল ৷ বৰ্তমান ভাৰত চৰকাৰে ১১,৬৯০ কিলোমিটাৰ দৈৰ্ঘৰ মাজুলীৰ উত্তৰ দিশে যোৰহাট আৰু মাজুলীৰ মাজত ব্ৰহ্মপুত্ৰৰ ওপৰত নতুনকৈ দ্বি লেনযুক্ত পকী দলং নিৰ্মাণৰ বাবে নিবিদা গ্ৰহণ কৰিছে।\nলক্ষণীয় বিষয়টো হ'ল বেঙুনীয়া ফুলকবি সমূহ জিনগতভাৱে পৰিৱৰ্তিত নহয় আৰু ই এন্হোচায়ানিনৰ পৰা পৰা বেঙুনীয়া ৰঙলৈ পৰ্যবেসিত হয় যিটো প্ৰাকৃতিক আৰু পাচলিত এনে প্ৰাকৃতিক গুণাগুণ দেখা পোৱা যায় ৷ বেঙুনীয়া ফুলকবি সমূহ তাৰ প্ৰাকৃতিক ৰঙৰ বাবে ৰান্ধনি সকলৰ মাজতো জনপ্ৰিয় ৷\nবেঙুনীয়া ফুলকবি সমূহত ৰোগ প্ৰতিৰোধ কৰাৰ ক্ষমতা শক্তিশালী কৰাৰ বাবে প্ৰয়োজনীয় A ভিটামিন প্ৰচুৰ পৰিমাণে পোৱা যায় ৷ ই একধৰণৰ এণ্টি অক্সিডেণ্ট জাতীয় ফ্লেভোনয়েডৰ উৎস যিয়ে কোষক বাহিৰৰ পৰিৱেশগত আগ্ৰাসনকাৰীৰ বিৰুদ্ধে যুঁজিবলৈ শক্তি দিয়ে ৷\nFirst published: January 31, 2021, 5:29 PM IST\nGold Silver Price| সুখ‍বৰ! সোণৰ দাম আকৌ হোৰাহোৰে কমিল, জানক কিমান সস্তা হ’ল ১০ গ্ৰাম সোণ?\nCoronavirus Update: বিগত ২৪ ঘণ্টাত দেশত ১২,৪২৮জন লোক কোভিডত আক্ৰান্ত, অসমত কিমান?\nসোণৰ দাম আকৌ হোৰাহোৰে কমিল, জানক কিমান সস্তা হ’ল ১০ গ্ৰাম সোণ?\nবিগত ২৪ ঘণ্টাত দেশত ১২,৪২৮জন লোক কোভিডত আক্ৰান্ত\nশোৱাপাটীতে ছাৰ্ভেৰ বৰুৱা দম্পত্তিৰ হত্যাকাণ্ড কেনেকৈ সংঘটিত হৈছিল?


ৰাজ্যিক কৰ্মচাৰীৰ বাবে ফেব্ৰুৱাৰী মাহৰ পৰা আকৰ্ষণীয় সুবিধা, অৱসৰৰ বয়স কৰা হ’ব নেকি ৬২? state-government-employees-meeting-with-state-government– News18 Assam\nৰাজ্যিক কৰ্মচাৰীৰ বাবে ফেব্ৰুৱাৰী মাহৰ পৰা আকৰ্ষণীয় সুবিধা, অৱসৰৰ বয়স কৰা হ’ব নেকি ৬২?\nৰাজ্যিক কৰ্মচাৰীৰ অৱসৰৰ বয়স ৬২ বছৰ কৰা হ’ব নেকি?\nশনিবাৰে ৰাজ্যিক কৰ্মচাৰী পৰিষদৰ লগত মুখ্যমন্ত্ৰী সৰ্বানন্দ সোণোৱাল আৰু মন্ত্ৰী হিমন্ত বিশ্ব শৰ্মাই এখন গুৰুত্বপূৰ্ণ বৈঠকত অংশগ্ৰহণ কৰে। বৈঠকত কর্মচাৰীসকলে পূর্বে লাভ কৰা ফিক্সড টি এ পুনৰ প্রৱর্তন, জিলা পর্যায়ৰ কার্যালয়ত মুখ্য সহায়ক পদ সৃষ্টি, ঠিকা ভিত্তিত নিয়োজিত কর্মচাৰীসকলৰ ৬০ বছৰ বয়সলৈ চাকৰিৰ নিশ্চয়তা প্ৰদান, খালী পদ শীঘ্রে পূৰণ, সকলো বিভাগৰ সেৱা বিধি প্রৱর্তন আদি বিভিন্ন দিশত আলোচনা কৰা হৈছে। আনকি কৰ্মচাৰী পৰিষদে অৱসৰৰ বয়স ৬২ কৰিবলৈও চৰকাৰক অনুৰোধ জনাইছে বুলি জানিব পৰা গৈছে।\nএই সন্দৰ্ভত মন্ত্ৰী হিমন্ত বিশ্ব শৰ্মাই কয় যে, ৰাজ্য চৰকাৰে এই সন্দৰ্ভত কোনো ধৰণৰ সিদ্ধান্ত লোৱা নাই। কেন্দ্ৰীয় চৰকাৰে যি সিদ্ধান্ত গ্ৰহণ কৰে তেনেদৰেই আগবাঢ়িব ৰাজ্য চৰকাৰ।\nঠিক সেইদৰে ৰাজ্য চৰকাৰে ফেব্ৰুৱাৰী মাহৰ পৰা ৰাজ্যিক কৰ্মচাৰী আৰু পেন্সনাৰসকলৰ বাবে বিনামূলীয়াকৈ স্বাস্থ্য সেৱা আঁচনি কাৰ্যত ৰূপ দিবলৈ নিৰ্দেশনা জাৰি কৰিছে। ইফালে শিক্ষকসকলৰ বহু প্রত্যাশিত আর্জিত ছুটীও ২৪ দিনলৈ বৃদ্ধিৰ ব্যৱস্থা কৰা হৈছে ৷ শনিবাৰে সদৌ অসম কর্মচাৰী পৰিষদৰ কর্ণধাৰ সমিতিৰ সৈতে মুখ্যমন্ত্রী সর্বানন্দ সোণোৱাল আৰু বিত্তমন্ত্ৰী হিমন্ত বিশ্ব শৰ্মাই এখন বৈঠকত ভাগ লৈ এই সিদ্ধান্ত গ্ৰহণ কৰে।\nবৈঠকত মুখ্য সচিব জিষ্ণু বৰুৱা, মুখ্যমন্ত্রীৰ অতিৰিক্ত মুখ্য সচিব পৱন বৰঠাকুৰ, অতিৰিক্ত মুখ্য সচিব ভি এছ ভাস্কৰ, বিত্ত বিভাগৰ প্রধান সচিব সমীৰ কুমাৰ সিন্হাও উপস্থিত থাকে।


FACT CHECK: প্ৰিয়ংকা গান্ধী ৱাদ্ৰাৰ মৰ্ফ কৰা ফটো ভুল দাবীৰে সৈতে ভাইৰেল হৈ পৰিছে! - Factcrescendo Assamese\nOctober 13, 2020 October 13, 2020 Manjori BorkotokyLeaveaComment on FACT CHECK: প্ৰিয়ংকা গান্ধী ৱাদ্ৰাৰ মৰ্ফ কৰা ফটো ভুল দাবীৰে সৈতে ভাইৰেল হৈ পৰিছে!\nশেহতীয়া ভাবে অসমত কংগ্ৰেছ নেত্ৰী প্ৰিয়ংকা গান্ধী ৱাদ্ৰাৰ এখন ফটো হোৱাটছএপত বহুলভাৱে প্ৰচাৰ হৈছে । ফটোখনত দেখা গৈছে যে নেত্ৰীগৰাকীয়ে ডিঙিত এটা ক্ৰছ পিন্ধি আছে । আমি আমাৰ ফেক্টলাইন নম্বৰ 9049053770ত নেত্ৰীগৰাকীয়ে সচাকৈয়ে ক্ৰছ পিন্ধি আছেনে নাই, সেই কথাৰ সত্যতা প্ৰতিপন্ন কৰিবলৈ এক অনুৰোধ লাভ কৰিছিলো।\nফেক্ট ক্ৰেছচেণ্ডয়ে ফেক্ট চেক কৰি জানিবলৈ পাৰিলে যে ফটোখন ডিজিটেল পন্থা অৱলম্বন কৰি সলনি কৰা হৈছে। আহক বিস্তাৰিত ৰূপত এই কথা জানো।\nসৰ্ব প্ৰথমে আমি গুগল ৰিভাৰ্ছ ইমেজ চাৰ্ছ কৰি চালো। আমি একেখন ফটোৰে সৈতে কেইবাটাও বাতৰি দেখিলো, যত নেত্ৰীগৰাকীক ডিঙিত এটা পেণ্ডেন্ট পিন্ধি থকা দেখা গৈছে, কিন্তু তেওঁ ক্ৰছ পিন্ধা নাছিল।\nআমি ২০১৯ চনৰ ২ নৱেম্বৰত দ্য ষ্টেটছমেন্ট নামৰ প্ৰতিস্থানটোৰ এক বাতৰি পালো, যত শীৰ্ষক হিচাপে লিখা হৈছিল “Security breach at Priyanka Gandhi home after losing SPG cover; family of5drives in, asks for photo” ।\nScreenshot Article, The Statesman\nOriginal Link- The Statesman | Archived Link\nসেইটো বাতৰিটো একেখন ফটোৱে ফাইল ফটো হিচাপে ব্যৱহাৰ কৰা হৈছিল আৰু ফটোখন এএফপিৰ পৰা সংগ্ৰহ কৰা বুলি উল্লেখ কৰা হৈছিল।\nসেইখন ফটোতো তেওঁৰ ডিঙিত এটা পেণ্ডেন্ট হে দেখা গৈছিল, ক্ৰছ নহয়।\nইয়াৰে পিছত আমি কিছু প্ৰাসংগিক শব্দ লৈ এটা গুগল চাৰ্ছ কৰি চালো আৰু দেখিলো যে ফটোখন ২০১৭ চনৰ ১৭ ফেব্ৰুৱাৰীত গেট্টী ইমেজেছত লিখা হৈছিল “Photo credit should read SANJAY KANOJIA/AFP via Getty Images”.\nOriginal Link- Getty Images | Archived Link\nএয়া দুয়োখন ফটোৰ তুলনাত্মক এক ফটো:\nওপৰৰ ফটোকেইখনৰ পৰা এটা কথা স্পষ্ট হৈ পৰিল যে ফটোখনত ক্ৰছটো পিছত যোগ কৰা হৈছে।\nপ্ৰিয়ংকা গান্ধী ৱাদ্ৰাৰ ডিঙিত ক্ৰছ থকা ফটোখন মৰ্ফ কৰা।\nTitle:প্ৰিয়ংকা গান্ধী ৱাদ্ৰাৰ মৰ্ফ কৰা ফটো ভুল দাবীৰে সৈতে ভাইৰেল হৈ পৰিছে!\nTagged Priyanka Gandhi Vadraপ্ৰিয়ংকা গান্ধী ৱাদ্ৰা


State governments SOP issued over the covid omicron ক'ভিড অ'মিক্ৰনক লৈ ৰাজ্য চৰকাৰৰ SOP জাৰি, স্বাস্থ্যমন্ত্ৰী কেশৱ মহন্তৰ ঘোষণা– News18 assam\nক'ভিড অ'মিক্ৰনক লৈ ৰাজ্য চৰকাৰৰ SOP জাৰি, স্বাস্থ্যমন্ত্ৰী কেশৱ মহন্তৰ ঘোষণা\nআন্তঃৰাষ্ট্ৰীয় ভ্ৰমণকাৰীৰ বাবে নিগেটিভ ওলালেও ৭ দিনৰ কোৱাৰেণ্টাইন বাধ্যতামূলক\nLast Updated : December 05, 2021, 20:51 IST\nদক্ষিণ আফ্ৰিকা, বটছৱানা, ঘানা, হংকং, ইংলেণ্ড, ইটালীসহ ইউৰোপীয় দেশসমূহ, ইজৰায়েল, জাৰ্মানী, কানাডা, পৰ্টুগাল আদিকে ধৰি বিশ্বৰ প্ৰায় ৩০খন দেশত শেহতীয়াকৈ উদ্বেগজনক হাৰত সংক্ৰমণ ধৰা পৰা ক'ভিডৰ নতুন প্ৰজাতি অ'মিক্ৰনৰ ভাৰততো উপস্থিতি ধৰা পৰাৰ পৰিপ্ৰেক্ষিতত অসমত ক'ভিড সম্পৰ্কীয় এক নতুন মানক সঞ্চালন প্ৰক্ৰিয়া (SOP) আজি জাৰি কৰে ৰাজ্য চৰকাৰে।\nভাৰত চৰকাৰৰ অ'মিক্ৰন সম্পৰ্কীয় শেহতীয়া প্ৰট'কলৰ আধাৰত অসমলৈ প্ৰৱেশ কৰা আন্তঃৰাষ্ট্ৰীয় ভ্ৰমণকাৰীৰ ক্ষেত্ৰত প্ৰযোজ্য হ'ব লগা নিয়মাৱলী সুনিৰ্দিষ্ট কৰি ৰাজ্যৰ স্বাস্থ্য বিভাগে দেওবাৰে বিতং SOP প্ৰকাশ কৰিছে। ৰাজ্যৰ স্বাস্থ্যমন্ত্ৰী কেশৱ মহন্তই আজি নিশা এই কথা ঘোষণা কৰে।\nস্বাস্থ্যমন্ত্ৰীগৰাকীয়ে প্ৰকাশ কৰা মতে, অ'মিক্ৰন (Omicron) সম্পৰ্কীয় এই এছঅ'পি অনুসৰি বিদেশ ভ্ৰমণ কৰি অহা যাত্ৰী তথা আন্তঃৰাষ্ট্ৰীয় ভ্ৰমণকাৰীয়ে ৰাজ্যৰ বিমান বন্দৰত অৱতৰণৰ পাছত ক'ভিড পৰীক্ষণত নিগেটিভ হ'লেও ন্যূনতম ৭ দিনৰ বাবে হোম কোৱাৰেণ্টাইনত থাকিব লাগিব।\nআনহাতে, ক'ভিড প'জিটিভ ওলালে নিৰ্দিষ্ট প্ৰট'কল অনুসৰি চিকিৎসাধীন কৰাৰ লগতে তেনে যাত্ৰীৰ নমুনা জেন'মিক পৰীক্ষাৰ বাবে উপযুক্ত পৰীক্ষাগাৰলৈ প্ৰেৰণ কৰা হ'ব। বিমান বন্দৰত অৱতৰণৰ পাছতে বিদেশ ভ্ৰমণ কৰি অহা বা আন্তঃৰাষ্ট্ৰীয় ভ্ৰমণকাৰী সকলো যাত্ৰীৰে ক'ভিডৰ আৰ টি পিচিআৰ পৰীক্ষাও বাধ্যতামূলক কৰা হৈছে।\nবিমানবন্দৰত এই ক'ভিড (Covid19) পৰীক্ষাৰ পৰা ৫ বছৰৰ শিশু ভ্ৰমণকাৰীক ৰেহাই দিয়া হ'ব। অৱশ্যে এনে শিশু যাত্ৰীৰ শৰীৰত ক'ভিডৰ লক্ষণ পৰিলক্ষিত হ'লে তেওঁৰ ক'ভিড পৰীক্ষা কৰা হ'ব। বিদেশ ভ্ৰমণ কৰি অহা যাত্ৰী তথা আন্তঃৰাষ্ট্ৰীয় ভ্ৰমণকাৰী প্ৰধানকৈ বিমানবন্দৰেৰে অহাৰেই অধিক সম্ভাৱনা থকাৰ প্ৰতি লক্ষ্য ৰাখি বিমানবন্দৰ থকা ৰাজ্যখনৰ প্ৰতিখন জিলা প্ৰশাসনক এনে যাত্ৰীক বিমানবন্দৰত অৱতৰণৰ পাছৰে পৰা নিৰন্তৰ নিৰীক্ষণত ৰখাৰ লগতে নিয়মীয়াকৈ যোগাযোগ ৰাখিবলৈও এছঅ'পিৰ জৰিয়তে দায়িত্ব ন্যস্ত কৰা হৈছে বুলিও স্বাস্থ্যমন্ত্ৰী মহন্তই সদৰি কৰে।\nৰাজ্যত অ'মিক্ৰনৰ সংক্ৰমণ প্ৰতিৰোধৰ উদ্দেশ্যে জাৰি কৰা নতুন এছঅ'পিখনৰ কেতবোৰ গুৰুত্বপূৰ্ণ দিশ হৈছে-\n১. অসম অভিমুখী বা অসমৰ পৰা যোৱা প্ৰতিগৰাকী বিমানযাত্ৰী তথা আন্তঃৰাষ্ট্ৰীয় ভ্ৰমণকাৰীয়ে বিমান যাত্ৰাৰ পূৰ্বেই বিগত ১৪ দিনৰ বিদেশ ভ্ৰমণ বৃত্তান্তসহ 'এয়াৰসুবিধা' প'ৰ্টেলত স্ব-ঘোষণাপত্ৰ দাখিল কৰাৰ লগতে ভ্ৰমণৰ পূৰ্বৰ ৭২ঘণ্টাৰ ভিতৰত কৰা ক'ভিড পৰীক্ষাৰ নিগেটিভ ৰিপোৰ্ট আপলোড কৰিব লাগিব। তদুপৰি, পৰীক্ষাৰ সত্যতা নিশ্চিত কৰি স্ব-ঘোষণাও আপলোড কৰিহে বিমানত উঠাৰ অনুমতি লাভ কৰিব পাৰিব।\n২. বিমানত উঠাৰ পূৰ্বেই এয়াৰসুবিধা প'ৰ্টেলৰ জৰিয়তে বা এয়াৰলাইন্স কৰ্তৃপক্ষৰ ভাৰত চৰকাৰৰ অসামৰিক বিমান পৰিবহন মন্ত্ৰালয়ক বিমান যাত্ৰীয়ে ক'ভিড সন্দৰ্ভত গৃহ বা প্ৰতিষ্ঠানিক কোৱাৰেণ্টিনত থাকিবলৈ চৰকাৰী কৰ্তৃপক্ষই দিয়া সিদ্ধান্ত পালন কৰিবলৈ সন্মতি জনাই স্ব-ঘোষণা দাখিল কৰিব লাগিব।\n৩. ইতিমধ্যে অ'মিক্ৰনৰ সংক্ৰমণ ঘটা দেশসমূহৰ পৰা অহা যাত্ৰীৰ ক্ষেত্ৰত বিমানবন্দৰত অধিক কঠোৰ সতৰ্কতামূলক ব্যৱস্থাৰ লগতে বিশেষ ক'ভিড প্ৰট'কল অনুসৰণ কৰা হ'ব।\n৪. বিমানবন্দৰত অৱতৰণৰ পাছত ক'ভিড পৰীক্ষণৰ বাবে যাত্ৰীয়ে নমুনা দিব লাগিব।\n৫. বিমানবন্দৰত অৱতৰণৰ পাছত ন্যূনতম শাৰীৰিক দূৰত্বকে ধৰি সকলো ক'ভিড প্ৰট'কল মানি যাত্ৰীয়ে বিমানৰ পৰা নামিব লাগিব।\nFirst published: December 05, 2021, 20:51 IST\nCovid SOPHealth Minister Keshab Mahanta\nMedicine Company: জাগীৰোডত নিৰ্মীয়মাণ উত্তৰ-পূৰ্বাঞ্চলৰ প্ৰথম আৰু সৰ্ববৃহৎ ঔষধ নিৰ্মাণকাৰী প্ৰতিষ্ঠান\nBollywood gossip : ৰেখাৰ সৈতে অক্ষয়ৰ ঘনিষ্ঠতা যেতিয়া চৰম পৰ্যায়ত উপনীত হ’ল! ৰবিনা টেণ্ডনে লৈছিল এটা ডাঙৰ সিদ্ধান্ত!\nPijush Hazarika: 'চকুত কাঠৰ চশমা পিন্ধি ফুৰে দেৱব্ৰত শ‌ইকীয়াই, সেয়ে কিছুমান বেয়া কাম চকুৰে নেদেখে'\nBarpetaroad: বৰপেটাৰোডত ৬ যুৱকে গৈছিল মাছ মাৰিবলৈ, কিন্তু ঘূৰি আহিব নোৱাৰিলে এজন\nModel School Inauguration: চাহ বাগিচা অঞ্চলত শিক্ষাৰ সোণালী যুগৰ সূচনা, বুধবাৰে ৯৬খন আদৰ্শ বিদ্যালয় উদ্বোধন ৰাজ্য চৰকাৰৰ


Ghar-Jeuti ঘৰ-জেউতি অসমৰ প্ৰথম মহিলা আলোচনী সঙ্কলন-সম্পাদনা : অপৰ্ণা মহন্ত প্ৰকাশক : অসম প্ৰকাশন পৰিষদ - SCIENTIA BOOK SHOP\nGhar-Jeuti ঘৰ-জেউতি অসমৰ প্ৰথম মহিলা আলোচনী সঙ্কলন-সম্পাদনা : অপৰ্ণা মহন্ত প্ৰকাশক : অসম প্ৰকাশন পৰিষদ\nHome / Assamese Book Publications অসমীয়া কিতাপ প্ৰকাশন / Publication Board Assam / Ghar-Jeuti ঘৰ-জেউতি অসমৰ প্ৰথম মহিলা আলোচনী সঙ্কলন-সম্পাদনা : অপৰ্ণা মহন্ত প্ৰকাশক : অসম প্ৰকাশন পৰিষদâ€¹Return to Previous Page\nProduct code: 4174 Category: Publication Board Assam\nঅসমৰ প্ৰথম মহিলা আলোচনী\nশক ১৮৪৯ আহিনৰ পৰা ১৮৫২ আহাৰলৈ\nখ্ৰীষ্টাব্দ ১৯২৭ ছেপ্তেম্বৰৰ পৰা ১৯৩১ জুন-জুলাইলৈকে\nকনকলতা চলিহা আৰু কমলালয়া কাকতিৰ সম্পাদনাত ঘৰ-জেউতি পোনতে প্ৰকাশ পায়। একত্ৰ সঙ্কলনৰ সম্পাদক ড° অপৰ্ণা মহন্ত।\nসঙ্কলন-সম্পাদনা : অপৰ্ণা মহন্ত\nপ্ৰকাশক : অসম প্ৰকাশন পৰিষদ\nপ্ৰথম প্ৰকাশ : 2008\nRegular Price Rs. 750 Sale Price Rs. 675\nGhar-Jeuti ঘৰ-জেউতি অসমৰ প্ৰথম মহিলা আলোচনী সঙ্কলন-সম্পাদনা : অপৰ্ণা মহন্ত প্ৰকাশক : অসম প্ৰকাশন পৰিষদ quantity\nGhar-Jeuti : A collection of the first Assamese women’s monthly literary magazine from 1927 to June-July 1931, edited by Mrs. Kanaklata Chaliha and Mrs. Kamalalaya Kakati, Complied and edited by Dr. Aparna Mahanta\nPublished by : Publication Board Assam\n1st Edition : 2008\nAwahan vol – 1 আৱাহন প্ৰথম খণ্ড প্ৰথম বৰ্ষ প্ৰথম সংখ্যাৰ পৰা ষষ্ঠ সংখ্যালৈ সংকলন আৰু সম্পাদনা : ড° পৰমানন্দ মজুমদাৰ প্ৰকাশক : অসম প্ৰকাশন পৰিষদ\nNatakar Rang-Rup নাটকৰ ৰং-ৰূপ ড° পোনা মহন্ত প্ৰকাশক : অসম প্ৰকাশন পৰিষদ\nSwararekhat Borgeet স্বৰৰেখাত বৰগীত সম্পাদনা : মহেশ্বৰ নেওগ প্ৰকাশক : অসম প্ৰকাশন পৰিষদ\nAsomot Mahatma অসমত মহাত্মা সঙ্কলন : অমিয় কুমাৰ দাস & লীলাধৰ বৰুৱা সম্পাদনা : চন্দ্ৰপ্ৰসাদ শইকীয়া প্ৰকাশক : অসম প্ৰকাশন পৰিষদ\nHem Barua Rachanavali Vol-1 হেম বৰুৱা ৰচনাৱলী ( প্ৰথম খণ্ড ) সম্পাদনা : সুমন্ত চলিহা প্ৰকাশক : অসম প্ৰকাশন পৰিষদ\nSahitya Aru Itihash সাহিত্য আৰু ইতিহাস ( অসম ছাত্ৰ সন্মিলনৰ ভাষণ-সংগ্ৰহ ) ভাষণমালা সঙ্কলন আৰু সম্পাদনা অধ্যাপক অতুলচন্দ্ৰ হাজৰিকা প্ৰকাশক : অসম প্ৰকাশন পৰিষদ\nFatema Bibir Ghar ফাতেমা বিবিৰ ঘৰ অনুবাদ : দুলাল ৰয় প্ৰকাশক : অসম প্ৰকাশন পৰিষদ\nUsha ঊষা ১৮২৮-১৮৬২ শক একত্ৰ সংকলন সংকলন : সম্পাদনা – লক্ষ্মীনাথ তামুলী প্ৰকাশক : অসম প্ৰকাশন পৰিষদ\nHemanga Biswas Rasanawali হেমাঙ্গ বিশ্বাস ৰচনাৱলী সম্পাদনা : ড° পৰমানন্দ মজুমদাৰ প্ৰকাশক : অসম প্ৰকাশন পৰিষদ\nChandraprasad Saikia Rasanawali Volume – 1 চন্দ্ৰপ্ৰসাদ শইকীয়া ৰচনাৱলী ( প্ৰথম খণ্ড ) সম্পাদনা : হৃদয়ানন্দ গগৈ প্ৰকাশক : অসম প্ৰকাশন পৰিষদ\nKanaksen Deka Rasanawali Volume 1 কনকসেন ডেকা ৰচনাৱলী ( প্ৰথম খণ্ড ) সম্পাদনা : ৰত্ন ওজা প্ৰকাশক : অসম প্ৰকাশন পৰিষদ\nAnatar Natyawali অনাতাঁৰ নাট্যাৱলী সম্পাদনা : অৰুণ শৰ্মা প্ৰকাশক : অসম প্ৰকাশন পৰিষদ\nAsom Pradipika অসম প্ৰদীপিকা শক ১৮৪২ জেঠৰ পৰা ১৮৪৩ কাতিলৈ খ্ৰীষ্টাব্দ ১৯২০ চনৰ পৰা ১৯২১ চনলৈ সম্পাদনা : ড° বসন্তকুমাৰ গোস্বামী প্ৰকাশক : অসম প্ৰকাশন পৰিষদ\nBenudhar Sarma Rachanavali Volume 1 বেণুধৰ শৰ্মা ৰচনাৱলী ( প্ৰথম খণ্ড ) সম্পাদনা : নগেন শইকীয়া প্ৰকাশক : অসম প্ৰকাশন পৰিষদ\nAsamar Char-Chaparir Jiban Aru Samaj অসমৰ চৰ-চাপৰিৰ জীৱন আৰু সমাজ : ইছমাইল হোছেইন প্ৰকাশক : অসম প্ৰকাশন পৰিষদ\nHena – Husa – 1 হেনা-হুঁচা ( প্ৰথম খণ্ড ) জনগোষ্ঠীয় অসমীয়া লোকসাহিত্য সম্পাদনা : ড° উপেন ৰাভা হাকাচাম প্ৰকাশক : অসম প্ৰকাশন পৰিষদ\nSankar-Madhavar Manisa Aru Asamar Sangskritik Uttaradhikar শঙ্কৰ-মাধৱৰ মনীষা আৰু অসমৰ সাংস্কৃতিক উত্তৰাধিকাৰ ড° বীৰেন্দ্ৰনাথ দত্ত প্ৰকাশক : অসম প্ৰকাশন পৰিষদ\nJatak Part-1 জাতক (প্ৰথম খণ্ড) অনুবাদ : ড° থানেশ্বৰ শৰ্মা সম্পাদনা : লক্ষ্মীনাথ তামুলী প্ৰকাশক : অসম প্ৰকাশন পৰিষদ\nMamoni Roisom Goswamir Rachana Sambhar Volume – 1 মামণি ৰয়ছম গোস্বামী সাহিত্য সম্ভাৰ ( প্ৰথম খণ্ড ) সম্পাদনা : হেমন্ত কুমাৰ ভৰালী প্ৰকাশক : অসম প্ৰকাশন পৰিষদ\nDimbeswar Neog Rasanawali, Vol-1 ডিম্বেশ্বৰ নেওগ ৰচনাৱলী প্ৰথম খণ্ড ( অসম, অসমীয়া-ভাষা আৰু সাহিত্যৰ বুৰঞ্জী, সৃষ্টিশীল ৰচনা আৰু জনকাব্য ) সম্পাদনা : নগেন শইকীয়া প্ৰকাশক : অসম প্ৰকাশন পৰিষদ\nJukti-Bikash যুক্তি-বিকাশ সম্পাদক : ইন্দিবৰ দেউৰী প্ৰকাশক : অসম প্ৰকাশন পৰিষদ\nAai Kanaklata আই কনকলতা ( ফেল’শ্বিপ প্ৰকল্প ২০১২ অধীনত ) ড° নিৰুপমা মহন্ত প্ৰকাশক : অসম প্ৰকাশন পৰিষদ\nSattriya Nritya : Aitihyar Abhas সত্ৰীয়া নৃত্য : ঐতিহ্যৰ আভাস ড° প্ৰদীপজ্যোতি মহন্ত ঘনকান্ত বৰা প্ৰকাশক : অসম প্ৰকাশন পৰিষদ\nEinstein Aru Manabatabad আইনষ্টাইন আৰু মানৱতাবাদ : ড° মহন্ত কলিতা প্ৰকাশক : অসম প্ৰকাশন পৰিষদ\nMarua Phul মৰুৱা ফুল সম্পাদনা : নৱকান্ত বৰুৱা (PUBLICATION BOARD ASSAM)\nAssamese Book Publications অসমীয়া কিতাপ প্ৰকাশন, Nabakanta Barua নৱকান্ত বৰুৱা, Publication Board Assam\nসম্পাদনা : নৱকান্ত বৰুৱা\nMarua phul Assamese by: Nabakanta Barua Published by: Hemanga Kishore Sharma LANGUAGE: ASSAMESE Publication Board Assam Regular Price Rs. 160 Sale Price Rs. 144\n160.00 144.00 Add to cart\nTROILOKYANATH GOSWAMI RASANAWALI VOLUME : 1 ত্ৰৈলোক্যনাথ গোস্বামী ৰচনাৱলী প্ৰথম খণ্ড সম্পাদক : উপেন্দ্ৰনাথ শৰ্মা প্ৰকাশক : অসম প্ৰকাশন পৰিষদ\nPublication Board Assam, Trailokya Nath Goswami ত্ৰৈলোক্য নাথ গোস্বামী\nত্ৰৈলোক্যনাথ গোস্বামী ৰচনাৱলী প্ৰথম খণ্ড সম্পাদক : উপেন্দ্ৰনাথ শৰ্মা প্ৰকাশক : অসম প্ৰকাশন পৰিষদ প্ৰথম প্ৰকাশ : জুন ২০১২ Regular Price Rs. 900 Sale Price Rs. 747\n900.00 747.00 Add to cart\nBharat Sambhed ভাৰত সম্ভেদ : জৱাহৰলাল নেহৰু (PUBLICATION BOARD ASSAM)\nAssamese Book Publications অসমীয়া কিতাপ প্ৰকাশন, Publication Board Assam\nBharat Sambhed Rendered by: Kamaleswar Chaliha and Surendramohan Choudhury Published by: Laxmi Nath Tamuly LANGUAGE: ASSAMESE Publication Board Assam Regular Price Rs. 250 Sale Price Rs. 225


Enzar Forte in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী\nसामग्री / साल्ट: Sodium Tauroglycocholate Pancreatin\nEnzar Forte के प्रकार चुनें\nEnzar Forte 170 /65 Liquid\nmember can buy this for ₹115.85\nEnzar Forte की जानकारी\nEnzar Forte ৰ লাভ আৰু ব্যৱহাৰসমূহ- Enzar Forte Benefits & Uses in Assamese- Enzar Forte ar laabh aaru byavaharsamuh\nEnzar Forte ৰ পালি আৰু সেয়া কেনেদৰে ল'ব- Enzar Forte Dosage & How to Take in Assamese - Enzar Forte ar paali aaru xeya kenedore lobo\nEnzar Forte ৰ পাৰ্শ্চক্ৰিয়াসমূহ- Enzar Forte Side Effects in Assamese- Enzar Forte ar parshwakriyasamuh\nEnzar Forte সংক্ৰান্ত সতৰ্কতাবাণীসমূহ- Enzar Forte Related Warnings in Assamese- Enzar Forte xonkranta xatarkatabanisamuh\nঅইন দৰৱৰ সৈতে Enzar Forteৰ গুৰুতৰ ক্ৰিয়া-প্ৰতিক্ৰিয়া- Severe Interaction of Enzar Forte with Other Drugs in Assamese- Oinor xoite Enzar Forte ar gurutor kriya-pratikriya\nEnzar Forte মতভেদসমূহ- Enzar Forte Contraindications in Assamese- Enzar Forte nishedhsamuh\nEnzar Forte ৰ বিষয়ে সততে সোধা প্ৰশ্নসমূহ- Frequently asked Questions about Enzar Forte in Assamese- Enzar Forte ar bikhoye satate xodha prashnasamuh\nখাদ্য আৰু মদৰ সৈতে Enzar Forte ক্ৰিয়া-প্ৰতিক্ৰিয়া- Enzar Forte Interactions with Food and Alcohol in Assamese- khadya aaru modor xoite Enzar Forte kriya-pratikriya\nEnzar Forte ৰ লাভ আৰু ব্যৱহাৰসমূহ - Enzar Forte Benefits & Uses in Assamese - Enzar Forte ar laabh aaru byavaharsamuh\nEnzar Forte তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nEnzar Forte ৰ পালি আৰু সেয়া কেনেদৰে ল'ব - Enzar Forte Dosage & How to Take in Assamese - Enzar Forte ar paali aaru xeya kenedore lobo\nबीमारी चुनें बदहजमी (अपच)\nEnzar Forte-ৰ উপাদানসমূহ - Enzar Forte Active Ingredients in Assamese - Enzar Forte-ar upadaansamuh\nEnzar Forte ৰ পাৰ্শ্চক্ৰিয়াসমূহ - Enzar Forte Side Effects in Assamese - Enzar Forte ar parshwakriyasamuh\nগৱেষণাৰ ভিত্তিত, Enzar Forte ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nEnzar Forte সংক্ৰান্ত সতৰ্কতাবাণীসমূহ - Enzar Forte Related Warnings in Assamese - Enzar Forte xonkranta xatarkatabanisamuh\nEnzar Forte-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nEnzar Forte এ গৰ্ভৱতী মহিলাৰ ক্ষেত্ৰত অপ্ৰয়োজনীয় প্ৰভাৱ পেলাব পাৰে। আপুনি যদি তেনেকুৱা পাৰ্শ্ব-প্ৰতিক্ৰিয়া অনুভৱ কৰে, Enzar Forte খোৱা লগে লগে বন্ধ কৰক। ইয়াক পুনৰাই ব্যৱহাৰ কৰাৰ পূৰ্বে আপোনাৰ চিকতসকৰ পৰামৰ্শ লওক।\nEnzar Forte-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nস্তন্যপায়ী মহিলাৰ ক্ষেত্ৰত Information about safety of Enzar Forte ৰ সুৰক্ষাৰ বিষয়ে কোনো তথ্য উপলব্ধ নহয় কাৰণ এইটো বিষয়ৰ ওপৰত এতিয়ালৈকে কোনো বৈজ্ঞানিক গৱেষনা কৰা হোৱা নাই।\nবৃক্কত Enzar Forte কি প্ৰভাৱ দেখা গৈছে?\nআপুনি বৃক্ক ৰ ক্ষতিৰ কোনো আশংকা নকৰাকৈ Enzar Forte গ্ৰহণ কৰিব পাৰে।\nযকৃতত Enzar Forte কি প্ৰভাৱ দেখা গৈছে?\nEnzar Forteৰ ব্যৱহাৰে কলিজা ৰ ওপৰত কোনো ক্ষতিকাৰক প্ৰভাৱ নেপেলায়।\nহৃদযন্ত্ৰৰ ক্ষেত্ৰত Enzar Forte ৰ কি প্ৰভাৱ দেখা গৈছে?\nহৃদয় ৰ বাবে Enzar Forte সম্পূৰ্ণৰূপে সুৰক্ষিত।\nঅইন দৰৱৰ সৈতে Enzar Forteৰ গুৰুতৰ ক্ৰিয়া-প্ৰতিক্ৰিয়া - Severe Interaction of Enzar Forte with Other Drugs in Assamese - Oinor xoite Enzar Forte ar gurutor kriya-pratikriya\nEnzar Forte তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nEnzar Forte মতভেদসমূহ - Enzar Forte Contraindications in Assamese - Enzar Forte nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Enzar Forte লোৱা অনুচিত যাতে -\nEnzar Forte ৰ বিষয়ে সততে সোধা প্ৰশ্নসমূহ - Frequently asked Questions about Enzar Forte in Assamese - Enzar Forte ar bikhoye satate xodha prashnasamuh\nএই Enzar Forte-এ অভ্য়াস বা নিচাৰ সৃষ্টি কৰে নেকি?\nনহয়, Enzar Forte আসক্তি সৃষ্টি কাৰক বুলি কোনো সাক্ষ্য নাই।\nEnzar Forte য়ে তন্দ্ৰাভাৱ বা টোপনিৰ উন্মেষ নঘটায়, সেয়ে আপনি বাহন চলাব পাৰে বা মেচিন আদি অপৰেট কৰিব পাৰে।\nহয়, চিকিত্সা পৰামৰ্শ অনুসাৰেহে Enzar Forte লওক।\nমানসিক ৰোগৰ চিকিত্সাৰ বাবে Enzar Forte লৈ কোনো লাভ নাই।\nখাদ্য আৰু মদৰ সৈতে Enzar Forte ক্ৰিয়া-প্ৰতিক্ৰিয়া - Enzar Forte Interactions with Food and Alcohol in Assamese - khadya aaru modor xoite Enzar Forte kriya-pratikriya\nখাদ্য আৰু Enzar Forteৰ ক্ৰিয়া-প্ৰতিক্ৰিয়া\nখাদ্যৰ সৈতে Enzar Forte লোৱাৰ পৰা আপোনাৰ স্বাস্থ্যৰ কোনো ক্ষতি নহয়।\nমদ আৰু Enzar Forteৰ মাজৰ প্ৰতিক্ৰিয়া\nএই বিষয়ত এতিয়ালৈ কোনো গৱেষণা হোৱা নাই। সেয়ে Enzar Forteৰ সৈতে মদ্যাপন কৰাৰ ক্ষেত্ৰত প্ৰভাৱক লৈ এতিয়ালৈ পাৰ্শ্চক্ৰিয়াৰ বিষয়ে জনা হোৱা নাই।\nEnzar Forte ৰ মূল্য আৰু পেকৰ চাইজ - Enzar Forte Price and Pack Size in Assamese - Enzar Forte ar mulya aaru pakor size\nআপুনি বা আপোনাৰ পৰিয়ালৰ কোনোবাই Enzar Forte লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Enzar Forte ব্যৱহাৰ কৰিছিল নেকি?\nআপুনি কিমান পৰিমাণে Enzar Forte সেৱন কৰিছিল?\nআপুনি Enzar Forte ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Enzar Forte সেৱন কৰে?


মহাকাশ যাত্ৰা - অসমীয়া ৱিকিপিডিয়া\nমহাকাশ যাত্ৰা (ইংৰাজী: Spaceflight বা space flight) হৈছে মহাকাশত বা বহিঃ মহাকাশলৈ কৰা যাত্ৰা। মহাকাশ যাত্ৰা মানৱবিহীন নাইবা মানৱ পৰিবাহী হ'ব পাৰে। ছ'ভিয়েট সংঘৰ য়ুৰি গেগেৰিন আছিল মহাকাশ যাত্ৰা কৰা প্ৰথম মহাকাশচাৰী। আমেৰিকা যুক্তৰাষ্ট্ৰৰ এপ'ল' চন্দ্ৰ অভিযান আৰু স্পেছ ছাটল প্ৰগ্ৰেম আৰু ৰাছিয়ান ছুইছ প্ৰগ্ৰেম লগতে বৰ্তমান চলি থকা আন্তঃৰাষ্ট্ৰীয় মহাকাশ কেন্দ্ৰ আদি হৈছে মানৱ পৰিবাহী মহাকাশ যাত্ৰাৰ উদাহৰণ। মানৱবিহীন মহাকাশ যাত্ৰাৰ উদাহৰণ হৈছে, পৃথিৱী কক্ষপথৰ বাহিৰলৈ পঠিওৱা স্পেছ প্ৰ'ব, পৃথিৱী বা অন্য গ্ৰহ−উপগ্ৰহক প্ৰদক্ষিণ কৰি থকা কৃত্ৰিম উপগ্ৰহসমূহ, যেনে যোগাযোগকাৰী উপগ্ৰহ আদি। এই উপগ্ৰহবোৰ টেলিৰব'টিক পদ্ধতিৰে নাইবা সম্পূৰ্ণ স্বয়ংক্ৰিয়ভাৱে নিয়ন্ত্ৰণ কৰা হয়।\nমহাকাশৰ অধ্যয়নৰ বাবে মহাকাশ যাত্ৰা কৰা হয়, ইয়াৰোপৰি মহাকাশ পৰিভ্ৰমণ আৰু কৃত্ৰিম উপগ্ৰহীয় যোগাযোগৰ দৰে ব্যৱসায়িক কাৰণতো মহাকাশ যাত্ৰা কৰা হয়। মহাকাশ নীৰিক্ষণ, ভূ−নীৰিক্ষণ উপগ্ৰহ আদিৰ বাবেও মহাকাশ যাত্ৰা প্ৰয়োজনীয়।\nআদৰ্শগতভাৱে ৰকেট উৎক্ষেপণৰ যোগেদি মহাকাশ যাত্ৰাৰ আৰম্ভণি হয়, ইয়াৰ ফলত মহাকাশ যানখন পৃথিৱীৰ মাধ্যকৰ্ষণ শক্তিৰ বিপৰীত দিশত গতি কৰি পৃথিৱীপৃষ্ঠৰ বাহিৰলৈ ওলাই যাবলৈ সক্ষম হয়। মহাকাশত প্ৰৱেশ কৰাৰ পিছত, মহাকাশ যানখনৰ প্ৰপেলযুক্ত আৰু প্ৰপেলহীন অৱস্থাৰ গতিৰ অধ্যয়নক মহাকাশগতি বিজ্ঞান (Astrodynamics) বোলা হয়। কিছুমান মহাকাশ যান মহাকাশতে থাকি যায়, কিছুমান পুনৰ প্ৰেৰণৰ বাবে নমাই অনা হয় আৰু কিছুমান গ্ৰহ বা উপগ্ৰহৰ পৃষ্ঠত অৱতৰণ অথবা সংঘৰ্ষ কৰোৱা হয়।\nৰকেটৰ সহায়ত মহাকাশ যাত্ৰাৰ প্ৰথম তত্ত্বীয় প্ৰস্তাৱনা পোৱা যায় স্কটিছ জ্যোতিৰ্বিদ উইলিয়াম লেইচৰ লেখা ১৮৬১ চনৰ এ জাৰ্ণী থ্ৰু স্পেচ (A Journey Through Space) গ্ৰন্থত। ইয়াতকৈও সুপৰিচিত (অৱশ্যে কেৱল ৰাছিয়াৰ ভিতৰত) প্ৰাসঙ্গিক কাৰ্য হল ১৯০৩ চনত কনষ্টানটিন টছিউলক'ভস্কিৰ লিখিত প্ৰতিক্ৰিয়াশীল যন্ত্ৰৰ দ্বাৰা মহাকাশীয় অনুসন্ধান ("Исследование мировых пространств реактивными приборами") নামৰ গ্ৰন্থখন।\nমহাকাশযাত্ৰা তত্ত্বীয় আলোচনাৰ বাহিৰে ইয়াৰ বাস্তৱায়নযোগ্য সম্ভাৱনাৰ কথা ৰবাৰ্ট এইচ গডাৰ্ডৰ চৰম উচ্চতাত প্ৰৱেশৰ পদ্ধতি (A Method of Reaching Extreme Altitudes) (১৯১৯) নিৱন্ধটোত পোৱা যায়। তৰল প্ৰজ্বলক ৰকেট ডি লাভাল নলে ব্যৱহাৰ কৰিছিল, তেওঁ ৰকেটৰ কাৰ্যক্ষমতাক আন্তগ্ৰহ ভ্ৰমণৰ পৰ্যায়লৈ লৈ গৈছিল। ইয়াৰোপৰি তেওঁ গবেষণাগাৰত প্ৰমাণ কৰিছিল যে মহাকাশৰ শূন্যস্থানটো ৰকেটৰ কাৰ্যকাৰিতা বৰ্তি থাকে। তথাপি তেওঁ এই অৱদানে সমকালীন জনপ্ৰিয়তা পোৱা নাছিল। প্ৰথম বিশ্বযুদ্ধৰ সময়ত গডাৰ্ডে ৰকেট-নিক্ষিপ্ত অস্ত্ৰ উৎপাদনৰ সামৰিক চুক্তি পোৱাৰ চেষ্টা কৰিছিল, কিন্তু ১৯১৮ চনৰ ১১ নৱেম্বৰ তাৰিখে জাৰ্মানীৰ অস্ত্ৰ সম্বৰণৰ কাৰণে তেওঁৰ এই প্ৰচেষ্টা ফলপ্ৰসূ হোৱা নাছিল। পৰবৰ্তী সময়ত ১৯২৬ চনত ব্যক্তিপৰ্যায়ৰ আৰ্থিক সমৰ্থনত তেওঁ ইতিহাসৰ সৰ্বপ্ৰথম তৰল-প্ৰজ্বলক ৰকেট উৎক্ষেপন কৰিবলৈ সক্ষম হৈছিল।\nহেৰ্মান উবেৰ্টে গডাৰ্ডেৰ কামৰ দ্বাৰা বিশেষভাৱে অনুপ্ৰাণিত হৈছিল, আৰু তেওঁৰ কামৰ পৰা ভেৰ্নাৰ ফন ব্ৰাউনে অনুপ্ৰেৰণা পাইছিল। এডল্ফ হিটলাৰৰ অধীনত কৰ্মৰত অৱস্থাত ব্ৰাউনে সৰ্বপ্ৰথম ৰকেটচালিত নিয়ন্ত্ৰিত ক্ষেপণাস্ত্ৰ তৈয়াৰ কৰিছিল। তেওঁ তৈয়াৰ কৰা ভি-২ আছিল মহাকাশত প্ৰৱেশ কৰা প্ৰথম ৰকেট, যি ১৯৪৪ চনৰ জুন মাহত পৰীক্ষামূলকভাৱে উৎক্ষেপন কৰোঁতে ১৮৯ কিলোমিটাৰ উচ্চতা অৰ্জন কৰিবলৈ সক্ষম হৈছিল।\nভেৰ্নাৰ ফন ব্ৰাউন, প্ৰথম মহাকাশলৈ পঠিওৱা ৰকেটৰ আবিষ্কাৰক (১৯৬০ চনৰ আনুমানিক ছবি)।\nকনষ্টানটিন টছিউলক'ভস্কি ৰকেট গৱেষণা তেওঁৰ জীৱনকালত উপযুক্ত সন্মান পোৱা নাছিল, পৰৱৰ্তী সময়ত সেই কাৰ্যই ছাৰ্গেই কোৰোলেভক ৰকেটৰ বিষয়ে কাম কৰিবলৈ উৎসাহিত কৰিছিল। কোৰোলেভে ষ্টেলিনৰ অধীনত ছ'ভিয়েট ৰাছিয়াৰ প্ৰধান ৰকেট নক্সাকাৰীৰ পদ গ্ৰহণ কৰিছিল। তেওঁৰ দায়িত্ব আছিল আমেৰিকান বোমাৰু বিমান প্ৰতিহত কৰাৰ বাবে নিউক্লিয়াৰ অস্ত্ৰবাহী আন্তঃমহাদেশীয় ক্ষেপনাস্ত্ৰ তৈয়াৰ কৰা। কোৰোলেভৰ নক্সামতে তৈয়াৰ কৰা আৰ-৭ ছেমিৱৰ্কা ৰকেটচালিত ভস্তক ১ মহাকাশযানতেই প্ৰথম কৃত্ৰিম উপগ্ৰহ স্পুৎনিক ১ (৪ অক্টোবৰ ১৯৫৭) আৰু প্ৰথম মহাকাশচাৰী য়ুৰি গেগেৰিনক (এপ্ৰিল ১২, ১৯৬১) মহাকাশলৈ প্ৰেৰণ কৰা হৈছিল।\nদ্বিতীয় বিশ্বযুদ্ধ শেষ হোৱাৰ পিছত ফন ব্ৰাউন আৰু তেওঁৰ অধীনস্থ ৰকেট গবেষকদলৰ অনেকে আমেৰিকা যুক্তৰাষ্ট্ৰৰ ওচৰত আত্মসমৰ্পণ কৰে। তাৰ পিছৰত তেওঁলোকক আমেৰিকান ক্ষেপণাস্ত্ৰ গবেষণাত নিয়োজিত কৰা হয়। আমেৰিকান সামৰিক ক্ষেপণাস্ত্ৰ সংস্থাত তেওঁলোকৰ কৰ্মৰ ফলস্বৰূপে জুনো ১ আৰু এছএম-৬৫ এটলাছ ৰকেটৰ মাধ্যমত মহাকাশলৈ প্ৰথম আমেৰিকান কৃত্ৰিম উপগ্ৰহ এক্সপ্লোৰাৰ ১ উৎক্ষেপন কৰা হয় (ফেব্ৰুৱাৰী ১, ১৯৫৮), আৰু পিছত ফ্ৰেণ্ডশ্বিপ ৭ত প্ৰথম আমেৰিকান মহাকাশচাৰী জন গ্লেনক মহাকাশলৈ প্ৰেৰণ কৰা হয় (ফেব্ৰুৱাৰী ২০, ১৯৬২)। মাৰ্ছাল মহাকাশ যাত্ৰা কেন্দ্ৰৰ পৰিচালক পদত থকাকালত ফন ব্ৰাউনে ছেটাৰ্ণ শ্ৰেনীৰ বৃহত্তৰ ৰকেট তৈয়াৰ কৰে, যি আমেৰিকা যুক্তৰাষ্ট্ৰৰ চন্দ্ৰাভিযানত অভুতপূৰ্ব সাফল্য আনি দিয়ে। এই ৰকেটৰ সহায়তে আমেৰিকা যুক্তৰাষ্ট্ৰই ১৯৬৯ চনৰ জুলাই মাহত এপ'ল' ১১ মহাকাশযানত নীল আৰ্মষ্ট্ৰং আৰু বাজ এলড্ৰিনক চন্দ্ৰত অৱতৰণ কৰাই আৰু পৃথিৱীলৈ ঘুৰাই অনাৰ কৃতিত্ব অৰ্জন কৰে। একে সময়তে ছ'ভিয়েট সংঘও এজন মহাকাশচাৰীক চন্দ্ৰত অৱতাৰণ কৰোৱাৰ বাবে এন১ ৰকেট তৈয়াৰৰ প্ৰচেষ্টা চলাইছিল, কিন্তু এই চেষ্টা সফল হোৱা নাছিল।\n↑ William Leitch (1867). God's Glory in the Heavens. A. Strahan. https://books.google.com/books?id=vuAUAQAAMAAJ.\n↑ Lucy Rogers (2008). It's ONLY Rocket Science: An Introduction in Plain English. Springer Science & Business Media. পৃষ্ঠা. 25. ISBN 978-0-387-75377-5. https://books.google.com/books?id=75b84eC-ulsC&pg=PA25.\n↑ Peter Bond, Obituary: Lt-Gen Kerim Kerimov The Independent,7April 2003.\n"https://as.wikipedia.org/w/index.php?title=মহাকাশ_যাত্ৰা&oldid=287543"ৰ পৰা অনা হৈছে\nশেষ সম্পাদনা কৰা হৈছে 22 July 2021 তাৰিখে 13:21 বজাত\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=55023।\nএই পৃষ্ঠাখন ২২ জুলাই, ২০২১ তাৰিখে ১৮:৫১ বজাত অন্তিম সংশোধন কৰা হৈছিল।


দেওবাৰে অনুষ্ঠিত হ’ব উচ্চতৰ মাধ্যমিক টেট পৰীক্ষা, ফলাফল কেতিয়া ঘোষণা কৰিব? পৰীক্ষাত বহাৰ পূৰ্বে জানি লওক সবিশেষ assam-higher-secondary-tet-examination-will-be-held-in-10th-january– News18 assam\nদেওবাৰে অনুষ্ঠিত হ’ব উচ্চতৰ মাধ্যমিক টেট পৰীক্ষা, ফলাফল কেতিয়া ঘোষণা কৰিব? পৰীক্ষাত বহাৰ পূৰ্বে জানি লওক সবিশেষ\nপৰীক্ষাৰ বাবে কি কি নিয়ম থাকিব?\nLast Updated : January 08, 2021, 16:39 IST\nইতিমধ্যে ৰাজ্য চৰকাৰ সাজু হৈছে নিম্ন প্ৰাথমিক, উচ্চ প্ৰাথমিক আৰু মাধ্যমিক বিদ্যালয়ৰ শিক্ষক নিযুক্তিৰ বাবে। সকলো ঠিকে থাকিলে অহা ফেব্ৰুৱাৰী মাহৰ প্ৰথম বা দ্বিতীয় সপ্তাহত প্ৰদান কৰা হ’ব নিৰ্বাচিত প্ৰাৰ্থীসকলক নিযুক্তি পত্ৰ। তাৰ মাজতে ৰাজ্যৰ শিক্ষা বিভাগ সাজু হৈছে উচ্চতৰ মাধ্যমিক টেট পৰীক্ষা অনুষ্ঠিত কৰিবলৈ। অহা দেওবাৰে অৰ্থাত্ ১০ জানুৱাৰী তাৰিখে অনুষ্ঠিত হ’ব পৰীক্ষা।\nএইবাৰ উচ্চতৰ মাধ্যমিক টেট পৰীক্ষাত অৱতীৰ্ণ হ’ব প্ৰায় ২৩,৮৫৫ গৰাকী পৰীক্ষাৰ্থী।ইয়াৰে বাণিজ্য শাখাত ৮৩৫ গৰাকী, বিজ্ঞান শাখাত ৪৬৭৫ গৰাকী আৰু কলা শাখাত ১৮,৩৫৫ গৰাকী পৰীক্ষাৰ্থী অৱতীৰ্ণ হ’ব। আনহাতে জানুৱাৰী শেষত নহ’লে ফেব্ৰুৱাৰী মাহৰ প্ৰথম সপ্তাহত ঘোষণা কৰা হ’ব পৰীক্ষাৰ ফলাফল।\nপৰীক্ষাৰ্থীয়ে পৰীক্ষা কেন্দ্ৰলৈ এডমিট কাৰ্ড আৰু পৰিচয় পত্ৰহে নিব পাৰিব।\nকোনো ধৰণৰ ইলেক্ট্ৰনিক সামগ্ৰী পৰীক্ষা কেন্দ্ৰৰ ভিতৰলৈ নিব নোৱাৰিব।\nপৰীক্ষা কেন্দ্ৰৰ ভিতৰত মোবাইল ধৰা পৰিলে তেওঁৰ ফলাফল প্ৰকাশ কৰা নহ’ব।\nসকলো পৰীক্ষা কেন্দ্ৰত থাকিব জামাৰ।\nপল্টন বজাৰ বেংগলী বইজ হাইস্কুলত পৰীক্ষামূলক ভাবে বায়’মেট্ৰিক ব্যৱস্থা কৰা হ’ব।\nAssam HS TETEducation Department


হাফপেণ্টৰ পিছত এইবাৰ লুঙি! লুঙি পৰিধান কৰি পৰীক্ষাত বহা তিনি পৰীক্ষাৰ্থীক বহিষ্কাৰ -\nHomeআন্তঃৰাষ্ট্ৰীয়হাফপেণ্টৰ পিছত এইবাৰ লুঙি! লুঙি পৰিধান কৰি পৰীক্ষাত বহা তিনি পৰীক্ষাৰ্থীক বহিষ্কাৰ\nহাফপেণ্টৰ পিছত এইবাৰ লুঙি! লুঙি পৰিধান কৰি পৰীক্ষাত বহা তিনি পৰীক্ষাৰ্থীক বহিষ্কাৰ\nডিজিটেল ডেস্কঃ হাফপেণ্টৰ পিছত এইবাৰ আহিল লুঙি৷ কিছুদিনৰ পূৰ্বে এগৰাকী যুৱতীয়ে হাফপেণ্ট পিন্ধি পৰীক্ষা দিবলৈ আহোতে নীৰিক্ষকে যুৱতীগৰাকীক পৰীক্ষাত বহাত বাধা প্ৰদান কৰে৷ ইয়াকে লৈ সমগ্ৰ ৰাজ্যজুৰি সৃষ্টি হৈছিল তুমুল বিতৰ্কৰ৷ এইবাৰ পিছে লুঙিয়ে বিপদত পেলালে তিনি পৰীক্ষাৰ্থীক৷ এই ঘটনা পিছে অসমৰ নহয় বাংলাদেশৰ হে৷\nবাংলাদেশৰ ডিনাজপুৰৰ এখন অভিযান্ত্রিক মহাবিদ্যালয়ত লুঙি পৰিধান কৰি অনলাইন পৰীক্ষাত বহা তিনি শিক্ষার্থীক নিলম্বন কৰা ঘটনাক লৈ সৃষ্টি হৈছে প্রতিক্রিয়া৷ এই তিনিও পৰীক্ষাৰ্থীয়ে লুঙি পিন্ধি পৰীক্ষাত বহাটো তেতিয়াহে পোহৰলৈ আহে যেতিয়া শিক্ষকে পৰীক্ষাৰ্থীসকলক খিৰিকীৰ মাজেৰে অধিক পোহৰ প্ৰৱেশ কৰাৰ লগে লগে পৰ্দাখন টানিবলৈ নিৰ্দেশ দিছিল। যেতিয়া তেওঁলোকে খিৰিকীৰ পৰ্দা টানিবলৈ উঠিছিল, শিক্ষকে তিনি জন ছাত্ৰক লুঙি পিন্ধি থকা দেখিছিল। লগে লগে তিনিওকে জুমৰ পৰা উলিয়াই দিয়া হৈছিল। তেওঁলোকক পৰীক্ষাত বহিবলৈ অনুমতি দিয়া নহ’ল।\nতিনি ছাত্ৰই অনলাইন পৰীক্ষাত কিয় লুঙি পৰিধান কৰি বহিবলৈ দিয়া নহ’ব বুলি প্রশ্নৰ অৱতাৰণা কৰে যদিও মহাবিদ্যালয় কর্তৃপক্ষই শিক্ষার্থীসকলে পৰীক্ষাৰ নিয়ম মানি নোলোৱাৰ বাবে কঠোৰ ব্যৱস্থা গ্রহণ কৰা হৈছে বুলি ঘোষণা কৰে৷\nPrevious articleসাময়িকভাৱে স্থগিত ইউজিচি নেট পৰীক্ষা, কেতিয়া অনুষ্ঠিত হ’ব পৰীক্ষা?\nNext articleচাৰ্টিফিকেট জালিয়াতিৰে আৰক্ষীত ভৰ্তি হোৱাৰ অপচেষ্টা, ঘটনাৰ সৈতে জড়িতৰ ব্যৱস্থা ল’লেনে?


চাৰ্ভিকেল কৰ্কটৰ প্ৰতিৰোধ — বিকাশপেডিয়া\nমূল পৃষ্ঠা / স্বাস্থ্য / মহিলাৰ স্বাস্থ্য / কিশোৰীৰ স্বাস্থ্য / চাৰ্ভিকেল কৰ্কটৰ প্ৰতিৰোধ\nচাৰ্ভিকেল কৰ্কট এবিধ মাৰাত্মক ৰোগ এতিয়ালৈকে চাৰ্ভিকেল কৰ্কটত মৃত্যু হোৱা মহিলাৰ সংখ্যা সকলোতকৈ বেছি। স্তন কৰ্কটতকৈয়ো বেছি।\nবেজীৰ দ্বাৰা এতিয়া চাৰ্ভিকেল কৰ্কট প্ৰতিৰোধ কৰিব পাৰি।\nচাৰ্ভিকেল কৰ্কটৰ কি?\nচাৰ্ভিকেল কৰ্কট হৈছে চাৰ্ভিক্সত হোৱা কৰ্কট। জৰায়ুৰ মুখত থকা এটা অংশক চাৰ্ভিক্স বোলা হয়। চাৰ্ভিক্সৰ কাম হ’ল যিকোনো সংক্ৰমন জৰায়ুৰ ভিতৰলৈ সোমোৱাত বাধা দিয়া।\nচাৰ্ভিকেল কৰ্কট কেনেকৈ হয়?\nএই কৰ্কট বংশগত নহয়। হিউমেন পাপিল’মা নামৰ এবিধ ভাইৰাছৰ দ্বাৰা এই ৰোগ চাৰ্ভিক্সত সংক্ৰমন হয়। যৌনাংগৰ সংস্পৰ্শৰ দ্বাৰা এই ভাইৰাছ সংক্ৰমিত হয়।\nএতিয়া বেজীৰ দ্বাৰা এই ভাইৰাছ প্ৰতিৰোধ কৰিব পৰা যায়।\nকাৰ এনে কৰ্কট হোৱাৰ সম্ভৱনা অধিক?\nকম বয়সীয়া মহিলাসকলৰ এই ভাইৰাছ সংক্ৰমন হোৱাৰ সম্ভৱনা বেছি; যি পিছলৈ চাৰ্ভিকেল কৰ্কট হয়। তথাপিও প্ৰত্যেক মহিলাৰ চাৰ্ভিকেল কৰ্কট হ’ব পাৰে। সেয়েহে সকলো ছোৱালীয়েই চাৰ্ভিকেল কৰ্কটৰ প্ৰতিষেধক বেজী লোৱা অতি আৱশ্যক।\nচাৰ্ভিকেল কৰ্কট হোৱা বুলি কেনেকৈ গম পোৱা যাব?\nএই কৰ্কট নাবাঢ়িলে সাধাৰণতে ইয়াৰ কোনো লক্ষণেই দেখা নিদিয়ে। পেপ স্মিয়াৰ নামৰ পৰীক্ষাৰ দ্বাৰাহে প্ৰাথমিক অৱস্থাত থকা চাৰ্ভিকেল কৰ্কট গম পোৱা যায়। মনত ৰখা দৰকাৰ যে, এই পৰীক্ষাৰ দ্বাৰা চাৰ্ভিকেল কৰ্কট হৈছে নে নাই তাক নিৰ্ণয়হে কৰিব পৰা যায়- সংক্ৰমন প্ৰতিৰোধ কৰিব পৰা নাযায়।\nভাল খবৰ! এতিয়া চাৰ্ভিকেল কৰ্কট প্ৰতিৰোধ কৰিব পৰা যায়।\nবেজীৰ দ্বাৰা এতিয়া চাৰ্ভিকেল কৰ্কট হোৱাৰ আগতেই প্ৰতিৰোধ কৰিব পাৰি।\nএই প্ৰতিৰোধক বেজীয়ে ভাইৰাছটোৰ বিৰুদ্ধে দেহত এণ্টিবডিৰ সৃষ্টি কৰে। এই এণ্টিবডিয়ে ভাইৰাছটোক দেহত সংক্ৰমন হোৱাত বাধা দিয়ে। ভাইৰাছটোৱে যেতিয়া চাৰ্ভিক্সত আক্ৰমণ কৰে। তেতিয়া এই এন্টিবডিয়ে ইয়াৰ বিৰুদ্ধে যুদ্ধ কৰে।\nচাৰ্ভিক্সত ভাইৰাছৰ আক্ৰমণৰ পৰা ৰক্ষা কৰি কৰ্কট হোৱাত বাধা দিয়ে।\nকোনে এই প্ৰতিষেধক বেজী লোৱা উচিত?\nছোৱালী এগৰাকী ঋতুমতী হোৱাৰ যিমান সোনকালে পাৰি সিমান সোনকালে এই প্ৰতিৰোধক বেজী লোৱা উচিত। কাৰণ এই সময়ত বেজীৰ প্ৰতিৰোধক প্ৰক্ৰিয়াটোৱে ভালদৰে কাম কৰিব পাৰে তথাপিও যিহেতু সকলো মহিলাৰে এই কৰ্কট হোৱাৰ সম্ভৱনা থাকে-গতিকে চিকিৎসকৰ লগত পৰামৰ্শ কৰি বেজীটো লোৱা উচিত।\nবেজীটো কেনেকৈ দিয়া হয়? নিৰাপদ নে?\nছমাহৰ ভিতৰত তিনিটা ড’জত বেজী দিয়া হয়। এইটো নিৰাপদ আৰু সহজ কৰিব পৰা আন বেজীৰ দৰে অলপ প্ৰতিক্ৰিয়া হয়। অলপ জ্বৰ আৰু বেজী দিয়া ঠাই ফুলি উঠিব পাৰে।\nMamata Tiwari Sep 09, 2016 04:12 PM\nএই লিখনীটোৰ পৰা বহুতো নজনা কথা জানিলো।বিকাশপেডিয়ালৈ ধন্যবাদ থাকিল।\nশেহতীয়া উন্নীতকৰণ: Nov 09, 2018


অসম আৰক্ষীত আকৌ ৰদ-বদল, কাক ক’লৈ কৰা হ’ল বদলি?– News18 Assam\nঅসম আৰক্ষীত আকৌ ৰদ-বদল, কাক ক’লৈ কৰা হ’ল বদলি?\n»অসম আৰক্ষীত আকৌ ৰদ-বদল, কাক ক’লৈ কৰা হ’ল বদলি?\nUpdated:September 14, 2021, 1:49 PM IST\nমুখ্যমন্ত্ৰীৰ ড° হিমন্ত বিশ্ব শৰ্মাই গৃহ বিভাগক শক্তিশালী আৰু অধিক কাৰ্যক্ষম কৰাৰ স্বাৰ্থত দায়িত্বভাৰ গ্ৰহণ কৰাৰ পিছৰে পৰা বিশেষ গুৰুত্ব আৰোপ কৰি আহিছে৷\nLast Updated: September 14, 2021, 1:49 PM IST\nঅসম আৰক্ষীত পুনৰ ৰদ-বদল কৰিলে ৰাজ্যৰ গৃহ বিভাগে৷ গৃহমন্ত্ৰীৰ দায়িত্বত থকা মুখ্যমন্ত্ৰীৰ ড° হিমন্ত বিশ্ব শৰ্মাই গৃহ বিভাগক শক্তিশালী আৰু অধিক কাৰ্যক্ষম কৰাৰ স্বাৰ্থত দায়িত্বভাৰ গ্ৰহণ কৰাৰ পিছৰে পৰা বিশেষ গুৰুত্ব আৰোপ কৰি আহিছে৷\nএই হিচাপত সোমবাৰে জাৰি কৰা অধিসূচনা মৰ্মে, অসম আৰক্ষীৰ সাতগৰাকী অতিৰিক্ত আৰক্ষী অধীক্ষক আৰু উপ–আৰক্ষী অধীক্ষক পৰ্যায়ৰ বিষয়াক ৰদ-বদল কৰে৷\nঅধিসূচনা মতে, কোকৰাঝাৰৰ সীমান্ত শাখাৰ অতিৰিক্ত আৰক্ষী অধীক্ষক কুলেন্দ্ৰ নাথ ডেকাক বিশ্বনাথৰ অতিৰিক্ত আৰক্ষী অধীক্ষক (মুখ্য কাৰ্যালয়)লৈ বদলি কৰা হয়৷ দৌলাশালৰ ১৪নং আৰক্ষী বেটেলিয়নৰ দ্বিতীয় অধিনায়ক অনিৰ্বাণ শৰ্মাক বজালীৰ অতিৰিক্ত আৰক্ষী অধীক্ষক (মুখ্য কাৰ্যালয়) পদলৈ বদলি কৰা হয়৷\nঅসম আৰক্ষীৰ চৰ্তুথ বেটেলিয়নৰ সহকাৰী অধিনায়ক দীপাংকৰ দত্ত লহকৰক ধুবুৰীৰ উপ আৰক্ষী অধীক্ষক পদলৈ বদলি কৰা হয়৷ চতুৰ্থ আৰক্ষী বেটেলিয়নৰ সহকাৰী বেটেলিয়ন (বৰ্তমান চিৰাঙত অতিৰিক্তভাৱে কৰ্তব্যৰত)ৰ উপ–আৰক্ষী অধীক্ষক লৱ কুমাৰ ডেকাক চিৰাং জিলাৰ উপ–আৰক্ষী অধীক্ষক (মুখ্য কাৰ্যালয়) পদলৈ বদলি কৰা হয়। ডেৰগাঁৱৰ একাদশ আৰক্ষী বেটেলিয়ন (বৰ্তমান চি আই ডিত অতিৰিক্তভাৱে কৰ্তব্যৰত) উপ–আৰক্ষী অধীক্ষক মৃদুল বৰুৱাক চি আই ডিৰ উপ আৰক্ষী অধীক্ষকলৈ বদলি কৰা হয়৷\nমানজাৰ ২৩নং আই আৰ বেটেলিয়নৰ উপ–আৰক্ষী অধীক্ষক আব্দুল ৰচিদক বৰমণিপুৰৰ ১৬নং আই আৰ বেটেলিয়নৰ উপ–আৰক্ষী অধীক্ষক পদলৈ বদলি কৰা হয়৷ ইয়াৰ লগতে পাণবাৰীৰ ২০তম আই আৰ বেটেলিয়নৰ উপ–আৰক্ষী অধীক্ষক জীয়াউৰ ৰহমানক চি আই ডিৰ উপ–আৰক্ষী অধীক্ষক পদলৈ বদলি কৰা হয়৷\nFirst published: September 14, 2021, 1:49 PM IST


ৰক্তমল্লিকা - অসমীয়া ৱিকিপিডিয়া\nপ্ৰজাতি: G. globosa\nৰক্তমল্লিকা (বৈজ্ঞানিক নাম: Gomphrena globosa), সাধাৰণ নাম গ্লব অমৰনাথ (globe amaranth), মখমলি (makhmali), আৰু বেদমালি (vadamalli), অমৰনাথেচি পৰিয়ালৰ অন্তৰ্গত এবিধ খাদ্য উপযোগী ফুল আৰু উদ্ভিদ। গোলাকাৰ ফুলপাহ মাৰ্জেণ্টা, বেঙুনীয়া, ৰঙা, কমলা, বগা, গুলপীয়া আদি ভিন্ন বৰণৰ হোৱা দেখা যায়।\nৰক্তমল্লিকা ব্ৰাজিল, পানামা আৰু গোৱাটিমালাকে ধৰি মধ্য আমেৰিকাৰ থলুৱা উদ্ভিদ আছিল, কিন্তু বৰ্তমান বিশ্বজুৰি ইয়াৰ খেতি কৰা হয়। নাতিশিতোষ্ণ বাৰ্ষিক ফুল হিচাপে ৰক্তমল্লিকা গোটেই গীষ্মকালৰ পৰা প্ৰাক বৰ্ষাকাললৈকে একেৰাহে ফুলে। ই অতিমাত্ৰাৰ উত্তাপো সহ্য কৰিব পাৰে আৰু ৰদঘাই তথা আৰ্দ্ৰ অঞ্চলত ভালকৈ বাঢ়ে। ৰক্তমল্লিকাই C4 স্থিতিকৰণ কৰিব পাৰে। পূৰ্ণাংগ অৱস্থাত ফুলবোৰ ৪ চেমি. পৰ্যন্ত দীঘল আৰু উদ্ভিদজোপা ২৪ ইঞ্চিলৈকে ওখ হয়।\nৰক্তমল্লিকা এবিধ বহিঃজননক্ষম উদ্ভিদ, সাধাৰণতে পখিলা, মৌমাখি আৰু অন্যান্য পতংগৰ দ্বাৰা ইয়াৰ পৰাগন হয়। সফল প্ৰজননৰ ক্ষেত্ৰত ইয়াৰ ফুলৰ ভিন্নতাই গুৰুত্বপূৰ্ণ ভুমিকা পালন কৰে, কিয়নো ফুলৰ আকৰ্ষণিয় ৰঙেহে ভিন্ন প্ৰজাতিৰ পতংগত পৰাগ-সংযোগৰ বাবে আকৰ্ষণ কৰিব পাৰে। যিবোৰ ফুলে পৰাগনৰ বাবে জৈৱিক বাহক ব্যৱহাৰ কৰে, সিহঁতৰ পৰাগ সংযোগকাৰী বোৰক আকৰ্ষণৰ বাবে মধু গ্ৰন্থি থাকে। ফুলে গন্ধ আৰু ৰঙৰ দ্বাৰাও পৰাগ সংযোগকাৰীক আকৰ্ষণ কৰে। ৰক্তমল্লিকাৰ যি অংশক ফুল বোলা হয় সেই অংশ ফুল নহয়, প্ৰকৃততে সেয়া মঞ্জৰীপত্ৰ বা উদ্ভিদবিদ্যাৰ ভাষাত হৈছে ৰূপান্তৰিত পত্ৰ। উদ্ভিদৰ এই ৰূপান্তৰিত পত্ৰই কীট পতংগক আকৰ্ষণৰ কৰে। ইয়াৰ চাৰিওকাষে যি সৰু সৰু ফুল দেখা যায়, সেইবোৰহে প্ৰকৃত ফুল।\n↑ 1.0 1.1 1.2 Jiang, Yifan; Zhao, Nan; Wang, Fei; Chen, Feng (2011-01-01). "Emission and Regulation of Volatile Chemicals from Globe Amaranth Flowers" (en ভাষাত). Journal of the American Society for Horticultural Science খণ্ড 136 (1): 16–22. ISSN 0003-1062. http://journal.ashspublications.org/content/136/1/16.\n↑ Roriz, Custódio Lobo; Barros, Lillian; Carvalho, Ana Maria; Santos-Buelga, Celestino; Ferreira, Isabel C.F.R. (2014). "Pterospartum tridentatum, Gomphrena globosa and Cymbopogon citratus: A phytochemical study focused on antioxidant compounds" (en ভাষাত). Food Research International খণ্ড 62: 684–693. doi:10.1016/j.foodres.2014.04.036.\n↑ Silva, Luís R.; Valentão, Patrícia; Faria, Joana; Ferreres, Federico; Sousa, Carla; Gil-Izquierdo, Angel; Pinho, Brígida R.; Andrade, Paula B. (2012). "Phytochemical investigations and biological potential screening with cellular and non-cellular models of globe amaranth (Gomphrena globosaL.) inflorescences" (en ভাষাত). Food Chemistry খণ্ড 135 (2): 756–763. doi:10.1016/j.foodchem.2012.05.015. PMID 22868155.\n↑ Herold, A.; Lewis, D. H.; Walker, D. A. (1976-05-01). "Sequestration of Cytoplasmic Orthophosphate by Mannose and Its Differential Effect on Photosynthetic Starch Synthesis in C3 and C4 Species" (en ভাষাত). New Phytologist খণ্ড 76 (3): 397–407. doi:10.1111/j.1469-8137.1976.tb01475.x. ISSN 1469-8137.\n"https://as.wikipedia.org/w/index.php?title=ৰক্তমল্লিকা&oldid=221562"ৰ পৰা অনা হৈছে\nএই পৃষ্ঠাখন ২২ এপ্ৰিল, ২০২০ তাৰিখে ০৮:০৫ বজাত অন্তিম সংশোধন কৰা হৈছিল।


ভাৰতৰ কোন কোন যাব ইমৰাণৰ শপত গ্ৰহণলৈ? - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nমহানগৰীৰ মীনাক্ষী ল’জত মৃতদেহ উদ্ধাৰ\nমহানগৰীৰ মীনাক্ষী ল'জত মৃতদেহ উদ্ধাৰ • একেখন মঞ্চত মায়াৱতী, মুলায়েম, অখিলেশ... • নিমিষতে ছাই হৈ গ'ল সকলো, দক্ষিণ শালমাৰাত অগ্নিকাণ্ডত ভস্মীভূত ৭ টা ঘৰ • ৰাহুল গান্ধীলৈ নিৰ্বাচন আয়োগৰ জাননী... • বিদায় কংগ্ৰেছ... ৰাহুললৈ প্ৰিয়ংকাৰ আবেগভৰা চিঠি! • আগমনীত আৰক্ষীৰ জালত ২ বলাৎকাৰী • একেদিনাই কংগ্ৰেছ এৰি শিৱসেনালৈ প্ৰিয়ংকা... • মোৰ সমষ্টিৰ বিজেপি প্ৰাৰ্থীগৰাকী মোৰ বাবে ফেক্টৰ নহয়ঃ দিগ্বিজয় সিং • নগাঁৱৰ কঠীয়াতলীত ৰাবিজ ভৰ্তি ডাম্পাৰ আৰু বালি ভৰ্তি ট্ৰাক জব্দ, চাওক VIDEO • মঞ্চত ভাষণৰ মাজতে চৰিওৱা ব্যক্তিৰ বিৰুদ্ধে এজাহাৰ দাখিল হাৰ্দিকৰ\nঅসমীয়া প্ৰতিদিন ৰ দ্বাৰা\t Aug 14, 2018 ত\nডিজিটেল ডেস্কঃ পাকিস্তানৰ নৱ নিৰ্বাচিত প্ৰধানমন্ত্ৰী ইমৰাণ খানৰ ১৮ আগষ্টত হ’বলগীয়া শপত গ্ৰহণ অনুষ্ঠানলৈ নিমন্ত্ৰণ পাইছিল প্ৰাক্তন ভাৰতীয় ক্ৰিকেটাৰ সুনীল গাভাস্কাৰ, নৱজোৎ সিং সিদ্ধু আৰু কপিল দেৱে। এসময়ৰ একেখন খেলপথাৰৰ প্ৰতিদ্বন্দী সতীৰ্থ হিচাপে নিমন্ত্ৰণ পোৱাৰ পাছতে অনুষ্ঠানলৈ নোযোৱাৰ সিদ্ধান্তৰ বিষয়ে সদৰী কৰিছিল সুনীল গাভাস্কাৰ আৰু কপিল দেৱে।\nগাভাস্কাৰ আৰু কপিল দেৱে নোযোৱাৰ সিদ্ধান্ত ল’লেও আনজন প্ৰাক্তন ক্ৰিকেটাৰ তথা কংগ্ৰেছ নেতা সিদ্ধুৱে পাকিস্তান ভ্ৰমণৰ বাবে ভাৰত চৰকাৰক আবেদন কৰি মত প্ৰকাশ কৰিছিল যে যদি চৰকাৰে অনুমতি প্ৰদান কৰে তেন্তে তেওঁ পাকিস্তানলৈ যাব। সিন্ধুৰ এই স্থিতিৰ পাছতে সমালোচনাৰে থকা-সৰকা কৰিছে বিজেপিৰ সাংসদ সুব্ৰমনিয়ম স্বামীয়ে।\nস্বামীয়ে কয় ‘সিদ্ধু যথেষ্ট স্থিৰ মগজৰ মানুহ, তেওঁৰ মন আৰু মগজু যদি ঠিকে থাকে তেওঁ নিশ্চয় পাকিস্তাণ ভ্ৰমণলৈ নাযাব।’ সিদ্ধুৱে যদি পাকিস্তানলৈ যায় তেন্তে তেওঁৰ ৰাজনৈতিক জীৱনত যথেষ্ট প্ৰভাৱ পৰিব আৰু জনসাধাৰণে তেওঁক কেতিয়াও ক্ষমা নকৰিব বুলিও সকীয়াই দিয়ে স্বামীয়ে।\nউল্লেখ্য যে, ১৮ আগষ্টত ইছলামাবাদত হ’বলগীয়া ইমৰাণ খানৰ শপতগ্ৰহণ অনুষ্ঠানলৈ প্ৰধানমন্ত্ৰী নৰেন্দ্ৰ মোডীক নিমন্ত্ৰণ কৰিব বুলি চৰ্চা হৈ আছিল যদিও শেষত ভাৰতৰ এই প্ৰাক্তন খেলুৱৈ গৰাকীকহে হে নিমন্ত্ৰণ জনাইছিল ইমৰান খানে।\n৩০ ছাত্ৰ-ছাত্ৰীক শ্ৰেণীকোঠাৰ পৰা উলিয়াই দিয়াক লৈ উত্তপ্ত বাতাবাৰী\nচত্তীছগড়ৰ ৰাজ্যপাল বলৰামজীৰ দেহাৱসান\nউৰণৰ সময়তে নিয়ন্ত্ৰণহীন হৈ দুৰ্ঘটনাগ্ৰস্ত বিমান, বৈমানিকসহ নিহত ৩…


মৰমৰ জৰী (বি জে ৰঞ্জন) - সাহিত্য ডট অৰ্গ\nভোগালীৰ দোমাহীৰ দিনা।\nঘৰৰ আটায়ে চোতালত চকী, মুঢ়া আদি পাৰি গল্প কৰি আছোঁ। সময়ে সময়ে ‘গুৰা-আলা’ আদিৰ সান্দহ, চাহ, মাহ কড়াই আদি তপতে তপতে চলি আছে। অলস কিন্তু ফূৰ্তিভৰা এটা দিন। হঠাত মোৰ বাল্য বন্ধু এজন আহি ঘৰ সোমালাহি। মই অবাক। বন্ধুবৰ আজিকালি ইমানেই ব্যস্ত যে ৰাষ্টাত দেখিলে ভালকৈ মাত দিব দূৰৰ কথা, সেঙুন পেলাবলৈও বোলে আজিকালি তেখেতৰ সময়ৰ অভাৱ- সেইহেন মানুহ এজনৰ আজি আমাৰ ঘৰত পদাৰ্পণ! আহিল বাৰু। আমাৰ লগতে চোতালত বহিল। কথা লাহে-লাহে পাগ লাগিবলৈ ধৰিলে। তামোলৰ বাহিৰে একো নাখাওঁ বুলি দুই মিনিটৰ বাবে অহা বন্ধুয়ে দৈ-চিৰা, লাৰু-পিঠা আদি গ্ৰহণ কৰি যেতিয়া যাওঁ বুলি এসময়ত ঠিয় দিলে, তেতিয়ালৈ সি অহা প্ৰায় দুই ঘন্টামানে পাৰ হৈ গৈছিল। জপনাৰ কাষলৈ তাক আগবঢ়াই থবলৈ গলোঁ। যাবলৈ ওলাই সি কওঁ নকওঁকৈ ক’বলৈ ধৰিলে-“সিদিনা বাইদেউক ডি.চি. অফিচত লগ পাইছিলোঁ অ’। তেখেতক মই দেখাই নাছিলোঁ। হঠাত মোৰ হাতত ধৰি মানুহ এজনীয়ে মোক বাৰাণ্ডাৰ একাষলৈ টানি নিলে। মইতো আচৰিত। দেখোঁ যে তহঁতৰ মাৰ। বাইদেৱে মোৰ হাতত, চা ঠিক এনেকে ভাই, ধৰি পেলাই ক’লে-দিপুল, কোৱাচোন, তোমালোকে নো আজিকালি আমাৰ ঘৰলৈ কেলেই নোযোৱা হ’লা? আগতেতো সদায়ে গৈছিলা। অন্ততঃ মোৰ খবৰ এটাতো ল’বলৈ যাব পাৰা।”\nমা ইস্কুলৰ মাষ্টৰণী আছিল বাবে লগ-বন্ধুবোৰে মাক আগৰ পৰাই বাইদেউ বুলি মাতিছিল। সি কৈ যাবলৈ ধৰিলে-“চাচোন, আমি নিজৰ নিজৰ জীৱনৰ সতে দৌৰি, টকা-পইচাৰ চিন্তাত তালু উদং কৰি ঘূৰি ফুৰোঁ। কিন্তু মৰম-ভৰা, খোলা মনৰ দুষাৰি মাত- এইবোৰ যে কিমান দৰকাৰী, কিমান আশীবাৰ্দৰ নিচিনা কেতিয়াও অনুভৱ নকৰোঁ। সঁচা কবলৈ গ’লে আজি মই তোক লগ কৰিবলৈ অহা নাছিলোঁ, একমাত্ৰ তহঁতৰ বাউদেউক বিহু বুলি মাত এষাৰ, আশীৰ্বাদ এটা ল’বলৈ আহিছিলোঁ।”\nজীৱন-দৌৰত আমাৰ তাহানিৰ বন্ধু বৰ্গবোৰৰ মাজত সম্পৰ্কবোৰ গম নোপোৱাকৈ শিথিল হৈ যাবলৈ ধৰিছে। বিপৰীতধৰ্মী অৱস্থানৰ বাবে কোনোবাই যদি উত্তৰলৈ যাবলৈ বিচাৰিছে, আন কোনোবাই বা আকৌ দক্ষিণৰ বাদে আন কেনিও যাবলৈ নিবিচাৰিছে। কিন্তু মৰম-আদৰবোৰ! নোহোৱা হৈ গৈছেনে? নাই যোৱা।\nবন্ধুৱে পুনঃ আৰম্ভ কৰিলে- “সিদিনা বাইদেউৰ চকু দুটা চলচলীয়া হৈ পৰা দেখিছিলোঁ। মনটো যে কেনেকুৱা লাগি গৈছিল! সঁচাকৈ মৰম, ভালপোৱা আদি মানুহে হাজাৰ টকা খৰচ কৰিলেও নাপায়……..বাদ দে, আহ বাইকত উঠ, বল পাণ খাই আহোঁ।”\nদুয়োজনে এটা ঘন্টামান সময় পাণ খাই মটৰ চাইকেলেৰ চহৰখন ঘূৰি ফুৰিলোঁ, অতি-উৎসাহেৰে অ’ত-ত’ত যাবলৈ দুয়ো প্লেন- প্ৰগ্ৰেম কৰিলোঁ অলেখ, যদিও মোৰ দৰে সিও জানিলে এই দুই ডজনমান প্লেন-প্ৰগ্ৰেমৰ অন্ততঃ এটাও কাৰ্যকাৰী নহ’ব কোনো কালে, ঘূৰি-ফুৰি আহি সি মোক ঘৰৰ সন্মুখত নমাই দি ক’লে- “তহঁতৰ ঘৰলৈ আহি আজি বাইদেউক সেৱা কৰিবলৈ নাপালে মোৰ বিহুটো আধৰুৱা হৈ থাকিলহেঁতেন।”\nমামাৰ লগত এজন মানুহ। বিয়া এখনত। মোক মাতি নি মামাই মানুহজনক ক’বলৈ ধৰিলে-“হেৰ’, ইয়াৰ কথাই কৈ আছিলোঁ অ’ তোক।”\nমানুহজনে মোৰ পিনে চাই আচৰিত হৈ ক’লে-“এওঁ! এওঁ ৰঞ্জন?”\nমই তত-ভত একো ধৰিব পৰা নাছিলোঁ। মামাই মোক ক’বলৈ ধৰিলে-“এওঁক চিনি পাইছানে, সৰু থাকোতে যে তুমি আমি থকা সেই আমাৰ মেচলৈ গৈছিলা, তোমাক যে আমি অ-আ, ক-খ শিকাইছিলোঁ। তুমি যে আমাৰ মেচৰ পনীয়া দালি খাই ঘৰত গৈ কৈছিলা-মামাহঁতৰ মেচত শেৱালি ফুলৰ আঞ্জা খাই আহিছোঁ বুলি।”\nদূৰ দূৰণিৰ কিছুমান অস্পষ্ট ধূসৰ ছবি মনলৈ ভাহি আহিল। কিমান বছৰ পুৰণি? হয়তো পঁচিশ, হয়তো ত্ৰিশ।\nমানুহজনে মোলৈ একথিৰে চাই আছে- পকা চুলি আৰু বয়সৰ চাপে লাহে-লাহে কৈ খামুচিব ধৰা এখন সৰল মুখ, চকুত এক ধৰণৰ ব্যাকুলতা! কোন তাহানিতে সৰু ল’ৰা এজনক তেখেতে মৰম কৰিছিল, দিনটোৰ বিভিন্ন সময়ত মেচলৈ দৌৰি-দৌৰি যোৱা ল’ৰাটোক ইটো-সিটো বস্তু মৰম কৰি খাবলৈ দিছিল, কেতিয়াবা নেওতা লিখিবলৈও শিকাইছিল ল’ৰাটোক। সেই মৰম-চেনেহ আজিও যেন তেখেতৰ হৃদয়ত ক’ৰবাত লাগি ধৰি আছে, তাৰ ফলশ্ৰুতিতে তেখেতৰ মুখ মণ্ডলত অসম্ভৱ কোমলতাই বাৰে বাৰে খেলি যাবলৈ ধৰিছে।\nমায়ে কাষলৈ আহি ক’লে- “সেই যে মোমায়েৰহঁতৰ লগত উঠা ফ’টোখন আমাৰ কোঠাৰ ৱালত ওলোমাই থোৱা আছে, তই আৰু ককায়েৰই যে একোটা টুপি পিন্ধিছিলি, তোৰ টুপিটো যে মূৰৰ ওপৰতেই ভাহি থাকিল।”\nআচৰিত, আচৰিত! সকলো মনত পৰি গ’ল। মামাৰ লগৰ সেই মৰমীয়াল মামাজন, কিমান যে মৰম কৰিছিল আমাক। এবাৰ চিয়াঁহীৰ দোৱাত এটা তেওঁৰ টেবুলত পূৰা-পূৰি বগৰাই তেওঁৰ টেবুল-ক্লথৰ ৰঙেই সলনি কৰি দিছিলোঁ মই। নাই, গালি পৰাটো দূৰ, খং উঠাৰ চিনো দেখা নাছিলোঁ তেখেতৰ মুখত।\nমামাজনে মোৰ বাহুত ধৰি মোলৈ চাই থাকিল আৰু ক’লে-“ইমান ডাঙৰ হ’লা তুমি।”\nময়ো তেখেতৰ চকুযুৰিলৈ চাই ৰলোঁ। লাহে-লাহে মই সৰু হৈ যাবলৈ ধৰিলোঁ, মোৰ বয়স কমি আহিবলৈ ধৰিলে, হঠাত মই সেই পাঁচ-সাত বছৰীয়া ল’ৰাজন হৈ পৰিলোঁ, মামাও ডেকাল’ৰাজন যেন হৈ পৰিল, এই যেন তেখেতে মোক দাঙি তুলি ল’ব কোঁচত আৰু সুধিব – “কোৱাচোন, আমাৰ মেচত আজি কি খালা? পনীয়া দালি নে শেৱালি ফুলৰ আঞ্জা?”\nতেখেতৰ হাতৰ স্পৰ্শই ইতিমধ্যে বাহুৰে পাৰ হৈ মোৰ হৃদয় চুইছিলগৈ। বুকুখন বিষাই গ’ল নজনাকে। তেখেতে হাঁহি হাঁহি মোক ক’লে-“আমাৰ ঘৰলৈ আহিবা এদিন, আজিকালি আমি নগাঁৱত থাকোঁ নহয়।”\nমনে মনে কলোঁ- মামা, আপুনি যতে নাথাকিলেও আপুনি মোৰ হৃদয়ত সদায়ে থাকিব, চিৰকাল আপুনি মোৰ মানসপটত ৰৈ যাব।\nআইতা- মৰমীয়াল এজনী আইতা। এতিয়াও কৰে বহুত মৰম। খালী দূৰত থকা বাবে বহুদিনলৈ তেওঁক লগ নাপাওঁ। কেতিয়াবা আইতাই কাৰোবাক খাতিৰ ধৰে- সৰু বাপুলৈ ফোন এটা লগাই দেচোন।\nআইতাৰ মাতটো শুনি মনটো ভৰি যায়, কওঁ- “আইতা, তোমাক মই বহুত দিন দেখা নাই।”\nআইতাই কয়- “বাপু, তোকো যে মই কিমান দিন দেখা নাই।” (হাঁহি উঠে, আইতাক মই নেদেখিলে মোকনো আইতাই কেনেকে দেখিব, মইতো টিভি চিৰিয়েল, নাটক আদি নকৰোঁ)।\nআকৌ কওঁ- “আইতা, তোমাৰ মাতটো যে কিমান দিন শুনা নাই।”\nআইতাই কয়-“হয়ো বাপু, ময়ো যে তোৰ মাতটো কিমান দিন শুনা নাই।”\nঅতি সহজ, অতি সৰল।\nসেই আইতা, ভালকৈ ঘূৰা পকা, কাম আদি কৰিব পৰা দিনত আমাৰ ঘৰলৈ আহি আমাৰ এগণ্ডা ভাই-ভনিৰে ভৰি থকা ঘৰখনক কিমান প্ৰকাৰে, কিমান ধৰণে সহায় নকৰিছিল। আইতা আহিলেই তেওঁৰ মোনাৰ পৰা বিধে বিধে বাজ হৈছিল চুঙা পিঠা, কলপাতেৰে বন্ধা পিঠা, পিঠা-গুৰি আদি বিভিন্ন খাদ্য-সামগ্ৰী, লগতে ‘বাই-ডিফল্ট’ পাণ-তামোলৰ এখন ভ্ৰাম্যমান ‘এক্স-পো’।\nমোৰ ভিনিদেউ এজনে তেখেতৰ মাহীয়েক এজনীৰ কথা কৈছিল এনেদৰে-“আমি মাহীক এতিয়া চাওঁ, পাৰিলে সহায় আদিওঁ কৰো, কৰি ভালপাওঁ, মাহীক কেতিয়াও পাহৰিব নোৱাৰোঁ। এটা সময়ত আমাৰ ঘৰৰ অৱস্থা অতি বেয়া আছিল। মই সৰু থাকোতে এদিন পেচাব কৰি দিয়া ভাতো মাহীয়ে পানীৰে ধুই ধুই খাইছিল…..।”\nকোনোনো পাহৰিব পাৰে এইবোৰ কথা? মৰি গলেও কিজানি ‘মানুহে’ নাপাহৰে মানুহৰ মৰম। জীৱন যুঁজৰ কঠিন মুহূৰ্তত বিতৃষ্ণা লাগিলে যদি এইবোৰ মানুহৰ কথা মনলৈ আহে জীৱনৰ প্ৰতি আকৌ প্ৰেম হৈ যায়। কি এই মৰমৰ জৰী? দেখা-চেখাও নাপায়, কোমল-কোমল যেনো লাগে অথচ কিমান যে শক্তিশালী তাৰ বান্ধোন! আটাইতকৈ ডাঙৰ কথা- এই মৰম, এই ভালপোৱাৰ বান্ধোন কোনো চুক্তি বা যুক্তিৰ আধাৰত গঢ়িত নহয়। নিজস্ব প্ৰক্ৰিয়াৰে আৰম্ভ হৈ ই ৰৈ-বৈ যায় যুগৰ পৰা যুগলৈ, কলিজাৰ কোনোবা মৰম কঢ়িওৱা ধমনীৰ মাজেদি ই যে চিৰ প্ৰৱাহমান, যেন চকুৰে নেদেখা এখন নৈ……।\nআমাৰ সকলোৰে মাজত থকা অদৃশ্য, মৰমৰ-সম্পৰ্কৰ জৰীডাল নিকপকপীয়া হওক।\n← টাই গাভৰু (নৱ কোঁৱৰ)\nবন গছৰ শিপা…..(মানস গগৈ) →


ভৱাই - অসমীয়া ৱিকিপিডিয়া\nভূপালৰ ভাৰত ভৱনত অনুষ্ঠিত ভৱাই\nভৱাই (ইংৰাজী: Bhavai) হ’ল পশ্চিম ভাৰতৰ গুজৰাটৰ এবিধ জনপ্ৰিয় লোকনাট্য। ইয়াক বেশ বা স্বং নামেৰেও জনা যায়।\nভৱাই শব্দ সংস্কৃত ভাষাৰ ভৱৰ পৰা উদ্ভৱ হৈছে, যাৰ অৰ্থ প্ৰকাশ বা আবেগ। ই হিন্দু দেৱী দুৰ্গাৰ সৈতেও জড়িত। ভৱ মানে মহাবিশ্ব আৰু আই মানে মাতৃ। সেইবাবে ইয়াক মহাবিশ্বৰ মাতৃ দুৰ্গাৰ প্ৰতি উৎসৰ্গীকৃত এক শিল্পৰূপেও বিবেচনা কৰা হয়। ভবাই বেশ বা স্বং নামেও পৰিচিত, যাৰ আক্ষৰিক অৰ্থ সাজ-সজ্জা।\n৪ৰ্থ শতাব্দীত ভৱাইৰ উদ্ভৱ হৈছিল বুলি ধাৰণা কৰা হয়। ঐতিহ্যগতভাৱে অসৈত ঠাকুৰক ভৱাইৰ উদ্ভাৱক ৰূপে কৃতিত্ব দিয়া হয়।\nচতুৰ্দশ শতাব্দীত উঞ্জৰ প্ৰমুখ হেমা পেটেলৰ কন্যা গঙ্গাক এজন মুছলমান চুবেদাৰে অপহৰণ কৰিছিল। তেওঁলোকৰ পৰিয়ালৰ পুৰোহিত অসৈত ঠাকুৰে হেমা পেটেলৰ কন্যাক উদ্ধাৰ কৰিবলৈ চুবেদাৰৰ ওচৰলৈ যায় আৰু গঙ্গাক তেওঁৰে জীয়েক বুলি পৰিচয় দিয়ে। এই কথাৰ সত্যতা প্ৰমাণ কৰিবলৈ অসৈত ঠাকুৰক গঙ্গাৰ সৈতে একেলগে খাবলৈ দিয়ে। ব্ৰাহ্মণসকলে সাধাৰণতে তেওঁলোকতকৈ নিম্নবৰ্ণৰ লোকৰ সৈতে একেলগে ভোজন নকৰে। কিন্তু যদিও গঙ্গা পেটেল সম্প্ৰদায়ৰ ছোৱালী, তেওঁক বচোৱাৰ স্বাৰ্থত অসৈত ঠাকুৰে একেলগে ভোজন কৰে। উভতি অহাৰ পিছত ঠাকুৰক অন্যান্য ব্ৰাহ্মণসকলে সমাজচ্যুত কৰে। তেতিয়াই তেওঁ জীৱন-ধাৰণৰ উদ্দেশ্যে নাটক পৰিবেশন কৰা আৰম্ভ কৰিলে, যি এক নিৰ্দিষ্ট শৈলীত বিকশিক হৈছিল। কৃতজ্ঞতাৰ চিন স্বৰূপে হেমা পেটেলেও তেওঁ এটুকুৰা মাটি আৰু আৰ্থিক সাহায্য আগবঢ়ায় আৰু এনেকৈয়ে গ্ৰামাঞ্চলত ভৱাইৰ শিল্পীসকলৰ অভিনয়ৰ পৃষ্ঠপোষকতাৰ সূচনা হোৱা বুলি গণ্য কৰা হয়।\nঅসৈত ঠাকুৰে প্ৰায় ৩৬০খন নাটক বা বেশ লিখিছিল বুলি ধাৰণা কৰা হয়। কিন্তু এতিয়ালৈকে মাত্ৰ ৬০খনহে তেওঁৰ নামত পোৱা গৈছে। তেওঁৰ এখন নাটক সেয়া ১৩৬০ খ্ৰীষ্টাব্দ ৰচনা কৰা বুলি উল্লেখ কৰিছে।\nভৱাইত নাপিত, চুৰি-কটাৰী ধৰাওঁতা, ডকাইত, খাৰু বিক্ৰেতা, চোৰ, দৰ্জি, ফকিৰ আৰু সাধুসহ সমাজৰ সকলো শ্ৰেণীৰ মানুহকে চিত্ৰিত কৰা হৈছে। এখন বেশ আছে, য’ত এগৰাকী বনিয়া নাৰী আৰু এজন মুছলমান থানেদাৰৰ মাজত ব্যৰ্থ প্ৰেমৰ কাহিনী চিত্ৰিত কৰা হৈছে। জাচমা ওড়ান নামৰ বেশ বা নাটকখনৰ শেষত এজন মুছলমান ফকিৰ উপস্থিত হয়, যাক ৰাইজে জাচমাক পুনৰ্জীৱিত কৰিবলৈ অনুৰোধ জনায়।\nযি কোনো ভৱাইতে কৌতুকৰসে এক গুৰুত্বপূৰ্ণ ভূমিকা পালন কৰে, আনকি পৌৰাণিক চৰিত্ৰবোৰৰ ক্ষেত্ৰতো ই প্ৰযোজ্য। এই বৈশিষ্ট্যবোৰৰ বাবেই ভৱাইক ভাৰতৰ পৰম্পৰাগত শিল্পকলাবোৰৰ ভিতৰত অনন্য কৰি তুলিছে।\nভৱাই দলৰ প্ৰধানজনক নায়ক বোলা হয়। তেওঁ প্ৰথমে অভিনয় ক্ষেত্ৰখন চিহ্নিত কৰে আৰু জোঁৰ বা মাটিক চাকিত কুমকুম লগায়, যিটো দেৱী অম্বাৰ প্ৰতীক। তাৰপিছত দেৱীৰ প্ৰশংসাত প্ৰাৰ্থনা সঙ্গীত গায়। কাহী এখনেৰে মুখ ঢাকি এজন অভিনেতাই প্ৰবেশ কৰে; তেওঁ গণেশৰ প্ৰতীক। পৰৱৰ্তী সময়ত ক্ৰমে কালী আৰু ব্ৰাহ্মণে প্ৰবেশ কৰে। নাটক অন্ত নোহোৱালৈকে নায়ক মঞ্চত উপৱিস্ত থাকে। তেওঁ ভাষ্য আৰু হস্ত-সঞ্চালনেৰে নাটকখন পৰিচালনা কৰে। ইয়াক প্ৰচুৰ গীত আছে। মহিলা চৰিত্ৰবোৰো পুৰুষে ৰূপায়ণ কৰে।\nভৱাইৰ ভাষা হিন্দী, উৰ্দু আৰু মাৰোৱাৰীৰ সংমিশ্ৰণ। ঊনবিংশ শতাব্দীত প্ৰথম বেশ প্ৰকাশিত হয়। অনুশীলন আৰু মৌখিক পৰম্পৰাৰে পূৰ্বপুৰুষৰ ভৱাই চলি আহিছে। ভৱাই ৰাজস্থানত ভৱাই নৃত্য হিচাপে প্ৰচলিত হৈ আহিছে।\n↑ 1.0 1.1 1.2 1.3 1.4 1.5 Varadpande, Manohar Laxman (1992). History of Indian Theatre. 2. Abhinav Publications. পৃষ্ঠা. 173–174. ISBN 9788170172789. https://books.google.com/books?id=6ZrjC24PuDQC&q=bhavai&pg=PA173.\n↑ Sarah Diamond, Margaret Ann Mills, Peter J. Claus (2003). South Asian Folklore: An Encyclopedia : Afghanistan, Bangladesh, India, Nepal, Pakistan, Sri Lanka. Taylor & Francis. পৃষ্ঠা. 63. ISBN 9780415939195. https://books.google.com/books?id=ienxrTPHzzwC&q=bhavai&pg=PA63.\n↑ 3.0 3.1 3.2 3.3 3.4 3.5 3.6 Martin Banham, James R. Brandon (1997). The Cambridge Guide to Asian Theatre. Cambridge University Press. পৃষ্ঠা. 81–82. ISBN 9780521588225. https://books.google.com/books?id=ttnH5W9qoBAC&q=bhavai&pg=PA81.\n↑ P, G (2004). Lal, Ananda. ed. The Oxford Companion to Indian Theatre. প্ৰকাশক New Delhi: Oxford University Press. ISBN 0195644468. OCLC 56986659. http://www.oxfordreference.com/view/10.1093/acref/9780195644463.001.0001/acref-9780195644463-e-0084#.\nভৱাই বিষয়ক তথ্যচিত্ৰ\n"https://as.wikipedia.org/w/index.php?title=ভৱাই&oldid=265232"ৰ পৰা অনা হৈছে\nএই পৃষ্ঠাখন ২৮ ফেব্ৰুৱাৰী, ২০২১ তাৰিখে ০৮:৫৩ বজাত অন্তিম সংশোধন কৰা হৈছিল।


অধিক কাৰ্যকৰী বিষনাশক ঔষধ আৱিষ্কাৰ কৰিলে তেজপুৰ বিশ্ববিদ্যালয়ৰ অধ্যাপকে - NORTHEAST NOW (Assamese)\nঅধিক কাৰ্যকৰী বিষনাশক ঔষধ আৱিষ্কাৰ কৰিলে তেজপুৰ বিশ্ববিদ্যালয়ৰ অধ্যাপকে\nby প্ৰণৱকুমাৰ দাস\nJanuary 22, 2018 9:24 pm\nতেজপুৰ বিশ্ববিদ্যালয় তথা সমগ্ৰ ৰাজ্যখনলৈকে সুসংবাদ কঢ়িয়াই বিশ্ববিদ্যালয়খনৰ এজন অধ্যাপক-গৱেষকে সাপৰ বিষ নাশ কৰিব পৰা অধিক কাৰ্য্যকৰী ঔষধ আৱিষ্কাৰ কৰিছে। এই কৃতিত্বপূৰ্ণ কামটো কৰিছে বিশ্ববিদ্যালয়খনৰ মলিকিউলাৰ বায়’লজি আৰু বায়’টেকন’লজিৰ বিভাগৰ অধ্যাপক আশিস কুমাৰ মুখাৰ্জীয়ে।\nউল্লেখযোগ্য যে তেওঁ কলকাতা বিশ্ববিদ্যালয়ৰ পৰা বায়’টেকন’লজি বিভাগত সাপৰ বিষ আৰু সাপৰ বিষ নিৰাময় সম্বন্ধে গৱেষণা কৰিছিল। তেওঁৰ এই গুৰুত্বপূৰ্ণ গৱেষণাৰ বাবে তেওঁক বিশ্ববিদ্যালয়খনে ২০১১ চনৰ জানুৱাৰি মাহত পতা সমাৱৰ্তন অনুষ্ঠানত সৰ্বোচ্চ ডিগ্ৰী ডক্টৰেট (Doctor of Science (D. Sc.)) প্ৰদান কৰিছিল।\nজানিব পৰামতে এই অতি বিশেষ ধৰণৰ আৰু সাধাৰণতে গৱেষক আদিৰ মনোযোগৰ বাহিৰত ৰৈ যোৱা বিষয়টোত গৱেষণা কৰি থকা দেশৰ মুষ্টিমেয় কেইজনমানৰ ভিতৰৰে ড০ মুখাৰ্জীও এজন। তেওঁ যোৱা ২৪ বছৰ ধৰি এই বিষয়টোত মনোনিৱেশ কৰি আছে। তেওঁ ১৯৯৮ চনত ক’ব্ৰা আৰু ৰাছেল ভাইপাৰৰ বিষৰ জৈবৰাসায়নিক বৈশিষ্ট্য অধ্যয়নৰ বাবে বৰ্ধমান বিশ্ববিদ্যালয়ৰ পৰা পি এইচ্ছ ডি ডিগ্ৰী লাভ কৰিছিল।\nউল্লেখযোগ্য যে ভাৰতত প্ৰতি বছৰে প্ৰায় ১ লাখ লোকৰ সাপে কামোৰাত মৃত্যু হোৱাৰ তথ্য পোৱা যায়। তথ্যমতে ভাৰতত এই পৰ্য্যন্ত ২৪২ বিধ সাপ চিনাক্ত কৰা হৈছে, যাৰ ভিতৰত ৫৭ বিধ বিষধৰ। ইয়াৰে চাৰিবিধ বিষধৰ সাপ ভাৰতৰ প্ৰায় সকলোতে পোৱা যায়। এই কেইবিধ হৈছে ইণ্ডিয়ান ক’ব্ৰা (Naja naja), কমন ক্ৰেইত (Bungarus caeruleus), ৰাছেলছ ভাইপাৰ (Daboia russelii) আৰু ছ-স্কেলড ভাইপাৰ (Echis carinatus)। অসমত ঘাইকৈ Naja kouthia আৰু Bungarus faciatus এই দুবিধ সাপ অতি বিষধৰ। কিন্তু ইহঁতৰ বিষ নিৰাময় কৰিব পৰা উপযুক্ত ঔষধ এতিয়াও উপলব্ধ নহয়।\nঅধ্যাপক মুখাৰ্জীৰ এই ব্যতিক্ৰম গুণ-মানৰ গৱেষণাই ইয়াৰ সমাধানৰ বাট মোকলোৱাৰ সম্ভাৱনা আছে। আনহাতে মুখাৰ্জীয়ে সাপে কামোৰাৰ চিকিৎসা উন্নত কৰাৰ স্বাৰ্থত এনে ধৰণৰ ঔষধৰ গুণগত মান আৰু ফলপ্ৰসূতা বৃদ্ধি কৰাৰ দৰকাৰ আছে বুলি কয়।\nজানিব পৰামতে অধ্যাপক মুখাৰ্জীয়ে তেওঁৰ এই ব্যতিক্ৰম কৰ্মৰ বাবে কেইবাটাও ৰাষ্ট্ৰীয় আৰু আন্তঃৰাষ্ট্ৰীয় বঁটা লাভ কৰিছে।


Class4Mathematics AJB | Class4Mathematics Solution Jatiya Bidayalaya | পঞ্চম শ্ৰেণীৰ গনিতৰ সমাধান । অসম জাতীয় বিদ্যলয়ৰ প্ৰশ্ন উত্তৰ । Assam Jatiya Bidayalaya Class4Mathematics Book PDF Download Free | Assamese Medium | ~ Daily Assam Class4Mathematics AJB | Class4Mathematics Solution Jatiya Bidayalaya | পঞ্চম শ্ৰেণীৰ গনিতৰ সমাধান । অসম জাতীয় বিদ্যলয়ৰ প্ৰশ্ন উত্তৰ । Assam Jatiya Bidayalaya Class4Mathematics Book PDF Download Free | Assamese Medium |\nHomeClass4Mathematic (AJB) 194Class4Mathematics AJB | Class4Mathematics Solution Jatiya Bidayalaya | পঞ্চম শ্ৰেণীৰ গনিতৰ সমাধান । অসম জাতীয় বিদ্যলয়ৰ প্ৰশ্ন উত্তৰ । Assam Jatiya Bidayalaya Class4Mathematics Book PDF Download Free | Assamese Medium |\nClass4Mathematics AJB | Class4Mathematics Solution Jatiya Bidayalaya | পঞ্চম শ্ৰেণীৰ গনিতৰ সমাধান । অসম জাতীয় বিদ্যলয়ৰ প্ৰশ্ন উত্তৰ । Assam Jatiya Bidayalaya Class4Mathematics Book PDF Download Free | Assamese Medium |\nClass4Mathematics Solution | Class4Mathematics Solution Jatiya Bidayalaya | পঞ্চম শ্ৰেণীৰ গনিতৰ সমাধান । অসম জাতীয় বিদ্যলয়ৰ প্ৰশ্ন উত্তৰ । Assam Jatiya Bidayalaya Class4C Book PDF Download Free | Assamese Medium |\nClass4Mathematics AJB |\nAssam Jatiya Bidayalaya\nপাঠ ১. ডাঙৰ সংখ্যা\nপাঠ ২. পূৰণ\nপাঠ ৩ . হৰণ\nপাঠ ৪. উৎপাদক আৰু গুণিতক\nপাঠ ৫. প্ৰাথমিক চাৰি প্ৰক্ৰিয়া\nপাঠ ৬. ভগ্নাংশ\nপাঠ ৭. টকা-পইছা\nপাঠ ৮. সময়\nপাঠ ৯. জোখ-মাখ\nপাঠ ১০. জ্যামিতি\nপাঠ ১১. পৰিসীমা আৰু কালি\nClass4Mathematic (AJB) 194


কি আছে unlock 3.0 নতুন গাইডলাইনত? - The Cross Current\nকি আছে unlock 3.0 নতুন গাইডলাইনত?\nকেন্দ্ৰীয় চৰকাৰে unlock 3.0 ঘোষণা কৰাৰ পাছতে অসমতো আৰম্ভ হৈছে unlock প্ৰক্ৰিয়া। কিন্তু কেন্দ্ৰীয় চৰকাৰে প্ৰদান কৰা সকলো শিথিলতা প্ৰযোজ্য নহ’ব অসমত। আজি সন্ধিয়া ৭ বজাৰ পৰা ১৪ আগষ্টৰ সন্ধিয়া ৭ বজালৈ প্ৰযোজ্য হ’বলগীয়া এই নতুন গাইডলাইনত কি কি আছে জানো আহক-\n১)সোমবাৰৰ পৰা শুকুৰবাৰলৈ খুলিব পাৰিব জিম, যোগাভ্যাস কেন্দ্ৰ, শ্বপিং মল। কিন্তু প্ৰতিদিনে গুৱাহাটী মহানগৰীত পথৰ এফালেহে খুলিব পাৰিব। উদাহৰণ স্বৰূপে, সোমবাৰে যদি পথৰ বাওঁফালে খোলে, তেন্তে মঙলবাৰে খুলিব পথৰ সোঁফালে।\n২)শণিবাৰ আৰু দেওবাৰক বাদ দি ৰেষ্টুৰেণ্ট, হোটেল খুলিব পাৰিব। কিন্তু সামাজিক দুৰত্ব পালন কৰাটো বাধ্যতামূলক।\n৩)প্ৰতি সপ্তাহৰ সোমবাৰ আৰু মঙলবাৰে অন্তঃজিলা যাতায়াতৰ ব্যৱস্থা।\n৪)গৰ্ভৱতী মহিলাক বাদ দি, ১০০ শতাংশ কৰ্মচাৰীৰে ব্যক্তিগত আৰু চৰকাৰী কাৰ্যালয় খুলিব পাৰিব।\n৫)চিনেমা হল, পাৰ্ক, থিয়েটাৰ, বাৰ, প্ৰেক্ষাগৃহ বন্ধ থাকিব।\n৬)সামাজিক , ৰাজনৈতিক, ধৰ্মীয়, ৰাজহুৱা অনুষ্ঠান অনুষ্ঠিত কৰিব নোৱাৰিব।\n৭)শণিবাৰ আৰু দেওবাৰে ৰাজ্যৰ কোনো লোকে চলা-ফুৰা কৰিব নোৱাৰিব।\n৮)ইয়াৰ উপৰিও ইয়াৰ আগৰ নিৰ্দেশনাত যিখিনি শিথিলতা প্ৰদান কৰা হৈছিল, তাৰ সুবিধা পুৱা ৭ বজাৰ পৰা সন্ধিয়া ৫ বজালৈ ল’ব পাৰিব।\nসৰভোগত নিমিলা অংক ৰঞ্জিত দাসৰ : ৰাজ্যিক বিজেপিৰ সভাপতিয়ে সমষ্টি সলনি কৰিব নেকি ?\nনিৰ্বাচন ২০২১ : নাহৰকটীয়াত লুৰিণ – হিমন্তৰ ছায়াযুদ্ধ


ভাৰতীয় দলৰ হৈ ক্ৰিকেট খেলাটো তাৰ লক্ষ্যই আছিল : পৰাগ দাস\nby সুকৃতি গগৈ, কল্পজ্যোতি শইকীয়া\nৰিয়ান পৰাগৰ মাক আৰু দেউতাক, তেওঁলোকৰ নিজা ঘৰত। ফটো : কল্পজ্যোতি শইকীয়া।\n(চলিত অনূৰ্ধ্ব ১৯ বিশ্বকাপত ভাৰতীয় দলৰ হৈ বৰ্তমান নিউজিলেণ্ডত খেলি থকা অসমৰ ৰিয়ান পৰাগৰ মাক-দেউতাকৰ সৈতে NE NOW ৰ এটা সাক্ষাৎকাৰৰ সম্পাদিত অংশ আগ বঢ়োৱা হ’ল। সাক্ষাৎকাৰটো লৈছিল ৩০ জানুৱাৰিত খাৰঘুলিস্থিত তেওঁলোকৰ ঘৰত সুকৃতি গগৈ আৰু কল্পজ্যোতি শইকীয়াই।)\nপ্ৰশ্ন : ৰিয়ান পৰাগৰ ক্ৰিকেটৰ সৈতে যাত্ৰা কি ধৰণে আৰম্ভ হৈছিল? মাক : পৰাগে আঢ়ৈ বছৰ বয়সৰ পৰাই দেউতাকৰ সৈতে খেলপথাৰত গৈ অনুশীলন কৰিছিল। তাৰোপৰি ১৬ মাহ বয়সৰ পৰা প্লাষ্টিকৰ বেট-বল লৈ খেলিছিল।\nভাৰতীয় দলৰ হৈ ক্ৰিকেট খেলাটো তাৰ লক্ষ্যই আছিল।\nআজি ইমান ভাল প্ৰদৰ্শন কৰিব পৰা নাই। কিন্তু নিশ্চয়কৈ ফাইনেল খেলত ৰিয়ানে ভাল প্ৰদৰ্শন আগ বঢ়াব বুলি আমি আশাবাদী।\nপ্ৰশ্ন : ফিটনেছ বৰ্তাই ৰখাৰ বাবে ৰিয়ানে কেনেদৰে গুৰুত্ব প্ৰদান কৰে?\nমাক : দৈহিক গঠনৰ ক্ষেত্ৰত কোনো ধৰণৰ সমস্যা নাই। ডেৰ বছৰৰ আগতে তাৰ ওজন বয়সৰ তুলনাত কিছু বাঢ়ি গৈছিল। তাৰ পিছত ওজন কমাবৰ বাবে ketogenic diet টো ব্যৱহাৰ কৰিলো। এই পদ্ধতি ব্যৱহাৰ কৰাৰ পিছত ফিটনেছ ঘূৰি আহিছিল।\nখেলৰ আগতে ৰিয়ানে কল, বাদামকে আদি কৰি শক্তিবৰ্ধক খাদ্য গ্ৰহণ কৰে আৰু খেল চলি থকাৰ মাজত প্ৰ’টিন জাতীয় খাদ্য গ্ৰহণ কৰে। বাদাম আৰু, ষ্ট্ৰ’বেৰি খাই বেছি ভাল পায়।\nপ্ৰশ্ন : ৰিয়ানে আই পি এলত অংশগ্ৰহণ কৰিব পাৰিব নে নাই, সেই কথা আজিৰ খেলখনক লৈ নিৰ্ভৰ কৰিব নেকি?\nদেউতাক : নাই নকৰে। ২৭ জানুৱাৰি আৰু ২৮ জানুৱাৰিত প্ৰকাশ পোৱা তালিকাত তাৰ নাম অন্তৰ্ভুক্ত হৈছিল যদিও কোনো দলে তেঁওক ল’বৰ বাবে আগ্ৰহী নহ’ল। মই আই পি এলৰ নিয়ম-নীতিৰ বিষয়ে একো নাজানো, কিন্তু ভবিষ্যতে আশা কৰিছো আই পি এলত অংশগ্ৰহণ সুবিধা পাব।\nপ্ৰশ্ন : যিহেতু আপুনিও প্ৰাক্তন ৰঞ্জি খেলুৱৈ, গতিকে অসমৰ ক্ৰিকেট জগতখনৰ ওপৰত আপোনাৰ ধাৰণা?\nদেউতাক : মই আশা কৰো ভাৰতীয় ক্ৰিকেট দলৰ হৈ অসমৰ পৰা অধিকসংখ্যকে অংশগ্ৰহণ কৰিব পাৰিব। যিহেতু উৰিষ্যা, বিহাৰ, ইত্যাদি ৰাজ্যসমূহৰ পৰা ভাল ভাল খেলুৱৈয়ে ভাৰতীয় ক্ৰিকেট দলৰ হৈ উন্নত প্ৰদৰ্শন কৰি আহিছে। গতিকে, অসমৰ পৰাও ভাল খেলুৱৈয়ে ভাৰতীয় ক্ৰিকেট দলত অংশগ্ৰহণ কৰিব বুলি মই আশাবাদী।\nমই ৰিয়ানৰ লগতে জুনিয়ৰ ক্ৰিকেট দলৰ সকলোকে কৈছোঁ চেষ্টা অব্যাহত ৰাখিবৰ বাবে, যাতে সকলোৱে ভাৰতীয় ক্ৰিকেট দলৰ হৈ খেলাৰ সুবিধা লাভ কৰিব পাৰে।\nপ্ৰশ্ন : ক্ৰিকেটক বাদ দি ৰিয়ান পৰাগৰ অন্য কি বিষয়ত আগ্ৰহ আছে?\nমাক : ৰিয়ানৰ ক্ৰিকেট খেলৰ বাহিৰেও নৃত্যৰ ক্ষেত্ৰত আগ্ৰহ আছে। সি নাচি ভাল পায়। নিউজিলেণ্ডত ক্ৰিকেট খেল চলি থকাৰ মাজতো আজৰি সময়ত লগৰ সকলোৱে তথা প্ৰশিক্ষকেও তেওঁক নাচিবলৈ অনুৰোধ কৰিছিল।\nসেয়া ভিডি’অ আকাৰে আমালৈ প্ৰেৰণ কৰিছিল। তাৰোপৰি তেওঁ পঢ়াত আগ্ৰহী, সৰুৰে পৰা উপন্যাস, সাধু, গল্প আদি কিতাপসমূহ অধ্যয়ন কৰাৰ অভ্যাস গঢ়ি তুলিছিল। ইয়াৰৰ উপৰি দুঃসাহসিক কামবোৰৰ লগতে চাইক্লিং কৰি বহুত ভাল পায়।\nপ্ৰশ্ন : ৰিয়ানৰ শিক্ষাৰ দিশটোৰ বিষয়ে ক’ব নেকি?\nমাক : সি যোৱাবছৰ হাইস্কুল শিক্ষান্ত পৰীক্ষাত উত্তীৰ্ণ হ’ল। আমি আশা কৰাতকৈ বহু বেছি ভাল ফলাফল দেখুৱাবলৈ সক্ষম হয়। সি সামগ্ৰিকভাৱে ৮২ শতাংশ লাভ কৰাৰ লগতে বিজ্ঞান, ইংৰাজী, হিন্দীত ৯০ শতাংশতকৈ অধিক নম্বৰ লাভ কৰিছিল। পৰীক্ষাৰ ২ দিন আগৰ পৰাহে সি অধ্যায়ন কৰিয়ে এই সফলতা লাভ কৰিছে।\nপ্ৰশ্ন : ক্ৰিকেটৰ এই যাত্ৰাৰ অসম চৰকাৰৰ ফালৰ পৰা সহায়-সহযোগিতা পাইছে নেকি?\nদেউতাক : নাই, বৰ্তমানলৈকে পোৱা নাই। আমি অসম চৰকাৰক কোনো সহায় বিচৰাও নাই।\nপ্ৰশ্ন : অসমৰ ক্ৰীড়া ক্ষেত্ৰখনক আগুৱাই নিয়াৰ ক্ষেত্ৰত অসম চৰকাৰলৈ কিবা আহ্বান আছে নেকি?\nদেউতাক : সৰ্বানন্দ সোণোৱালে ক্ৰীড়াৰ ক্ষেত্ৰখনৰ বাবে বহুখিনি অৰিহণা যোগাইছে। সৰ্বানন্দ সোণোৱালৰ চৰকাৰ অহাৰ পিছৰে পৰা অসমত বক্সিং, ফুটবল, বেডমিণ্টনৰ আন্তঃৰাষ্ট্ৰীয় পৰ্য্যায়ৰ খেল হৈছে। এয়া সৰ্বানন্দ সোণোৱালৰ চৰকাৰ অহাৰ পিছতহে সম্ভৱ হৈছে। এই সুযোগতে সৰ্বানন্দ সোণোৱালক ধন্যবাদ দিব বিচাৰো, কিয়নো তেওঁ ক্ৰীড়াৰ ক্ষেত্ৰত এথলেটিক আৰু অলিম্পিকত সোণৰ পদক লাভ কৰিলে এচি এছ, আই পি এছ বিষয়াৰ পদত পোনপটীয়াকৈ নিযুক্তি দিব বুলি ঘোষণা কৰিছে। এইটো এটা সুন্দৰ পদক্ষেপ বুলি ভাবো, কিয়নো দেশৰ হৈ খেলা খেলুৱৈসকলে পঢ়া-শুনাৰ ক্ষেত্ৰত মনোনিৱেশ কৰিবৰ বাবে কম সময় পায়।\nপ্ৰশ্ন : যিহেতু আপোনালোক মাক আৰু দেউতাক দুয়োজন সফল ক্ৰীড়াবিদ আছিল, ৰিয়ান খেলুৱৈ হোৱাত আপোনালোকৰ তেজৰ বা বংশগতিৰ কিবা সম্পৰ্ক থকা বুলি ভাবে নেকি?\nমাক : হয়, খেল তাৰ তেজতে আছে। সি তেনেকুৱা এটা গুণ লৈয়ে জন্ম হৈছে বুলি ভাবো।\nপ্ৰশ্ন : ৰিয়ানক লৈ পিতৃ-মাতৃ হিচাপে কেনেকুৱা ধৰণৰ সপোন দেখিছে?\nমাক : এজন ভাল ক্ৰিকেটাৰ হোৱাৰ সপোন দেখিছো। বৰ্তমান সিচেষ্টা চলাই আছে। লগতে ভৱিষ্যতে এগৰাকী সুদক্ষ খেলুৱৈ হিচাপে ভাৰতীয় ক্ৰিকেট দলৰ হৈ খেলাটো আমি আশা কৰো।\n(উল্লেখযোগ্য যে ৰিয়ান পৰাগৰ দেউতাক পৰাগ দাস অসমৰ এজন সফল প্ৰাক্তন ৰঞ্জি খেলুৱৈ হোৱাৰ বিপৰীতে মাক আছিল ৰাষ্ট্ৰীয় পৰ্য্যায়ৰ সন্তৰণবিদ। মাক-দেউতাকৰ মতে শৃংখলা আৰম্ভ হোৱাৰ ৬ দিন আগেয়ে দুখ পোৱা বাবে ৰিয়ানে যিটো উৎসাহ লৈ খেলিছিল আৰু প্ৰদৰ্শন কৰাৰ কথা ভাবিছিল, ১৯ অনুৰ্ধ্ব বিশ্বকাপত সেই প্ৰদৰ্শন কৰিব পৰা নাই। কিন্তু ভৱিষ্যতে আৰু অধিক ভাল প্ৰদৰ্শন কৰিব বুলি আশা ৰাখিছে। ৰিয়ানে এই পৰ্য্যন্ত অনূৰ্ধ্ব ১৯ বিশ্বকাপৰ ৪খন খেলৰ দুখনত বেট ধৰি ক্ৰমে ১৫ আৰু ২ ৰানহে কৰিছে। আনহাতে বলিঙত কিছু সফলতাৰে মুঠ ৩টা উইকেট পাইছে।)


ভূত আৰু বাঢ়ণী - ৱিকিউৎস\nভূত আৰু বাঢ়ণী\nশাঁখিনা আৰু শাঁখিনী→\n1896ভূত আৰু বাঢ়ণীলক্ষ্মীনাথ বেজবৰুৱা\nককা৷-“বাপুকণ ঔ! ওচৰ চাপি আহ, সাধুকথা শুনহি৷ আজি দেখি ৰং পাইছো যে তই মাৰৰ হাক-বচন শুনি সোণামুৱা ল’ৰা হৈছ৷”\nনাতি৷-“কোৱা ককাদেউতা কোৱা৷”\nএক বামুণ আছিল৷ সংসাৰত বামুণৰ এজনী ঘৈণীয়েকত বাজে আৰু আপোন বুলিবলৈ কোনো নাছিল; খুজি মাগি কোনোমতে তেওঁ পেট প্ৰবৰ্ত্তাইছিল আৰু প্ৰায় দুভাগ লঘোনে থাকিব লগাত পৰিছিল৷ তাৰ উপৰি ঘৈণীজনাও বৰ ডাকু তিৰোতা আছিল৷ কেতিয়াবা বামুণ শুদা হাতে ঘৰলৈ উভতিলে তিতা মাত-কথাৰে বামুণীয়ে বামুণীৰ তৎ এৰুৱাই দিছিল৷\nএদিন গধূলি বামুণ শুদাহাতে ঘৰলৈ উভতিব লগাত পৰিল৷ তাৰ আগদিনাও গিৰিয়েক ঘৈণীয়েক দুয়ো লঘোনে আছিল৷ সেইদৰে গিৰিয়েক শুদা হাতে ঘৰলৈ ওভতা দেখি বামুণীয়ে উগ্ৰমূৰ্ত্তি ধৰি বামুণক মাৰিবলৈ বাঢ়নী এটাৰ লৈ খেদি আহিল৷ বামুণে গতি বেয়া দেখি ৰজাৰ নগৰৰ ফালে লৰ ধৰিলে৷ বামুণীয়ে খঙত একো নেপাই, ওচৰত থকা আঁহতগছ এজোপাতে বাঢ়নীৰে কোব ধৰিলেহি৷ দৈবক্ৰমে সেই গছজোপাত বাঢ়নীৰে কোবোৱা দেখি ভূতে ভাবিলে বামুণীয়ে মোকেহে বাঢ়নীৰে মাৰিবলৈ আহিছে, ইয়াকে ভাবি ভূতে ভয় খাই তাৰপৰা পলাই ৰজাৰ নগৰ ওলালগৈ৷\nএদিন বামুণ ৰজাৰ নগৰত বজাৰত ফুৰোঁতে ভূতে তেওঁক দেখা পাই আঁতৰকৈ মাতি নি সুধিলে, “তুমি সেই বাঢ়নী দেখি পলাই অহা বামুণ নোহোৱা নে?” বামুণে আচৰিত হৈ ক’লে, “হওঁ!তুমি নো কোন?” ভূতে ক’লে, “সেই দিনা তোমাৰ ঘৈণীয়েৰাই বাঢ়নী লৈ তোমাক মাৰিবলৈ অহাত তুমিতো পলাই সাৰিলা; তাৰ পিছত তেওঁ খঙত একো নেপাই মই থকা আঁহত গছজোপাতে বাঢ়নীৰে কোব ধৰিলেহি; মোকো মাৰে বুলি ভয়ত মই পলাই আহি এইখিনি পাইছোঁহি৷ এতিয়া তোমাৰে মোৰে একে দশা, সেইদেখি তোমাৰ মই অলপ উপকাৰ কৰিব খোজোঁ৷ মই এই নগৰৰ মন্ত্ৰীৰ জীয়েকক ধৰিমগৈ; মন্ত্ৰীয়ে অনেক চিকিৎসা কৰাব, অনেক বেজ-গিয়ানী লগা, কোনোমতেই মই নেৰোঁ; কিন্তু তুমি কোনোমতে সেই ঠাইত হাজিৰ হ’লেই এৰি গুচি যাম৷ তেতিয়া মন্ত্ৰীয়ে তোমাক অনেক ধন-সম্পত্তি দিব, তাৰে তুমি সুখেৰে খাই লৈ থাকিব পাৰিবা৷ তাৰ পিছত মই ৰজাৰ জীয়েকক ধৰিমগৈ; কিন্তু তুমি তালৈ কেতিয়াও নেযাবা; গ’লেই তোমাক মাৰিম৷ কাৰণ মই ৰজাৰ জীয়েকক ভাল পাওঁ৷”\nবামুণৰ লগত ভূতৰ এইদৰে কথা-বতৰা হোৱাৰ পিছদিনা সকলোৱে দেখিলে, মন্ত্ৰীৰ জীয়েকক ভূতে পাই বলিয়া কৰিছে৷ মন্ত্ৰীয়ে অনেক চিকিৎসা কৰাইছে, অনেক বেজ-জ্ঞানী লগাইছে তথাপি কোনোমতে জীয়েক ভাল হোৱা নাই৷ শেষত মন্ত্ৰীয়ে কৈ দিলে যে, যেয়ে তেওঁৰ জীয়েকক ভাল কৰিব পাৰিব তাকে তেওঁ আধা সম্পত্তিৰে সৈতে জীয়েকক বিয়া দিব৷ তাৰ পিছদিনা ৰাতিপুৱা বামুণে সন্ন্যাসীৰ বেশ ধৰি মন্ত্ৰীৰ পদূলি-মূৰত টহল দিবলৈ ধৰিলে৷ এটা লগুৱাই তাকে দেখি মন্ত্ৰীৰ আগত কোৱাত, মন্ত্ৰীয়ে বামুণক ভিতৰলৈ লৈ যাবলৈ ক’লে৷ বামুণ, মন্ত্ৰীৰ আগত থিয় হোৱাত মন্ত্ৰীয়ে বামুণক, জীয়েকক ভূতে পোৱাৰ কথা ক’লে আৰু ভাল কৰিব পাৰিব নে নোৱাৰে বুলি সুধিলে৷ বামুনে মনে মনে হাঁহি “বাৰু এবাৰ চাওঁচোন” বুলি ক’লে৷ এই কথাত মন্ত্ৰীয়ে বামুণক জীয়েক থকা খোটালিলৈ লৈ গ’ল আৰু তেওঁলোকে তাত সোমোৱা মাত্ৰকে “ঔ নাহিবি ঐ! মই যাওঁ ঐ!” বুলিয়েই মন্ত্ৰিৰ জীয়েক মাটিত পৰি গ’ল৷ তাৰ পিছত তেওঁ সুস্থ হৈ আগৰ দৰে সকলোৰে লগত কথা-বতৰা হ’বলৈ ধৰিলে৷ মন্ত্ৰীয়ে দেখি বামুণৰ ওপৰত বৰ সন্তুষ্ট হ’ল আৰু পূৰ্ব্বৰ কথামতে বামুণৰ ল’ৰাৰ লগত জীয়েকক বিয়া দিলে৷\nসিফালে সেই দিনাই ভূতে মন্ত্ৰীৰ জীয়েকক এৰি ৰজাৰ জীয়েকক ধৰিলেগৈ৷ ৰজাৰ ঘৰত হুলস্থুল লাগি পৰিল৷ কত বেজ লগাইছে, কত দৰব-জাতি খুৱাইছে, তথাপি কোনোমতেই একো হোৱা নাই৷ শেহত ৰজাই নগৰত ঢোল পিটি শুনাই দিলে যে, যেয়ে তেওঁৰ জীয়েকক ভাল কৰিব পাৰিব তাকে তেওঁ অৰ্দ্ধৰাজ্য দি জীয়েকক বিয়া দিব৷ এই জাননী পাই আশাত কত মানুহ গ’ল, কত আহিল ৰজাৰ ঘৰলৈ, কিন্তু কোনোৱে ৰজাৰ জীয়েকক ভাল কৰিব নোৱাৰিলে৷ অন্তত মন্ত্ৰীৰ জীয়েকক ভূতে পোৱাৰ আৰু তেওঁৰ জোঁৱায়েকে ভাল কৰাৰ কথা শুনি ৰজাই বামুণক মাতি পঠালে৷ আগৰ কথালৈ মনত পেলাই বামুণ কোনোমতেই নেযায়, ৰজায়ো নেৰে৷ নোযোৱা দেখি শেহত ৰজাৰ খং উঠি কৈ পঠালে যে সি নাহিলে তাক কটাম৷ কি কৰিব বামুণ নিৰুপায়; গ’লেও মাৰে ভূতে, নগলেও কাটে ৰজাই; দুয়ো পিনে মৰণ৷ শেহত বামুণে যোৱাকে ঠিক কৰিলে৷ বামুণ গৈ যেই ৰজাৰ জীয়েকক ওচৰত ওলালগৈ, তেতিয়াই ভূতে গৰ্জ্জি উঠিল, আৰু ক’লে, “কি মই হাক দিয়াতো তই আকৌ আহিছ?” তেতিয়া বামুণে ক’লে, “নহয়, মই সেই কাৰণে অহা নাই, আন কথা এটাৰ নিমিত্তেহে আহিছোঁ, তোমাৰ কাণে কাণে হে কব পাৰিম৷” ভূতে “বাৰু কি কথা ক” বোলাত বামুণে ৰজাৰ জীয়েকৰ কাণৰ ওচৰত ফুচফুচাই কবলৈ ধৰিলে-“সেই আগৰ মোৰ তিৰুতাজনীয়ে মই ইয়াত থকা গম পাই বাঢ়নীটোৰ লৈ খেদি আহিছে! মই পলাই আহিছোঁ! তোমাক তাই মাৰে বুলিহে লৰি কবলৈ আহিছিলোঁ!” এই কথাত ভূতে বিচূৰ্ত্তি খাই “ইয়ালৈকে আহিছে নে? কোনখিনি পাইছেহি” বুলি সুধিলে৷ বামুণে “মই বাটত দেখি আহিছিলোঁ; এতিয়া পদূলি সোমাব পায়৷” এই বুলি কোৱা মাত্ৰকে ৰজাৰ জীয়েকক ভূতে এৰি ভিৰাই ধৰি লৰ মাৰিলে, আৰু তাৰ পিছত ৰজাৰ জীয়েকো ভাল হ’ল৷ ৰজাই পূৰ্ব্বৰ প্ৰতিজ্ঞামতে বামুণক আধা ৰাজ্য যৌতুক দি তেওঁৰে সৈতে জীয়েকক বিয়া দিলে৷ ইয়াৰ পিছত বামুণে সুখেৰে খাই-বৈ দিন কটাবলৈ ধৰিলে৷\n"https://as.wikisource.org/w/index.php?title=ভূত_আৰু_বাঢ়ণী&oldid=6154"ৰ পৰা অনা হৈছে\nএই পৃষ্ঠাটো শেষবাৰৰ কাৰণে ৯ আগষ্ট ২০১৪ তাৰিখে ২৩:৩৬ বজাত সলনি কৰা হৈছিল।


IPL 2022: নিশ্চিত হ’ল ১০টা দলৰ অধিনায়ক! ৪ ভাৰতীয় ক্ৰিকেটাৰ হ’ব মুখামুখি, সুযোগ পাব ৩ বিদেশীয়ে– News18 assam\nHome » photogallery » sports »IPL 2022: নিশ্চিত হ’ল ১০টা দলৰ অধিনায়ক! ৪ ভাৰতীয় ক্ৰিকেটাৰ হ’ব মুখামুখি, সুযোগ পাব ৩ বিদেশীয়ে\nIPL 2022: নিশ্চিত হ’ল ১০টা দলৰ অধিনায়ক! ৪ ভাৰতীয় ক্ৰিকেটাৰ হ’ব মুখামুখি, সুযোগ পাব ৩ বিদেশীয়ে\nটি টুৱেণ্টি লীগত এইবাৰ ৰোমাঞ্চকৰ হ’ব, কাৰণ এইবাৰ আইপিএলত দলৰ সংখ্যা ৮ৰ পৰা বৃদ্ধি হৈ ১০টা হ’ব। টি টুৱেণ্টি এই লীগত এইবাৰ ৬০খনৰ সলনি খেলা হ’ব ৭৪খন খেল।\n| January 11, 2022, 18:07 IST\nআইপিএল ২০২২ (IPL 2022)ক লৈ বিচিচিআয়ে চলাইছে প্ৰস্তুতি। টি টুৱেণ্টি লীগত এইবাৰ ৰোমাঞ্চকৰ হ’ব, কাৰণ এইবাৰ আইপিএলত দলৰ সংখ্যা ৮ৰ পৰা বৃদ্ধি হৈ ১০টা হ’ব। টি টুৱেণ্টি এই লীগত এইবাৰ ৬০খনৰ সলনি খেলা হ’ব ৭৪খন খেল। (Hardik Pandya Instagram)\nইয়াৰ ভিতৰত ৰিপ’ৰ্ট অনুসৰি, হাৰ্দিক পাণ্ডিয়াই (Hardik Pandya) আহমেদাবাদ দলৰ অধিনায়ক হ’ব বিচাৰিছে। এইবাৰ প্ৰথমবাৰৰ বাবে আইপিএলত খেলিব আহমেদাবাদে। বিগত দিনত ৰিটেনচন তালিকাৰ পৰা বাদ দিয়া হৈছে হাৰ্দিক পাণ্ডিয়াৰ নাম। দুৰ্বল প্ৰদৰ্শনৰ বাবে এইবাৰ তেওঁক দলত ৰাখিবলৈ আগ্ৰহ প্ৰকাশ নকৰিলে মুম্বাই ইণ্ডিয়ানছে (Mumbai Indians)। (Hardik Pandya Instagram)\nকে এল ৰাহুলৰ (KL Rahul) পঞ্জাব সিংছৰ সৈতে সম্পৰ্ক শেষ হৈছে। টি টুৱেণ্টি লীগত নতুন দল লক্ষ্ণৌত তেওঁ অধিনায়ক হোৱাৰ সম্ভাৱনা উজ্জ্বল। ভাৰতীয় ক্ৰিকেট দলৰ টি টুৱেণ্টিৰ নতুন সহঃ অধিনায়ক এইবাৰ আইপিএল দলৰ অধিনায়ক হ’ব পাৰে। অৱশ্যে পঞ্জাবৰ অধিনায়ক হিচাপে সিমানখিনি সফল নহয় এইগৰাকী খেলুৱৈ। (AFP)\nমহেন্দ্ৰ সিং ধোনী (Ms Dhoni) চিএছকে আৰু ৰোহিত শৰ্মাৰ (Rohit Sharma) হাতত আছে মুম্বাই ইণ্ডিয়ানছৰ অধিনায়কত্ব। নতুন অধিনায়ক হাৰ্দিক পাণ্ডিয়া আৰু কে এল ৰাহুলৰ সৈতে মুখামুখি যুঁজ হ’ব নতুন দুটা ফ্ৰেঞ্চাইজীৰ দায়িত্ব লোৱাৰ পিছত। মুম্বাই ইণ্ডিয়ানছে ৫বাৰ আৰু চিএছকেই চাৰিবাৰ আইপিএলত চেম্পিয়ন হৈছে। (AFP)\nঋষভ পন্তৰ (Rishabh Pant) হাতত দিল্লী কেপিটেলছ আৰু সঞ্জু ছেমছনৰ (Sanju Samson) হাতত ৰাজস্থান ৰয়েলছৰ দায়িত্ব আছে। নিউজীলেণ্ডৰ কেন উইলিয়ামছন (Kane Williamson) ছানৰাইজাৰ্ছ হায়দৰাবাদৰ দায়িত্ব থাকিব। যোৱাবাৰৰ ছানৰাইজাৰ্ছ হায়দৰাবাদৰ প্ৰদৰ্শন খুব বেয়া আছিল। (AFP)\nবিৰাট কোহলীয়ে (Virat Kohli) আৰচিবিৰ অধিনায়কৰ পদ এৰি দিছে। এনে অৱস্থাত অষ্ট্ৰেলিয়াৰ গ্লেন মেক্সৱেলে অধিনায়ক হ’ব পাৰে। ইয়াৰ উপৰি পঞ্জাব কিংছৰ অধিনায়কৰ দায়িত্ব মায়াংক আগৰৱাল আৰু কেকেআৰৰ অধিনায়ক হিচাপে দায়িত্ব দিয়া হ’ব পাৰে আন্দ্ৰে ৰাছেলক। কিছুদিন পূৰ্বে ৮টা দলে ২৭জনক ৰিটেন কৰিছে। আগন্তুক মাহত মেগা অকচনৰ প্ৰস্তুতি চলিছে। (AFP)


চুটিগল্প - Daily Alerts\nby Suruj Ali November 16, 2021\nwritten by Suruj Ali November 16, 20210comment\nএজন কৃষকৰ চাৰিটা গৰু আৰু এটা ছাগলী আছিল। এদিনাখন হঠাৎ এটা গৰুৰ বেমাৰ হোৱাত কৃষকজনে এজন পশু চিকিৎসক এজনক মাতি আনিলে । পৰীক্ষা কৰি চিকিৎসকজনে ক’লে, গৰুটো এক ভাইৰাছত আক্রান্ত হৈছে । মই ৩দিনৰ ঔষধ দিছো। ৩দিন পিছত যদি অৱস্থাৰ কোনো উন্নতি নহয়, গৰুটোক মাৰি পেলাব লাগিব। নহ’লে চাৰিওফালে ভাইৰাছ বিয়পিব।আন গৰুবোৰো এই ভাইৰাছত আক্রান্ত হব”\nকাষত থকা ছাগলীটোৱে সিঁহতৰ কথাবোৰ মনোযোগেৰে শুনি আছিল ।পিছদিনাখন গৰুটোক ঔষধ খুৱাই দিয়াৰ পিছত ছাগলীটোৱে ওচৰত আহি ক’লে-“শক্তি অৰ্জন কৰা বন্ধু, উঠা। নহ’লে কিন্তু সিঁহতে তোমাক মাৰি পেলাব।”\nদ্বিতীয় দিনাখন যেতিয়া চিকিৎসকে ঔষধ খুৱাই গুচি গ’ল,তেতিয়া ছাগলীটোৱে আকৌ গৰুটোৰওচৰলৈ আহি ক’লে-“ উঠা বন্ধু…, নহ’লে কিন্তু তুমি মৰিবা। চাও তোমাক অলপ সহায় কৰিব পাৰো নে নাই! উঠা উঠা! এক, দুই, তিনি…!”\nতৃতীয় দিনা গৰুটোক ঔষধ খুৱাই দিয়াৰ পিছত চিকিৎসকজনে কৃষকক কলে- “যি দেখিছো ভাগ্য বেয়াই হব চাগে। কাইলৈ চাগে ইয়াক মাৰি পেলাব লাগিব।নহ’লে ভাইৰাছ চাৰিওফালে বিয়পিব।ইয়াৰ ফলত আন গৰুবোৰো এই ভাইৰাছত আক্রান্ত হব।”\nএইখিনি কথা কৈ চিকিৎসক জন গুচি যোৱাৰ পিছত ছাগলীটোৱে আকৌ গৰুটোৰ ওচৰলৈ গৈ ক’লে-“বন্ধু, এইটোৱেই তোমাৰ শেষ সময়। আৰু সুযোগ নোপোৱা। মনলৈ শক্তি আনা বন্ধু, উঠা থিয় দিয়া। উঠা উঠা, উঠি থিয় দিয়া ! এইয়া,বচ বঢ়িয়া,লাহে লাহে! এতিয়া খোজকাঢ়িবলৈ চেষ্টা কৰা! এয়া পাৰিছা, তুমি,\nএতিয়া দৌৰি চোৱাচোন!পাৰিছা তুমি, আৰু বেগত…। এয়া তুমি পাৰিছা বন্ধু…।”\nহঠাৎ কৃষকজন আহি পালে আৰু দেখিলে গৰুটোৱে দৌৰি পথাৰৰ ফালে গৈ আছে। কৃষকজনে আনন্দত চিঞৰি ক’লে , “বাহ..এয়া দেখোন এক অলৌকিক ঘটনা।মোৰ গৰুটো সুস্থ হৈ গৈছে।মই এটা বিৰাট ডাঙৰ পার্টি দিম! মই কাইলৈয়ে এই ছাগলীটো কাটিম, কাটি মানুহক এসাজ খুৱাম।”\nএনেকুৱা ঘটনা আমাৰ জীৱনত প্রায়েই ঘটি থাকে। সঁচা অর্থ কোনেও বুজি নাপায় যে আচলতে কোনজন ব্যক্তি সফলতাৰ মূল নায়ক, কোনে পুৰস্কাৰ পোৱাৰ যোগ্য নাইবা এই সফলতাৰ পিছত কাৰ অৱদান আছে। এইদৰে কিমান মন, কিমান প্রাণ শেষ হৈ গৈছে হিচাপ নাই।যেনেকৈ ছাগলীটোৱেই গৰুটোৰ জীয়াই থকাৰ মূল কাৰন।মনত জোৰ আৰু আত্মবিশ্বাস প্রদান কৰি গৰুটোক জীয়াই ৰখাত সহায় কৰিলে।কিন্তু শেষত গৈ ছাগলীটোৱেই মৃত্যুৰ সোৱাদ লব লগা হ’ল গৰুটোক জীয়াই ৰখাৰ বাবে।